
Pienestä joukosta kiihkoilijoita, jotka tuntevat itsensä ikäänkuin
jonkinlaisen uskonnon perustajiksi ja koettavat vakaannuttaa
tätä häikäilemättömämmin kuin Muhammed levitti islamin
oppia, vyöryy nyt bolshevismin evankeliumi vimmatulla vauhdilla
yhä laajemmille inhimillisen yhteiskunnan aloille.

Seuraavilla lehdillä olen tämän liikkeen keskuksessa oleskellessani
omin silmin tekemieni havaintojen nojalla koettanut
kuvata erinäisiä piirteitä bolshevismin kouraantuntuvasta pintaelämästä.

Vastakohtana kristillisen yhteiskuntajärjestyksen tunnussanalle:
»Antakaa keisarille, mikä keisarin on», voi bolshevismin tunnuslauseeksi
merkitä: »Älkää antako kenellekään sitä, mikä ei kenenkään
ole!»

Tekijä.

Kolmas Internationale.

Vapunpäivä Pietarissa 1918.

Kuten aina, milloin Pietarin asukasjoukot syystä tai toisesta
kokoontuvat kaupungin kaduille, odotettiin levottomuuksia.

Mieliala oli painostunut ja vakava. Huhtikuun 30 päivän
iltalehdissä oli kirjoituksia, jotka eivät ilmaisseet erityistä
myötätuntoa hallitukselle. »Virallinen juhlapäivä»,
»Juhla vai pogromi», »Mikä meitä odottaa?» kuuluivat
otsikot. Pääkirjoituksessaan lausui »Vetshernije Ogni»
m. m. seuraavaa:

»Huomenna koristavat talokomiteat hallituksen käskystä
rakennukset punaisilla lipuilla, nälkiintyneet joukot lähtevät
hallituksen käskystä ulos kadulle viettämään vapunpäivää,
kuuntelemaan rakettien sähinää, riemuitsemaan bengaalivaloista.
Räikeät futuristiset töherrykset peittävät
Talvipalatsin muurit, ja toveri Lunatsharski on puhuva hehkuvan
punaisia sanoja: Kaikkihan on oivallista, kaikkialla
vallitsee voitto (nimittäin voitto porvaristosta ja pääomasta)
- Venäjä ei edes ajattele taipua, älkää luulkokaan.

Kuolleena syntynyt, surkea juhlapäivä, virallinen kuin
keisarillinen poliisipalvelija, surkea henkisessä köyhyydessään
ilotulituksineen ja puheineen, jotka ovat vain vanhan
pyykin tuulettamista. -- Kuten sokea äiti hymyilee kuolleena
syntyneelle lapsellensa, samoin hymyilee venäläinen
sosialismin irvikuva itselleen. -- Meidän on naurettava
ja haltioiduttava hallituksen käskystä, mutta nauraessamme
jäämme miettimään: Elävätkö venäläiset enää vai eivätkö?

Sillä itse tämä vapaus, jonka kunniaksi orkesterit huomenna
pauhaavat ja teatterit esittävät vallankumouksellisia
kappaleita, tämä vapaus on jo kotvan aikaa laulanut
joutsenlauluaan, ja jokaisella laululla -- varsinkin joutsenlaululla --
on ehdottomasti loppunsa.»

Tämä oli alkusoittona. -- Ja päiväkin koitti säteilevin
auringoin, huolimatta edellisten vuorokausien sateesta ja
lumesta ja meteorologisen laitoksen ennustuksista. Raitiotieliike
oli keskeytetty, ravintolat, myymälät ja toimistot
suljettuina.' Hallitus oli antanut kaupungin koristautua,
jotta se olisi juhlallisena kehyksenä tapahtumille. Ensiksikin
se oli määrännyt yleisen liputuksen sekä julkisiin
että yksityisiin rakennuksiin nähden, ja sitäpaitsi olivat
Nevski ja sillat somistetut lippuköynnöksillä. Osa Itämeren
laivastoa ankkuroi Nevan rantakadun vieressä ja
oli päivän kunniaksi levittänyt kaikki merkinanto-lippunsa
liehumaan. Mutta enimmin huomiota herättäviä olivat ne
jättiläispalttinat, joita oli ripustettu Talvipalatsin ja kaikkien
yleisten rakennusten julkisivuille ja jotka aiheuttivat
erinäisiä mainintoja sanomalehdistössä ja yleisön joukossa.
Siinä nähtiin nykyaikaisinta maalaustaidetta, ei ainoastaan

futuristista ja kubistista, vaan suorastaan vallankumouksellista.
Talvipalatsin julkisivun keskeltä riippui jättiläiskangas
esittäen toisilleen kättä ojentavaa työmiestä ja
talonpoikaa ja sen alla kirjoitus: »Voima ohjaajaksi». Raatihuoneen
seinällä oli luuranko viikate kädessä ja saksalainen
piikkikypäri päässä. Useimmat kuvaukset olivat
kiihoittavia, toiset runollisia, jotkut epämääräisiä. Kaikki
olivat kiireessä tekaistuja, ikäänkuin tervasudilla tai aasinhännällä
siveltyjä.

Aamupäivän kuluessa lähti kaupungin eri keskuksista
moninaisia paikallisia neuvostoedustajain osastoja sulautuen
vähitellen yhteen suuremmaksi kokonaisuudeksi, joka
pitkänä jonona liikkui Nevskiä alaspäin linnantorin yli,
mihin oli asetettu muutamia pienempiä tykkejä -- kaikkien
sattumusten varalta, -- Marskentälle, lopulliseen
määräpaikkaansa.

Kymmenen panssariautoa, joilla kaikilla oli vallankumouksellinen
lempinimensä, ajoi esille ja sai katselijan ehdottomasti
astahtamaan taaksepäin. Sitten seurasi kuorma-autoja
täpötäynnä kuularuiskuja ja asiaankuuluvilla patruunavoillä
visusti varustettua elävää lastia. Täydennykseksi
kuvalle seurasi lastiautomobiili kuljettaen laupeudensisaria
ja sidetarpeita. Jokaisen osaston etunenässä astui
soittokunta kajautellen »marseljeesin» ja »internationaalin»
säveliä. Sotilaita, työläisiä, matruuseja, ratsumiehiä
ja naisia kulki toinen toisensa perästä tarjoten kirjavan
näytelmän. He olivat koristaneet itsensä punaisilla nauhakkeilla,
kiinnittäneet rintaansa paperiruusuja, ja pajuneteista
häilyi punaisia kaistaleita. Lukemattomissa punaisissa

lipuissa oli kaikissa kultainen kirjoitus. »Vapunpäiväksi
1919 on sosialismi voittava koko Europassa.»
»Kansamme parhaiden tulee liittyä punaiseen armeijaan.»
»Eläköön kolmas internationale!» »Eläköön kommuuni!»
»Eläköön vallankumous!» »Eläköön kansalaissota!» Anarkistitkin
olivat edustettuina mustine lippuineen ja veripunaisine
vaalilauseineen: »Eläköön anarkia!» Kulkueessa
oli sitäpaitsi mukana osasto itävaltalaisia sotavankeja.

Kello kahdentoista aikaan keräännyttiin joukkokokoukseen
Mars-kentälle, missä maaliskuun vallankumouksen
uhrien yhteishaudat olivat koristetut kuusenhavuilla ja lipuilla
ja jonka keskelle oli kohotettu mahtava punaisella
kankaalla verhottu puhujalava. Taustalle oli rakennettu
melkoisen suuri kuulijaparveke, ja kansan päiden päällä
teki Pietarin ilmailijaosasto kiepahduksia ilmassa. Eräs lentokone
putosi alas läheiselle katolle, ja lentäjä sai surmansa.

- Ei kuultu mitään erikoisen merkillisiä puheita tai puhujia.
Sinovjev, kommuunin presidentti, piti tervehdyspuheen, kiittäen
köyhälistöä sen rohkeudesta ja kestävyydestä ja vakuuttaen
pian saatavan täydellinen voitto kapitaalista. Ihmisjoukosta
kuului ääni: »Puhu mieluummin jotakin leivästä!»
Hän huomautti, että tänä vuonna porvaristo ei näyttäytynyt,
ja se oli totta. Se pysytteli kaiken päivää huoneissaan.
Mutta osanotto työläistenkään puolelta ei ollut runsas;
laivaston miehistö ei ollut saapuvilla, ja katsojien
lukumäärä oli vähäinen.
Talvipalatsin puisto ja rakennuksen oikea siipi oli päivän
merkityksen johdosta avattu yleisölle. Se osoitti suurta
mielenkiintoa isoja sotatauluja katsellessaan, mutta ei säästellyt

karkeita viittauksia nähdessään keisarillisten ja ruhtinaallisten
henkilöiden muotokuvat. Kuuluisasta muotokuvagalleriasta
oli useita maalauksia viety pois. Linnan
tanssisalissa pidettiin kaksi suurta kansankonserttia.

Iltapäivällä olivat kadut puolittain autiot, ja vinha tuuli
oli rikkirepinyt useita ylös ripustetuista kankaista. Pimeän
tullen lähtivät väsymättömimmät ja uteliaimmat katselijat
Nikolajevin sillalle ollakseen saapuvilla odotettua ilotulitusta
näkemässä. Jotkut sotalaivat olivat juhlavalaistuksessa,
muutamista ammuttiin tervehdyslaukauksia, toiset
taas lähettivät raketteja, sinisiä ja punaisia valoja, sillävälin
kun valonheittäjät lakaisivat virtaa ja taivasta tähystyssäteillään.
Mutta juhlallisuudet olivat huonosti suunnitellut,
ilotulituskin kehno, ja kylmä ajoi väkijoukon nopeasti
koteihinsa.

Päivä kului siis kovin virallisesti, ja sillä oli kovin väkinäinen
leima. Määrätty ohjelma suoritettiin säännöllisesti,
mutta ilman erikoisen suurta osanottoa yleisön puolelta,
ilman juhlatunnelmaa ja iloa.

Eikä odotetuista levottomuuksista kuulunut mitään.
Mutta että ne tulevat ja tulevat pian -- siitä näkyivät
kaikki olevan varmat.
Sillä nälkä on hallituksen vaarallisin vihollinen.

II

Ruotsin lipun turvissa.

Varsin mielenkiintoinen tapaus! -- Kahden pienen säikähtyneen
valkoisen joutsenen lailla kelluivat ruotsalaiset
höyrylaivat «Runeberg» ja »Selstedt» Itämeren laivaston
harmaiden panssarijättiläisten välissä. -- Ja tämä oli ensi
kerta sodan puhkeamisen jälkeen, kun vieraan kansallisuuden
laivoja ankkuroi Nevan rannoilla. Ensi kerta sitte
uudenvuoden 1918 saimme tanskalaisia sanomalehtiäkin.
Ja lopuksi oli ensi kerta, kun saimme ruokatarpeita Tanskasta. —
Ensi kertaa myöskin aina siitä asti, kun levottomuudet
puhkesivat Suomessa, tarjoutui monille, jo kuukausmääriä
odottaneille tanskalaisille verrattain turvallinen
tilaisuus päästä kotiin.

Tämän seurauksena kasvoi kärsimättömyys yhä suuremmaksi
ja suuremmaksi, kun matkallelähtö viivästyi.
Ja »Runebergin» kapteeni, joka ei ollut tottunut siihen
laihaan ja niukkaan muonaan mihin täällä saimme tyytyä,
noitui ja vannoi uhaten purjehtia tiehensä, jäipä lasti sitten
minne tahansa. Sen hommaaminen nimittäin viivytti
kotimatkaa. Oli otettava vaskiharkkoja ja öljytynnyreitä,
joista enin osa jo oli tuotu laivoihin. Ruotsin valtio kuuluu
olleen ostajana, ja] Moskovan neuvosto oli antanut
maastavientiluvan. Mutta siitä välitti Pietarin neuvosto
viis ja purkautti lastin jälleen. Syyksi mainitaan, että englantilaiset
muutoin uhkaisivat upottaa laivat. Joka tapauksessa

lähdettiin matkaan torstaina kesäkuun 6. päivänä
ilman muuta lastia kuin matkustajain tavarat.

Tanskalaisten matkustajain joukossa näemme useitakin
suuria liikemiehiä, joista eräs vei kotimaahansa tähän asti
aavistamattoman määrän kuriiripostia. Sitäpaitsi matkusti
monta ulkomaista lähettiä ja yksi venäläinenkin, joka Tukholman
kautta pyrki Lontooseen. Monet lähettivät vaimonsa
ja lapsensa kotiin, ja suurin osa tanskalaista siirtolaa
oli matkalle lähdettäessä saapuvilla. Runsaat matkakapineet
olivat jo edellisenä päivänä toimitetut laivoihin
ja tarkastetut. Nyt oli käsipakettien ja ruumiintarkastuksen
vuoro. Tätä kesti kello kymmenestä puoli kolmeen.
Sillä välin syntyi rantalaiturilla vilkasta liikettä. Sukulaiset
ja tuttavat jättivät hyvästejä toisilleen ja koettivat karkoittaa
miinojen pelkoa. Mukaan lähtevistä kahdeksasta
lapsesta olivat useat heikonlaisia. Eräs nuori äiti oli käärinyt
pienokaisensa raskaaseen nahkasäkkiin. Tarkastettaessa
hän pyysi miestä ottamaan »maitosuun» mukaan
laivaan. Jälelle jääneet saivat vähitellen taskunsa täyteen
rahoja. Useat olivat aikoneet yrittää ottaa mukaansa
enemmän kuin säädetyt viisisataa ruplaa, mutta eivät nyt
uskaltaneetkaan, kun tosi tuli. Rahat esiintyivät nyt mitä
kummallisimmista piilopaikoista: savukelaatikkojen pohjalta,
kureliiveistä, housunlahkeiden käänteistä j. n. e.

Tarkastus ei kuitenkaan ollut erittäin ankara. Ainoastaan
hopearahoja etsittiin erikoisen huolellisesti. Eräs
matkustaja ei vienyt mukanaan muuta matkatavaraa kuin
nahkakantisen postimerkkialbumin. »Mitä merkillisintä
rojua ne ihmiset laahaavat mukanaan», lausui eräs komisaari

päätään pudistaen. -- Senjälkeen kun oli astuttu
höyrylaivain kannelle, oli kielletty niistä poistumasta, mutta
tie tarkastuspaikalta laivoihin ei käynyt suoraan, vaan katsojajoukon
lävitse, joten sille, joka uskalsi antautua myöhemmän
tarkastuksen vaaraan, voitiin sujahduttaa takaisin
ne rahat ja arvoesineet, mitkä he olivat luovuttaneet sukulaisilleen
ja tuttavilleen. -- Eräs kaupungin tunnetulta keinottelijoita
(ei tanskalainen), puettuna huijaajille tavanomaiseen
ruskuaisenkeltaiseen sadetakkiin, aikoi lähteä
mukaan eikä näyttänyt aivan selvältä, sillä hän uskoi hiljaa
eräälle tuttavalleen, että oli yöllä lahjonut viranomaiset
laskemaan lävitse hänen matkalaukkunsa, mitkä sisältävät
useiden miljoonien arvosta vanhoja ruplanseteleitä.

Juuri kun laivat alkavat nostaa ankkuria, tulee vanhanpuoleinen
herrasmies juoksujalkaa ja heittää mytyn kannelle.
»Sellainen ei ole luvallista!» huudahtavat useat
matkustajat. Mutta vartijasotilas ei, ihmeellistä kyllä,
virka mitään. »Siinä on hiukan kaakaota äidilleni!» huutaa
tuoja tuttavilleen laivaan. -- »Ajatelkaahan, että joku lähettää
täältä kaakaota Tanskaan», kuuluu erään naisen
ääni. Ja tuuma on kieltämättä hiukan omituinen, koska
kaakao täällä maksaa kuusikymmentä ruplaa naula.

Terveisiä Tanskaan! Viimeinen kädenpuristus, viimeiset
jäähyväiset, nenäliinojen heilutusta.
Aurinko kuvastuu valkoiseen pintaan laivojen hiljaa hävitessä
lähimmän niemekkeen taakse.

Ja me muut jäämme jälelle. Tuntuu ikäänkuin emme
voisi riuhtaista itseämme irti paikasta. Tuijotamme siniseen
avaruuteen, näkemättä mitään, kuulematta mitään.

Tulee ajatelleeksi, että nyt kyllä pitäisi päästä kotiin ja
tuntien itsensä kodittomaksi kulkee verkalleen, vastahakoisena,
mykkänä.

Monet silmät saavat kostean kiillon, sillä nyt on kevät,
ja kaikki ikävöitsemme pieneen, mutta herttaiseen Tanskaan.

III.

Nälkää ja koleeraa.

Senjälkeen, kun ensimmäiset koleerasairaat heinäkuun
alussa tuotiin Pietarin hospitaaleihin, on tauti levinnyt hirvittävällä
vauhdilla ja kymmenkunnan päivän kuluessa kehittynyt
kulkutaudiksi, joka, kun otamme huomioon asukkaiden
huonot ravinto-olot ja kaupungin kurjan kurjat terveyshoidolliset
suhteet, voi saada aavistamattoman laajuuden
ja käydä tavattoman vaikeaksi vastustaa. Nyt jo on
uhrien lukumäärä noussut tuhanteen vuorokaudessa, ja
kaupunginlääkärin lausunnon mukaan voidaan odottaa sen
lisääntyvän kolmeentuhanteen.

»Antakaa meille enemmän ruokaa, niin kyllä koleera
häviää», sanottiin ensi päivinä, jolloin siihen ei vielä oikein
uskottu. Ja tilanne tosiaankin yhä enemmän mutkistuu
senvuoksi, että on vaikea eroittaa erinäisiä vatsakipuja
todellisesta koleerasta. Jo pitkän aikaa on ihmisiä päivittäin
tuotu sairaaloihin nälästä puolikuolleina. Nälkä ja
puutteelliset terveydenhoito-olot ovat olleet koleeran varmoja
edelläkävijöitä ja valmistaneet sille tietä. Kuinka

voivatkaan elää ne ihmiset, joiden täytyy tulla toimeen
elintarvekorteillaan saamiensa annoksien varassa? Alituisena
pääravintona on onnettomimmassa asemassa olevilla
kaksikymmentäviisi grammaa leipää, mikä tuskin on syötäväksi
kelpaavaa ja joka tuon tuostakin korvataan samalla
ryyni- tai jauhomäärällä ja toisinaan jää kokonaan saamatta.
Lisäksi viisi silliä kahta päivää kohti. Asukkaat ovat
nyt jaetut, neljään luokkaan, joista työmiehet saavat isommat,
porvaristo ja henkisen työn tekijät pienimmät annokset.
Äskettäin saatiin lehdissä lukea puolalaisesta sanomalehtimiehestä,
joka oli kuollut nälkään, koska hänellä
ei ollut varaa ostaa leipäosuuttaan.

Kun tilaa vuokra-ajurin, vaatii tämä esim. kaksi naulaa
leipää tai kolmekymmentä ruplaa. Matkalla täytyy hevosta
tuon tuostakin virkistyttää vedellä. Väliin täytyy nousta
kävelemään, koska juhta ei kykene ajopelejä paikaltaan
liikuttamaan. Usein näkee ihmisten tuupertuvan kaduille
niin heikkoina, etteivät enää jaksa nousta. Pikkukaduilla
istuskelevat lapset hiljaa ja äänettöminä, kalpeina ja sisäänpainunein
poskin, liian nääntyneinä leikkiäkseen. joka
päivä näkee kaikkialla kaduilla kuolevia hevosia, joilla on
verisiä hankaushaavoja ja kylkiluut näkyvissä. Kun hevonen
kaatuu eikä sitä enää saada nousemaan hyvällä
eikä pahalla, niin irrotetaan vaunut ja eläin jää paikalleen
virumaan. Säälivät ihmiset valelevat sitä vedellä, juottavat
sitä ja hankkivat hiukan ruohoa sen pureskeltavaksi,
mutta sen hetket ovat ehdottomasti luetut ja seuraavana
päivänä se on tavallisesti heittänyt henkensä. Jollei se
erikoisesti häiritse liikennettä, nähdään se useinkin virumassa

monta päivää samassa paikassa. Taloissa ulvovat
koirat, jotka heiluttavat häntäänsä ja lähettävät rukoilevia
katseita ylös ikkunoihin. Niiden kylkiluut ovat jännittyneinä
kuin jousen kaaret; ne eivät enää voi löytää mitään
jätteitä, koska sellaisia aivan kirjaimellisesti puhuen
ei ole.

Tuoretta hevosen-, koiran- ja kissanlihaa voi varsin hyvin
nauttia, varsinkin jos se on hyvin laitettua. En tahdo
väittää, että ravintoloissa tarjoiltu on sellaista, sillä minä
en voi sen valmistamista valvoa. En ole varakas enkä
siis syö muhkeimmissa ravintoloissa, missä vaatimaton
kyljyspaisti maksaa kolmekymmentä ruplaa. Mutta olen
pitkähkön ajan syönyt aamiaista eräässä paikassa, jota
pidän toki siksi siistinä, ettei siellä aterioiminen ole terveydelle
vaarallista, ja jossa se maksaa vain puolet. Lihan
omituisen maun luin »venäläisen» kyökin ansioksi. Varovaisuussyistä
kutsuin erään tuttavani maistamaan. Hän tilasi
itselleen, viisaasti kyllä, munakkaan. Mutta viinuri ja tarkastaja
vakuuttivat juhlallisesti, että se oli vasikanlihaa,
Sitten sain eräänä päivänä tuttavan Moskovasta vieraakseni.
Hän toi mukanaan hiukan muonaa, muun muassa
pari viipaletta lihaa. Syödessämme en voinut olla huudahtamatta:
»Mutta tämähän on lampaanpaistia!» Säälivästä
hymystään huolimatta hänelle kävi vaikeaksi todistaa
minulle, että se oli ihan tavallista vasikanlihaa. Mutta
siitä päivin minäkin mieluummin tilaan munakkaita.

Kaikkein köyhimmät tyytyvät leipään ja suolaiseen silliin.
Muuta he tuskin ollenkaan nauttivat. Ja kuumalla
ilmalla tuottaa silli alituisen janon, mikä on sammutettava.

Siten voi nähdä ajajan pysähdyttävän vaununsa, hyppäävän
alas istuimeltaan, nostavan palopostin vesihanan rautaläppää,
kiertävän hiukan, asettuvan vatsalleen ja siemaisevan
vettä. Koleeran ovat tänne ennen tuoneet Mustanmeren
matruusit tai se on kulkeutunut Volgan polttopuuproomuista.
Tällä kertaa se imetäänkin suoraan Nevasta,
jonka vedessä basillien sanotaan pysyvän elinvoimaisina
noin vuoden ajan. Koko Pietarin vesitarve saadaan Nevasta,
minkä vesi nykyään on likaisimmallaan ja erityisen
vaarallista terveydelle, ja tuskin sitä riittävästi suodatetaan.
Sitäpaitsi ovat kanavat täynnä raatoja, ruumiita ja
perkeitä. Monet eri kaljalajit ja marjavedet, joita ihmiset
nyt särpivät suurissa määrissä, ovat usein valmistetut keittämättömästä
vedestä. Maito, jota kadunkulmissa myydään,
on vedellä laimennettua. Moninaiset mauttomat herkut,
joita pikkuleivosten ja makeisten muodossa kaupitaan
kaikkialla kaduilla ja joilla ihmiset ravinnon puutteessa
täyttävät vatsansa, ovat valmistetut epäilyttävistä
sijakkeista ja ovat kulkeneet epäsiistien käsien läpi ennenkuin
ne lopuksi kerrostuvat kaduntomulla ja lialla. Kuleksiva
kerjäläinen hyökkää ottamaan poisviskatun savukkeenpätkän
ja polttaa sitä edelleen ennenkuin tuli sammuu.
Eräässä pankissa näemme näin kuuluvan varoitustaulun:
»Tavanmukainen kädenpuristus on poistettu syyhelmän
vuoksi.» Kun ravinto-olot ovat sellaiset ja terveydenhoito
tuollaista, niin kuinka sitten voi välttää koleeraa,
- miksi sitä vastaan edes taistelisikaan?

Ponnistellaan tietysti mitä ankarimmin ja koetetaan korvata
laiminlyönti. Kautta kaupungin on järjestetty lääkärivartioita 

ja avustusasemia. Jos lääkärit eivät vapaaehtoisesti
asetu käytettäviksi taistelussa koleeraa vastaan,
uhataan heitä ampumisella. Heidän innostuttamisekseen
ovat useat talokomiteat omasta aloitteestaan korottaneet
lääkärien leipäannoksia. Apteekit ovat avoinna yöt ja päivät.
Mutta on puute sekä lääkäreistä ja farmaseuteista
että lääkkeistä, yksityisautoja pysähdytetään ja takavarikoidaan,
tai tyhjennetään niiden bentsiinivarasto sairasvaunuihin.
Jokaisen talon edustalle on asetettu keitetyllä
juomavedellä täytettyjä säiliöitä. Seinille ja raitiovaunuihin
on naulattu neuvoja koleeran vastustamiseksi ja
ohjeita sairaustapausten varalta. Porvaristo on komennettu
ruokkoamaan katuja, kuljettamaan ruumiita ja kaivamaan
hautoja. Mitä hartaimmin kehoitetaan kaikkia rokotuttamaan
itsensä koleeraa vastaan. On annettu lupa punaviinin
vapaaseen kauppaan. Kaikenlainen katukaupustelu
kielletään.

Asema on tällä hetkellä kauhea. Potilaista kuolee viisikymmentä
prosenttia, ja sairaalat ovat täpösen täynnä.
Sairaita täytyy asettaa käytäville sekä lattialle vuoteitten
väliin. Monet saapuvat hospitaaleihin yleisissä vuokravaunuissa
ja asetetaan portin eteen, kun ajaja kieltäytyy
kuljettamasta heitä edelleen. Taudin saaneet ovat enimmäkseen
naisia, varsinkin palvelijattaria. Ruumishuoneet
ovat kukkuroillaan ruumiita, joita ei voida korjata pois.
Nämä ovat lämmöstä lahonneita ja kuhisevat madoista.
Lemu on sietämätön. Eräässä ruumisvaunujonon ohi kulkevassa
raitiovaunussa alkoivat matkustajat voida pahoin.
Neljille, viisille vankkureille oli ladottu arkkuja, joiden

sisältö tipahteli alas kadulle. Ajaja istui järkähtämättömänä
nojaten selällään haisevaa kuormaa vasten. Hautuumailla
viruu läjittäin ruumiita, joita ei ehditä kaivaa
maahan. Hautajaiset tapahtuvat suurimmalla kiireellä ilman
minkäänlaisia juhlamenoja tai muodollisuuksia. On
ryhdytty toimenpiteisiin kolmensadankuudenkymmenen
asunnon desinfisioimiseksi vuorokaudessa. Kun sairaaloihin
ei enempää mahdu, täytyy antaa potilaiden maata
kodeissaan. Kaikista porraskäytävistä tuoksahtaa karbolin haju
nenään. Monet eivät tohdi antaa istuttaa itseensä
suojelusseerumia, peläten saavansa taudinsiemeniä tai verenmyrkytyksen.
Suomen rajalle on perustettu karanteeniasema.

Ruhtinas Jussupovin entisessä palatsissa, jossa nykyisin
majailee Saksan lähetystö, on erityinen saniteettiosasto,
missä saksalainen lääkäri on kovassa työssä rokottaessaan
lähetystön jäseniä ja henkilökuntaa sekä kotimatkalla
olevia saksalaisia sotavankeja tauteja vastaan.
Kun Ruotsin lähetystö aikaisemmin on valvonut saksalaisten
etuja, saavat siihen kuuluvat henkilöt tulla tänne
vaksinoitaviksi. Myöskin monet puolueettomat ulkomaalaiset
saapuvat tänne ja pyytävät, että heidätkin rokotettaisiin.
Ne pelkäävät venäläistä käsittelyä, mutta luottavat
saksalaiseen järjestykseen ja siisteyteen.

Näihin viimemainittuihin kuulun minäkin.

IV

Taistelu koleeraa vastaan.

Jos on jatkuvasti oleskellut Pietarissa vallankumouksen
edelliseltä aikakaudelta tähän asti, niin on vähitellen
siihen määrin tylsistynyt, tullut melkein kaikille vaikutuksille
vastaanottamattomaksi ja niin välinpitämättömäksi
asiain kulusta, että täytyy tapahtua jotakin varsin vakavaa
ja kouraantuntuvaa ennenkuin mielenkiinto herää. Ovathan
pienemmät ja suuremmat vallankumoukset ja vastavallankumoukset
jo kauan kuuluneet päiväjärjestykseen,
Ja! täytyykö pysähtyä tiellään ampumisen vai sadeilman
vuoksi, tuntuu melkein samatta. Muutenhan onkin alituisesti
huolehdittu siitä, että pata pysyy kiehumistilassa.
Sopivin väliajoin olemme saaneet pienen jännityksen.

Ei nukuttu aivan rauhallisesti silloin, kun Kornilov
marssi kaupunkia vastaan, eikä siihenkään aikaan, jolloin
silmät jännittyneinä seurasivat valonheittäjiä niiden etsiessä
odotettuja zeppeliinejä. ]a järkevämmätkin kävivät hiukan
miettiväisiksi saksalaisten seisoessa melkein kaupungin
edustalla, ei niin paljoa saksalaisten vuoksi, vaan niiden
hetkien pelosta, joita ennen heidän sisällemarssimistaan
saataisiin! kokea. Se ryöstöjen, murhain ja raiskausten
tulva, joka vyöryisi kaiken ja kaikkien yli, olisi kova isku
kestää.

Myöhemmin suuntasimme katseemme pohjoista kohti
epätietoisina, pysähtyisikö Suomen valkokaarti rajalle vai
etääntyisikö se siitä kauemmaksi. Uhkaavin vihollinen

oli kuitenkin nälkä, jota vastaan oli kokonaan unohdettu
taistella ja joka senvuoksi eräänä kauniina päivänä iski
kyntensä kaupunkiin, otti sen talo talolta haltuunsa eikä
enää ollut karkoitettavissa. -- Mitan täytteeksi hyökkäsi
kimppuumme vielä koleerakin. Mutta sellaisena, miksi se
edellisessä luvussa kuvailtiin, se saavuttikin huippukohtansa,
minkäjälkeen se verkalleen on vaipunut monien
muiden vitsausten tasolle, joita pidetään välttämättöminä
ja luonnostaan lankeavina. Se ei ole enää päivän puheenaiheena.
Se ei enää pidä mieliä hereillä. Ja mitäpä uutta
nyt oikeastaan voimme odottaa?

Tämä koskee kuitenkin etupäässä ulkomaalaista, joka
harvoin tulee tapahtumia oikein lähelle. Jos syventyy
yksityiskohtiin ja yksityisiin tapauksiin, huomaa näissä
kokonaisen sekasorron ja kurjuuden maailman. Mutta
kaikesta huolimatta on kansan välinpitämättömyys kummastuttava.

Kun järjestyksen puute näihin asti on ollut Venäjän
heikoimpia puolia, on siihen ehkä usein ollut vähemmän
syynä johdon puutteellinen tila kuin vaikeus toimeenpanna
annetut määräykset ja saada ihmiset niihin alistumaan ja
niitä noudattamaan. Täytyy myöntää, että bolshevikit
ovat olleet erittäin oivallisia järjestelijöitä. Kyllähän on,
kuten aina, paljon soitettu suutakin, mutta tavattoman paljon
on myöskin järjestelty, vaikka useimmat säännökset
ovatkin jääneet vain paperille, sillä bolshevikeillekin on
käynyt ylivoimaiseksi tehtäväksi panna koneiston moninaiset
osat sopusuhtaiseen ja vaikuttavaan käyntiin.

Niinkuin jo aikaisemmin esitettiin, ei tällä kertaa kuitenkaan
ollut pitkälti tuumasta toimeen, ja nuo silmänräpäyksellisen
nopeat toimintaohjeet, joita sittemmin täydennettiin
ja parannettiin, tuottivat sen ilahduttavan tuloksen,
että koleeratapaukset heinäkuun jälkimäisellä puoliskolla
ovat melkein jatkuvasti vähentyneet. On olemassa
vain varsin puutteellinen tilasto, ja muutamat luvut, jotka
satun tietämään, osoittavat seuraavat määrät uusia sairastumistapauksia:
15A, 504; 16A, 401; 17/?, 361; 18/7, 224;
19/7, 109; 20/7, 170; 21/7, 104; 22/7, 108; 23/7, 140; 24/7 240;
25/7, 140. Onneksi aleni lämpömäärä kulkutaudin puhjetessa
15 ä 20 asteeseen ja edisti siis taistelua sen leviämistä
vastaan, Kärpäsmiljoonat eivät vielä olleet munistaan
uloshautoutuneet, ja jano vaivasi vähemmän. Kautta
kaupungin on nyt kenttäkeittiöitä avonaisella kadulla, josta
annetaan kiehuvaa tai keitettyä vettä sekä talouksiin että
ohikulkeville. Viimemainitut voivat sitä varten asetetuilla
penkeillä ja pöytien ääressä sammuttaa janonsa lasillisella
puhdasta vettä, jota tarjoilee siro, keimaileva sairaanhoitajatar.
Kysyntä olisi varmaan ollut vielä suurempi, jos
alkuperäistä suunnitelmaa noudattaen olisi veteen sekoitettu
punaviiniä.

Koleera löysi tiensä muutamiin kansankeittiöihin, jotka
senvuoksi heti suljettiin. Niiden vakinaiset vieraat tuijottivat
ällistyneinä ilmoitteihin, joissa mainittiin, että laitos
nyt oli suljettu, mutta ei mainittu, saisiko sensijaan ruokaa
mistään muualta lähettyviltä. Kaikkialla talojen seinissä,
raitiovaunuissa, kahviloissa ja muualla näkee neuvoja
ja kehoituksia koleeran ehkäisemiseksi. »Älkää juoko

keittämätöntä vettä! Puhtaus on paras keino tartuntaa
vastaan! Älkää katelko toisianne! Älkää syökö raakoja
hedelmiä!» Samaten on sanomalehtien palstoille suurilla
kirjaimilla painettu kehoituksia: »Paras puolustuskeino
koleeraa vastaan on koleerarokotus! Ainoa varma ja oikea
tie kulkutaudin vastustamiseen on lääketieteeseen luottaminen!
Älkää sekoittako politiikkaa taisteluun koleeraa
vastaan!» Kaikki jäätelöiden, kaljan ja limonaadien kaupustelu
kaduilla kiellettiin heti; kaikki muu, mitä tarjotaan
myytäväksi, on pidettävä lasikannen alla. Torikauppa
alistettiin mahdollisuuden mukaan terveyshoidollisen valvonnan
alle; ja ravintolain omakin etu vaatii noudattamaan
mitä huolellisinta siisteyttä ja varovaisuutta. —

Myöskin muutamiin Nevalla oleviin sotalaivoihin on koleera
levinnyt, ja Kronstadt on samasta syystä muusta
maailmasta eristettynä.

Painostetaan tietysti ennen kaikkea kulkutaudin laajemmalle
levenemisen ehkäisemistä ja käytetään kaikki keinot;
ja jollei tämä olisi onnistunut, olisi taudin valta käynyt
kaikelle vastustukselle ylivoimaiseksi. Lääkärivartio- ja
avustusasema-verkosta, joka heti kudottiin kautta kaupungin,
ei voitu ajoneuvojen vähälukuisuuden vuoksi kuljettaa
sairastuneita eteenpäin hospitaaleihin. Täytyi käyttää
kaikkea, mikä sillä hetkellä sattui olemaan lähinnä saatavissa:
yksityisiä ajoneuvoja ja automobiileja, vuokraajurien
kärryjä ja kokonaisia raitiovaunuja. Sairaaloissa
vallitsi puute sekä paikoista että lääkäreistä ja sairaanhoitajattarista.
Heinäkuun 18 päivänä voitiin ensi kertaa
ottaa kaikki potilaat vastaan kaupungin sairashuoneisiin.

--

23

Oli puolisen tusinaa lääkärejä kahtasataa sairasta kohti,
ja kaikista potilaista oli 70 prosenttia naisia ja lapsia.
Kuolevaisuus aleni vähitellen 25 a 35 prosenttiin. On
paraillaan harkittavana ehdotus, että epäterveellisten korttelien
työläisperheet saisivat siirtyä porvariston tyhjiin
asuntoihin.

Tähän mennessä ilmoitetaan vain pari tuhatta (?) kuolleeksi
koleeraan, eikä tietääkseni vielä ole ketään tanskalaista
sairastunut.

Niin käsittämättömältä kuin kuuluneekin, oli aikoinaan
monissa paikoin korvattu sairaalain lääkärit varsin tietämättömillä
lääkitsijöillä yhdestä tai toisesta kummallisesta
asiaankuulumattomasta ammattipiiristä. Se kai johtui seuraavanlaisesta
ajatustavasta, joka ilmeni sanakiistasta lääketieteen
ylioppilaan ja työläisen välillä eräässä moninaisista
katukokouksista:

»Porvaristoa te olette ettekä mitään muuta! Opiskelette
meidän rahoillamme ettekä muuta tee kuin ratsastatte viisastelevilla,
sukkelilla sanoilla!»

»Mitä tuo merkitsee? Onko senvuoksi porvari, että täytyy
kaiken päivää istua kirjojensa yli kumartuneena ja
iltasin juoksennella oppitunteja antamassa?»

»Eihän kukaan ole pyytänyt teitä istumaan!»

»Eikö kenties tarvita lääkäreitä, häh?»

»Koirat niitä tarvinnevat. Häntänsä alle. Siellä on niiden
oikea paikka!»

Nyt on tullut toinen ääni kelloon. Kehnot sukkeluudet
ja kokoukset eivät karkoita koleeraa, ja sanomalehdistö

jakaa lääkäristölle hyvin ansaittua ylistystä sen uhrautuvasta
työstä. Sivistyneistö on tässä kohoin jälleen päässyt
oikealle paikalleen, työskentelee tottumuksen mukaan
yhteishyvän eteen, unohtaa ja antaa anteeksi.

Kansan suosima homeopaatti, tohtori Solovjev, pitää
melua homeopaattisten lääkkeiden käyttämisestä. Sitäpaitsi
neuvoo hän sen ristin viereen, jota melkein kaikki oikeauskoiset
venäläiset kantavat kaulassaan riippumassa ketjussa
paljasta rintaansa vasten, asettamaan pienen vaskirahan;
sillä siten syövyttää ruumiin hiki vasken ja huokosiin
tunkeutuva happi on muka ehkäisykeino koleeraa
vastaan. Hän tukee väitöstään viittaamalla ranskalaiseen
lääkäriin Burkoon, joka luulee todistaneensa, että metallitehtaiden
työläiset eivät sairastu koleeraan, koska heidän
elimistössään on runsaasti happea.

Sellainen miellyttää venäläistä paljoa enemmän kuin esimerkiksi
suojelusrokotus. Lääkärit ovat valittaneet, että
väestö hyvin vähän ryhtyi toimiin koleeraa vastaan, mikä rokotukseen
nähden varmaan johtui pelosta. Ei pelätty
ainoastaan oletettuja seurauksia ja jälkikipuja, vaan itse
naulanpistoakin. Perin harvat ilmoittautuivat ensimäisinä
päivinä, ja ne kuuluivat yksinomaan sivistyneihin piireihin.
Odotellessa pohdittiin »leikkauksen» vakavuutta, kunnes
ensimäinen käsitelty, reipas, nuori tyttö hymyillen astui
ulos ja rauhoittavasti vakuutti, ettei se tosiaan tehnyt ollenkaan
kipeätä. Kun tämä käsitys vähitellen ehti levitä,
tulvi kansaa kaikista yhteiskuntaluokista. Heinäkuun 13
ja 23 päivän välillä toimitettin 11,719 koleeraseerumiruiskutusta
kaupungin julkisissa rokotuspaikoissa. Kaikkiaan

on käsiteltyjä kuitenkin vain jokunen tuhatluku kaksimiljoonaisesta
asujamistosta. Lääkärikuntaa on lisätty
lääketieteen ylioppilailla, joista vanhimmat toimivat apulääkäreinä
ja nuorempien joukko komisaareina ja avustajina.

Vedessä vaanii kuitenkin vakavin ja alituinen vaara, ja
sen syyksi luetaan, että Pietari on epäterveellinen kaupunki
ja että niin monet tarttuvat taudit, kuten tyyfus,
kurkkumätä, tulirokko y. m., siellä lakkaamatta raivoavat.
Niinpä onkin siellä kuolevaisuusprosentti Madridin jälkeen
suurin. Pietari on rakennettu Nevan rämeiselle suistomaalle,
epäpuhtaalle pohjalle, jota viheliäinen likaviemärilaitos
jatkuvasti saastuttaa. Rakennuksista valuu käymälöiden
ja keittiöiden likavesi alas talojen altaisiin, mistä
se virtaa Nevaan tai sen sivuhaaroihin. Näin saa
joki päivittäin tällaista lisäkettä noin 15 miljoonaa ämpäriä.
Likaviemärit, jotka enimmäkseen ovat puusta, ovat
niin kehnosti rakennetut ja niin epätiiviit, että maan kemiallisella
analyysillä todettu typpipitoisuus kaupungin keskustassa
on seitsemän kertaa niin suuri kuin kaupungin
hautausmaan mullassa. Pohjavesi on siihen määrin myrkyllisten
kaasujen saastuttamaa, että kehnoissa hygieenisissä
olosuhteissa ahertamaan tottuneet työmiehet usein
menevät tainnoksiin kaivaustöitä tehdessään.

Kuinka mädännyttä perusta on, siitä voi saada käsityksen
kuullessaan, että kaivaustöissä usein maan asemesta
tavataan isojakin joukkoja pelkkää ulostusliejua, jota pumputaan 
ylös erityisten pumppujen avulla. Voi liioittelematta

sanoa, että Pietarin saasta alituisesti kiertää ympäri
ja puree omaa pyrstöään, se kun likaveden mukana
virtaa juomaveteen ja suureksi osaksi saapuu tämän kanssa
takaisin. Pää-vesijohtolaitoksen nostokanavat ovat nimittäin
sijoitetut erääseen Nevan kaikkein pahimmin liatuista
kohoista aivan kaupungin läheisyyteen, minne laskee joukko
viemärinsuita asuinkortteleista, kylpylaitoksista, tehtaista
ja sairaaloista valuvine likavesineen. Tällaisista lähteistä
jotka jo alun pitäen ovat kaikilla mahdollisilla taudiniduilla
saastutetut, varataan väestölle juomavettä, mikä
läpikäy vain pelkästään kuvitellun puhdistusprosessin vanhentunein,
siilausvehkeitä ja kloorikalkkia käyttävin menettelytavoin
niin, onpa sellainenkin vesijohtolaitos,
jossa ei minkäänlaista suodatusta toimiteta.

Tämän puutteellisen suodatusjärjestelmän vuoksi puhdistuu
vesi vain 50 à 77 prosentista siinä olevasta saastasta,
joskus vain 21 prosentistakin, kun taas terveydenhoitolain
säädökset määräävät 90-, jopa 98-prosenttisenkin
puhdistuksen. Toimitettujen bakteriologisten tutkimusten
tuloksena on käynyt selville, että grammassa suodattamatonta
vettä oli 60,000 basillipesäkettä ja grammassa suodatettua
muutama sata sellaista. Nimenomaan oli joukossa
paljon koleerabasilleja. Sadasta kahden vuorokauden väliajoin
suoraan vesijohtolaitoksen hanoista otetusta vesinäytteestä
on täten tavattu koleerabasilleja 23 näytteessä.

Tämä kuvaus Pietarin terveyshoito-oloista on useita vuosia
siten julkaistu virallisissa asiakirjoissa, mutta senjälkeen
ei ole tehty mitään muutosta parempaan päin. On
laadittu suunnitelmia Pietarin varustamiseksi vedellä Laatokasta,

mutta jotkut alustavat kaivamistyöt keskeytettiin
sodan puhjettua.

Nyttemmin on varmaan päästy siihen käsitykseen, että
Pietarin vesilaitoksen täytyy Caesarin puolison tavoin olla
kohotettu kaiken epäluulon yläpuolelle.

Seuratkaamme lopuksi vainajia eräällä hautuumaalle.
Valitsemme Uspenskin, missä pappi Qapon vuonna 1905
sai viimeisen lepopaikkansa. Sinne matkustetaan junalla,
koska se sijaitsee jonkun taipaleen päässä kaupungin ulkopuolella.
Asemalle kaupungin laitaan saapuu aamusella
vaunut toisensa jälkeen tuoden ruumiskirstuja sairashuoneista.
Ne ovat höyläämättömiä, kiireessä kokoonlyötyjä
puuarkkuja, joissa muutamissa on tämäntapainen lyijykynällä
piirretty kirjoitus: »Talonpoika Sergei Ivanovitsh,
46 vuoden vanha.» Ajajat löyhkäävät väkijuomilta. Kirstut
puretaan katoksessa, missä puoliksi mädänneet ruumiit
levittävät sietämätöntä hajua, joten monet ympärillä seisovista
alkavat voida pahoin. Sitten lähtee juna kuljettaen
sukulaisia ja neljässä takimaisessa vaunussaan noin kahtasataa
ruumisarkkua. Se laahustaa eteenpäin Suomen
rataa pitkin. Välillä se pysähtyy ottaakseen muutamia
kirstuja lisää matkan varrelta. Tunnin perästä juna seisahtuu
aivan kirkkomaan eteen. Vain neljät vankkurit
odottavat kuljettaakseen kirstut hautauspaikalle. Sivuraiteella
seisoo kahdeksan vaunua, joista kirstuja ei vielä
ole purettu. Ne kuolleet, joiden hautaamisesta maksetaan,
haudataan ensiksi, ja saapuvilla olevat sukulaiset
joutuvat sen vuoksi kovaan touhuun. Mutta on pitkä

harppaus hautapaikan maksamisesta ja haudan kaivetuksi
saamisesta asianomaisen maahanpanoon.

Surupukuinen, harmaahapsinen nainen valittelee kyyneleitä
vuodattaen. Kirstu, joka sisältää hänen poikansa
ruumiin, on jo viikko sitten lähetetty Pietarista, mutta sitä
ei vielä ole annettu ulos. »Minä tarjoan rahoja, ne otetaan
vastaan, mutta sanotaan sitten: 'näyttäkää meille
kirstu, niin kannamme sen ulos'; mutta kuinka minä voin
löytää kirstun kahdeksan vaununlastin joukosta.» Eräs
toinen vanha, mutta varaton nainen on löytänyt etsimänsä
kirstun; mutta kun hän ei kuulu maksaviin, täytyy hänen
odottaa, kunnes tulee yhteishautaan laskettavien vuoro.
Hän on odottanut kolme vuorokautta, mutta se on vähän,
sanoo hän; on toisia, jotka ovat odottaneet viikkokauden.
Jälelle jääneet rukoilevat kantajia ottamaan heille kuuluvat
kirstut ulos vaunuista, missä ne musertuvat rikki toistensa
painosta. Kantajat tekevät verukkeita ja tinkivät, valittavat
väsymystä, mutta suostuvat vihdoin puolestasadasta
ruplasta. Purkaminen tapahtuu siis ilman minkäänlaista
järjestelmää. Paikalla on hautaustoimisto, mutta henkilökuntana
on muutamia nuoria neitosia, joilta saa vain nenäkkäitä
vastauksia ja jotka eivät mitään tiedä.

»Me pidämme luetteloa asiakirjoista», sanovat he vain.

»Mutta ruumiit? milloin ne puretaan vaunuista?»

»Sitä emme tosiaan tiedä! Ehkä tänä yönä. Ehkä
huomenna tai ylihuomenna.»
Mutta kirstujen ulostuominen ei ole samaa kuin hautaaminen.

Kirkkomaan laidassa ovat niin sanotut »uudet sarat»,
mihin maksamattomat tai tuntemattomat vainajat lasketaan
yhteishautoihin, viisi-, kuusisataa kuhunkin. Läheisyydessä
on neljä valkoisiin kiiltonahkahansikkaihin puettua henkilöä
kaivamassa. Ne ovat pienimmän ja lähinnä pienimmän
leipäluokan porvareita. Näitä puoltatoista syltä
syviä ja satoja askeleita pitkiä yhteishautoja kaivavat siihen
työhön komennetut porvarilliset. Eilenkin sanovat
täällä olleen seitsemänsataa porvarillista, joista vain viidesosa
miehiä, loput naisia ja nuoria tyttöjä. Tänään kaivavat
useimmat eräällä läheisellä hautuumaalla. Näistä
neljästä on kolme ylioppilasta ja yksi kauppaopistolainen

»Täällä kaivetaan melkein yötä päivää, mutta emme sentään
koskaan saa kaikkea valmiiksi. Meidän osastossamme
on neljäkymmentäseitsemän henkilöä, mutta ne
eivät kaikki saavu tai saapuvat eri aikaan. Kahdessa päivässä
saimme haudatuksi viisisataa ruumista. Useimmat
niistä olivat varsin vanhoja ja koleeran ajoilta», selittää
eräs joukosta. Eräs kauppias, jolla on sukulaisia toimessa
hautuumaa-komiteassa ja joka siis tuntee olosuhteet,
antaa seuraavat tiedot: »Vielä koskaan ei ole ehditty
saada kaikkia ruumiita maahan. Kaupungin sairaalat lähettävät
tänne aina useita vaununlasteja kerrallaan. Ilman
'kutsuntaa' olisi vielä muutamia kuukausia virunut tuhansia
kirstuja hautaamista odottamassa.»

»Tokko nyt vihdoinkin saatte kaikki multaan?»
»Tuskin! Tosin kaivaa porvaristo nykyisin haudat,
mutta oli tarkoitus, että tavanomaiset hauturit ne peittäisivät,

ja heitä on liian vähän, he väsyvät pian tai eivät voi
ajan pitkään kestää ruumiiden löyhkää. Ja työttömäthän
nauttivat ateriansa mieluummin ilmaiseksi, kantaen sen lisäksi
5 ruplaa ammattiyhdistykseltä joka päivää kohti.»

Vaunuja tyhjentämässä on seitsemäntoista purkajaa, jotka
työskentelevät neljän miehen vuoroissa eivätkä tietysti ehdi
lähimainkaan kaikkea työtä suorittaa. Maksuksi he saavat
naulan leipää päivässä ja viisi ruplaa rahaa kirstulta. Kaksi
huonekalutehdasta on asetettu käyntiin yksinomaan kirstuja
valmistamaan, mutta nämä eivät kuitenkaan riitä.
Ruumiiden hautaamisesta ilman kirstua vaaditaan 15 ruplaa,
koska se on jokseenkin likaista työtä, jollaiseen ei
ole totuttu. Yhteishautoihin ladotaan ruumiit kahteen tai
kolmeen riviin, ja se on varsin tuloisaa työtä. Uutterat
kantajat voivat paitsi leipänaulaansa ansaita pari sataa
rupiaa päivässä.

Hautojen ympärillä surisee tuhansittain kärpäsiä. Mutta
se ei häiritse haudankaivajia. »Me emme pelkää, Kukaan
meistä ei ole vielä saanut tartuntaa», sanovat he.

Jälkeenjääneet kerääntyvät yhteishautojen ympärille ja
etsivät turhaan kuolleitaan. Eräs itkevä nainen valittaa
kantajalle: »Viimeisillä 250 ruplallani ostin kirstun enkä
nyt voi löytää sitä mistään.» -- »Ka, en voi teitä auttaa
», kuuluu vastaus, »olen tänään kantanut viisikymmentä
kirstua, ja vain kahdessa oli päällekirjoitus». -

Tältä pyhältä paikalta kohoaa sitten vähitellen sadatusten
tulva hautuumaan toimikuntaa vastaan. Yhtäältä kajahtaa
muutamia karkeita kirouksia, toisaalta kuuluu kiivasta
riitaa, joltakin kolmannelta taholta vainajan kirstun

ääressä kykkivien omaisten ja sukulaisten heikkoa valittavaa
laulua. -- Mutta ruumiit ovat saatavat maahan ilman
sen pitemmittä tempuitta.

Kotimatkalla on juna täynnä kiihtyneitä matkustajia, jotka
raivoavat kaikkea ja kaikkia vastaan. Eräs sanomalehtimies
pukee päivän vaikutelmat seuraaviksi sanoiksi: »Porvarit!
Ei maksa vaivaa kuolla. Ei edes kommunistisen
hallitusjärjestelmän aikana!»

V

Uritskin loppu.

Aina puhutaan kuiskaillen kahvilapöytien ääressä. Kaikki
pelkäävät toisiaan ja vilkuvat vaanien toisiinsa. Tilanne
on jännittynyt, ihmiset ovat hermostuneita, kukaan ei tunne
itseänsä varmaksi. Saattaa olla niin viaton kuin konsaan;
tilapäinen epäluulo riittää, jotta joku punakaartilainen tai
provokaattori teidät vangitsee ja kuljettaa Gorohovaja-kadun
2:een -- osoite, joka saa useimmat kalpenemaan. Täällä
on bolshevikien keskus-poliisiasema, jonka portin päälle
on näkymättömällä kirjoituksella merkitty sanat: »Täällä
hyljätään kaikki toivo», ja täällä istuu Uritski, sisäasiain
komisaari, esimies erityisessä taistelukomiteassa vastavallankumouksen
vastustamiseksi, se mies, joka koko vallankumouksen
aikana on allekirjoittanut useimmat kuolemantuomiot,
mikäli sellaista muodollisuutta yleensä pidetään
tarpeellisena.

Mutta se kuiskailu, mikä perjantaina aamupäivällä alkoi
erään nurkkapöydän ääressä tutussa kahvilassa, levisi kulovalkean
tavoin pöydästä pöytään, yltyi äänekkääksi pakinaksi
ja päättyi helpotuksen huokaukseen.

Sanottiin, että Uritski oli murhattu. Olikohan se totta
vai ainoastaan päivän tavallisia huhuja? Tosin kyllä oli
punakaartilaisia vastoin tavallisuutta vartioimassa sisäasiain
ministeriön rakennuksen julkisivua, ja ohikulkijain täytyi
tehoa iso kaarros. Mitä oli tapahtunut? Silminnäkijäin
ja sivultakuulijain vakuutuksien perusteella voitiin vähitellen
saada selville tilanteen vakavuus ja todellisuus.

Nuori ylioppilas oli tullut ajaen polkupyörällä, oli asettanut
tämän seinää vasten sisäasiainministeriön oven ulkopuolelle,
mennyt sitten eteiseen ja istahtanut tuolille ikäänkuin
jotakuta odottaakseen. Tässä otaksumassa ei erehdyttykään.
Hän odotti toveri Uritskia antaakseen tälle
kuuman tervehdyksen. Nuoressa, lämpimästi sykkivässä
sydämessään hän oli alkanut vihata tuota miestä, jonka
sanottiin ammuttaneen upseereja en masse tai upottaneen
heitä vanhoissa proomuissa Nevan suulle. Erään ystävän
välityksellä hän oli saanut tietää miehen ulkomuodon, oli
muutamia päiviä seurannut hänen askeleitaan ja puuhiaan
ja istui nyt siinä tietäen hänen pian saapuvan. Ja kun
Uritskin automobiili vieri oven eteen ja hän astui eteisen
läpi hissiä kohti, lähetti ylioppilas hänelle kuulan takaa
niskan puolelta suoraan pään lävitse. Huoneusto täyttyi
ruudin savusta, samassa hän riensi ulos, hyppäsi polkupyörälleen
ja ajoi täyttä vauhtia läheisintä katua pitkin.

Mutta Uritskin autonkuljettaja ajoi hänen perästään, minkä
vuoksi hän paiskasi polkupyörän kadulle, juoksi erääseen
taloon, kiiti keittiön portaita ylös, avoimesta ovesta sisällef
sieppasi takin ja hatun, meni pääoven kautta ja pääportaita
alas, juoksi suoraan punakaartilaisten syliin, ampui
näitä, mutta vangittiin kadulla ja vietiin Gorohovajan 2:een.

Nyt huhuttiin myöskin, että oli tehty murhayritys Leniniäkin
vastaan, ja mielet joutuivat yleiseen kuohuntaan.
Kun illalla käveli Nevskillä, pysähdyttivät punakaartilaiset
kulkijan ja vaativat näyttämään papereita. Minutkin pysäytetään,
sotilas ei osaa lukea eikä kirjoittaa, myöntää
sen itsekin, mutta hänessä on huumoria ja irvistäen kulkee
hän eteenpäin täydentämään velvollisuuttaan. Seuraavalla
kerralla joudun tiukemmalle, minut pysähdyttää eräs
komisaari, ottaa selvän uikomaalaisuudestani ja selittää
minulle lyhyesti, että on annettu määräys kaikkien ulkomaalaisten
vangitsemisesta. Tilanne on sellainen, että voi
odottaa mitä tahansa. Senjälkeen, kun liittolaiset laskivat
maihin joukkojaan Muurmanin rannikolle, ulkomaalaiset
eivät enää ole mieluisia vieraita. »Mutta», sanoo hän,
»minulla ei ole sotamiehiä mukanani, joten neuvon teitä
pujahtamaan tiehenne, ja teette viisaimmin, jos otatte
ajurin.»

Sain sen vaikutelman, että hänkin oli humoristi, joskin
raaka, eikä minua kissakaan häirinnyt, vaikka kävelin jalkaisin.
Kun eräs tuttavistani puhelimitse kuuli tapahtumasta,
tahtoi hän heti päästä yhteyteen lähetystön kanssa
kysyäkseen, mihin toimenpiteisiin aiottiin ryhtyä ja eikö

ollut parasta lähettää tänne sotalaiva, jotta se hätätilassa
saattaisi viedä meidät pois. Mutta jos asiat niin pitkälle
kehittyisivät, niin tuskin voisi se viedä kotiin muuta kuin
ruumisarkkumme.

Seuraavana päivänä nousi kamala ulvonta punaisessa
sanomalehdistössä, ainoassa, mikä on olemassa. Sekä runoin
että suorasanaisesti koetettiin hillittömillä ja hurjilla
sanoilla ja lauseparsilla kiihoittaa proletariaattia kostoon
ja väkivallan töihin. Sävy oli tällainen: Tätä murhaa ei
voida antaa anteeksi. Porvariston tulee saada vakava läksytys,
me tahdomme vastata joukkoterrorismilla. On
aika siirtyä uhkauksista ja varoituksista tekoihin. Jok'ainoan
esitaistelijamme kuolema on maksettava tuhannen
vihollisemme hengellä. Olemme osoittaneet rikollista höllyyttä
porvaristoa kohtaan. Se on säälimätön, me tahdomme
sitä myöskin olla. Tahdomme kerta kaikkiaan
antaa sille vakavan opetuksen poistaaksemme siltä halun
enempiin kauhuntekoihin. Toverit, punakaartilaiset, teidän
huoleksenne jätämme johtajiemme puolustuksen. Hävittäkää
porvariston ja valkokaartilaisten ampiaispesät maan
tasalle; kuolema porvaristolle olkoon päivän tunnussana!
Me kovennamme sydämemme, karkaisemme ne kärsimysten
tulessa! Veri verestä, silmä silmästä, hammas hampaasta
! Säästämättä, säälimättä iskemme vihollisen maahan
tusinoittain, sadoittain. Hukkukoot he omaan vereensä.
Vaikenisimmeko me, olisivatko kaikki päätöksemme vain
paperipäätöksiä? Pois herkkämielisyys ja sääli, vaikkapa
sitten jotkut viattomatkin joutuisivat kärsimään. Jokainen

pankkiiri, tehtailija, kartanonomistaja tai kauppamies on
syyllinen siihen, että köyhälistöä on vuosikymmenet sorrettu.
He ovat imeneet meidän vertamme, ja he ovat
kaikki syyllisiä, sillä tänä päivänä he riemuitsivat. Mutta
työläisten surupäivä on tehtävä surupäiväksi porvaristollekin.
Vain ne, jotka ovat osoittaneet uskollisuutta ja
lainkuuliaisuutta, säästetään. Vallankumouksen etu vaatii,
että käydään voimakeinoin porvariston kimppuun. Kaikki,
jotka vastavallankumouksellisina istuvat vangittuina, ovat
ammuttavat kuin koirat. Koston hetki on lyönyt. Verta,
enemmän verta, nyt on meidän aikamme alkaa.

Sotilailta rintamalta saapui näin kuuluva myötätunnon
sähkösanoma: »On raskasta taistella tietäessään, että selkäpuolella
oman purimme keskellä kaatuvat parhaat toverimme
porvariston kätyrien uhrina. Me vetoamme tovereihimme:
punakaartilaisiin, merisotilaihin, työläisiin. Iskekää
säälimättä. Ei lakia, ei tuomiota eikä tutkintoa tar-
vita !»

Uritskin surmaaja, ylioppilas Kannegiesser, on polyteknikko,
entinen junkkari ja tunnetun sosialivallankumouksellisen
Filonenkon, Kerenskin oikean käden, serkku. Arvellaan
tai ainakin koetetaan väittää, että englantilais-ranskalaisten
kapitalistien edut ovat murhatyön aiheuttaneet,
ja vannotaan kuolemaa englantilais-ranskalaisen pääoman
kätyreille. Siinä talossa, mistä Kannegiesser etsi suojaa,
oli englantilaisen klubin huoneusto, ja tätä on pidetty
kyllin raskauttavana asianhaarana kotitarkastuksen toimeenpanemiseksi
Englannin konsulivirastossa. Täällä kohdattiin

kuitenkin aseellista vastarintaa, haavoittuneita oli
molemmin puolin, kaikki talon englantilaiset vangittiin ja
talo miehitettiin. Sanotaan, että löydettiin isonlaisia ase- ja
viinivarastoja sekä paljon tärkeitä asiakirjoja.

Uritskin henki on jo alkanut kummitella. Punakaartilaiset
käyvät järjestelmällisesti määrätyissä kortteleissa,
herättävät ihmiset keskellä yötä, tarkastavat huoneuston
perin pohjin ja vastaavat kysymykseen, miksi näin tapahtuu:
»Kyllähän te tiedätte, tuhannen yhdestä!»

Sitten laahataan asukkaat komisaarivirastoon, heidän
täytyy täyttää painettuja kaavakkeita vastaamalla kysymyksiin,
millä tavoin suhtautuvat noihin kolmeen taistelevaan
suurvaltaan, mainita valtiollinen ja yhteiskunnallinen
asemansa j. n. e. Sitten joudutaan kuulusteltaviksi, ja
ellei esiinny mitään syytä epäluuloihin, päästään muutaman
tunnin tutkintovankeudella.

Onko sattuma vai johtuuko se järjestelmästä, että jokseenkin
samaan aikaan tehtiin murhayritys sekä Uritskia
että Leniniä vastaan, kun taas Trotskin autonkuljettajan
sanotaan ajaneen mitään aavistamattoman herransa tshekkoslovakkien
rintaman yli? Kaikkien muiden johtajien äänten
joukosta ei ainakaan kuulu hänen ääntänsä, ja "mitä
merkitsee tuo hänen vaikenemisensa? Helfferich ei voinut
istua levollisena Mirbachin tuolilla, ja Uritskin perintö käy
raskaaksi kantaa. Hänen seuraajanansa mainitaan toveri
Bokkea, joka aikaisemmin oli hänen oikea kätensä, miestä,
jota pidetään hysteerikkona ja jonka luo tutkittavaksi tuotu
vapisee tietäen, että on varma kuolema obotettavissa.

Uritski kaatui vapauden asian uhrina, jonka hän siksi
uskoi. Samoin kaatuu Kannegiesser, kun hänet piakkoin
ammutaan. Aavistellaan jo, kenen bolshevikijohtajan vuoro
nyt tulee.

Vapaus on vielä vaativa monta veristä uhria kaikista
leireistä. Koko ihmiskunta, jokainen yksityinen ihminen
taistelee alituista taistelua vapauden ja riippumattomuuden
puolesta. Kukin tavallaan, muttei koskaan ilman uhreja.

Sunnuntaina, hautauspäivänä, oli raitiotieliikenne seisahdutettu,
kaikki ravintolat suljettuina. Uritskin ruumisarkku
oli asetettu Taurian palatsiin ja kuljetettiin suurin
juhlamenoin kaupungin pääkatujen kautta Mars-kentälle,
sinne, missä vallankumouksen uhrit ja vapauden asian
puolesta kaatuneet taistelijat ovat haudattuina. Tie, jota
pitkin ruumissaatto oli kulkeva, raivattiin ensin huolellisesti
puhtaaksi katsojista. Sivukäytävillekään ei saanut
jäädä, ainoastaan läheisten katujen suihin. Vaikeata oli
pitää ihmisiä loitolla, mutta heidät ratsastettiin kumoon,
tai ammuttiin laukauksia ilmaan, ja se auttoi. Viittä minuuttia
ennen kuin itse ruumissaatto saapuivat etujoukot,
pari panssaroitua sota-autoa, muutamia sairasvaunuja
ja kuorma-autoja sekä lääkäreitä ja sairaanhoitajattaria
osoitukseksi, että oltiin valmistauduttu mihin tahansa. Automobiilissa
seurasi punaisella olkavyöllä koristettu komisaari,
joka käski ensimäisessä rivissä olevia tarttumaan
toisiansa kädestä siten muodostaakseen aidan takaapäin
tunkevaa väkijoukkoa vastaan. Vihdoin saapui ratsastava
bolshevikiupseeri, joka tarkkasi rakennusten julkisivuja ja

käski sulkea kaikki avoimet ikkunat. Siten tehtiin muuten
entisinäkin aikoina tsaarin ohikulkiessa ja samasta
syystä: avoimesta ikkunasta lentävä pommi ei jätä mitään
jälkeä sen heittäjästä.

Senjälkeen tuli itse ruumissaatto. Etunenässä astui soittokunta,
ja senjälkeen kannettiin sellaista seppelepaljoutta,
että se olisi riittänyt peittämään kokonaisen kirkkomaan.
Nyt saapuivat itse ruumisvaunut kuuden mustan hevosen
vetäminä ja niille asetettu kirstu punaisella verhottuna.
Venäläisen tavan mukaan kannetaan kantta edellä, kirstu
on siis auki, ruumis kukilla peitetty, mutta pää vapaana
ja teräväpiirteiset kasvot selvästi näkyvissä. Mutta ei
mitään pappeja, ei ristiä, ei kynttilöitä -- nämähän ovat
siviilihautajaiset. Eräällä arkulla olevista seppeleistä näkee
seuraavan kirjoituksen: »Mitä enemmän porvariston vihaama,
sitä rakkaampi köyhälistölle!» Arkun kummallakin
puolen kulkee kunniavartiosto, ei punakaartilaisia,
vaan jonkinlaisia husaareja, joilla on keltaisia nauhoja
tummissa univormutakeissaan, punaiset housut ja punainen
tupsu lakissa -- kaiketikin jostakin varastohuoneesta
löydetty vanha univormu. Sitten seuraa loppumaton
jono lähetystöjä kaupungin kaikista osista ja neuvostoista.
Sotamiehiä, merisotilaita, kiinalaisia punakaartilaisia,
työmiehiä ja työläisnaisia sekä näiden sukulaisia,
kullakin osastolla oma soittokuntansa ja omat lippunsa
kultaisine kirjoituksineen punaisella kankaalla tai mustalle
pohjalle ommeltuine valkoisine kirjaimineen ja pääkallonkuvineen.
»Jokaisesta johtajastamme tuhannen vihollispäätä.
» -- »Luoti ruumiiseen jokaiselle työläisluokan viholliselle.» --

»Velansuorituksen aika on tullut.» -- »Ne
murhaavat yksitellen, mutta me murhaamme joukoittain.»
Siinä muutamia päivän tunnussanoista.

Mars-kentälle tultuaan jono pysähtyy, sillävälin kun ruumiskirstu
kannetaan hautaan, ja saattueen jälkimäinen osa
saa odottaa läheisien katujen päissä marssiakseen myöhemmin
ohi. Hautauspaikalta on laitettu puhelinjohto
Pietari-Paavalin linnoitukseen, jotta voidaan antaa merkki
milloin kunnialaukaukset ovat ammuttavat. Tätä johtoa
vartioitsivat koko sen pituudelta punakaartilaiset kymmenen
askeleen päässä toisistaan.

Ruumista hautaan laskettaessa jyrähtää majesteetillinen
juhlatervehdys linnoituksen tykeistä, lentokone leijailee
kentän yläpuolella, saattue rupattelee ja polttaa palturia
tai savukkeita. Takaani kuuluu hiljaista lorinaa: kolme
poikaa siellä yhtaikaa laskee vesilätäkköön. Les extremes
se touchent! *)

*) Äärimmäisyydet koskettavat toisiansa.

»Nyt ne taas ovat tahranneet Mars-kentän», huomauttaa
vanhanpuoleinen rouva, kun juhlamenot ovat lopussa.

Lause innostuttaa erään läsnäolijan vastaamaan: »Kunpa
se olisi ollut Lenin, niin olisin mielihyvällä itse kaivanut
haudan!»

VI

Nevski Prospekt.

Amiraliteetin torninhuipulla näkyy olevan ihmeellinen
vetovoima kaikkiin Pietarissa matkustaviin. Sen välittömästä
kauneudesta saattanevat mielipiteet olla erilaiset,
mutta sillä on lisäksi kaksi vihjaavan tenhoavaa ominaisuutta,
joiden vaikutus on valtava. Ensiksikin on tällä
kullalta kimmeltävällä solakalla tornilla harvinainen, kaikille
ilmoille ja kaikissa valaistuksissa yhtä uusi ja yhtä hivelevä
pintavälke, ja varsinkin sen fosforimainen kiilto, kirkkaina
öinä tuntuu lumoavalta. Toiseksi se on melkein
aina silmien edessä, koska se sijaitsee keskuksessa, mistä
kadut säteilevät kaikille suunnille.

Kun helteisenä aurinkoisena päivänä purjehdin rantaa
kohti eräällä monista pienistä nopeista Nevan aluksista,
hehkuu torni valkoisena auringon säteissä kuin päärynänmuotoinen
sähkölamppu; liehumme koiperhosen lailla valoa
kohti ja nousemme maihin amiraalikunnan rakennuksen
edessä olevalle rantalaiturille. Jos kulkee amiraaliteetin
takapuolelta sen julkisivun edessä sijaitsevaan puistoon,
näkee edessään kadun, jonka vertaa tuskin missään muussa
kaupungissa tapaa.

Uudenaikainen osa Nevskiä, kuten sitä jokapäiväisessä
puheensa nimitetään, käy jokseenkin idästä länteen oikosuorana
kuin ampumarata, leveänä kuin Frederiksbergin
lehtokuja; se on mitaltaan puolentunnin kävelymatkan pituinen,
ja toisessa päässä on sen varrella amiraalikunnan

rakennuksen julkipuoli, toisessa taas Snamenskin tori,
missä on mahtava Aleksanteri III:nnen ratsupatsas Nikolain
rautatieaseman edustalla.

Nevskin ympärille keskittyvät kaikki pääkaupungin suurimmat
kirkot, pankit, hotellit, isoimmat myymälät, liikehuoneustot
ja sanomalehtien toimistot; se ulottuu Talvipalatsiin
ja kansallispankkiin, sen varrella on raatihuone,
ent. keisarillinen kirjasto, leskikeisarinnan entinen palatsi
sekä paljon pienempiä merkkirakennuksia, joten se on
julkisen elämän keskustana.

Nevski on Pietarin valtasuoni. Sodan ja vallankumouksen
monien vaiheiden aikana on täällä voinut koettaa sen valtimoa
ja todeta sydämensykinnän ja kuumemäärän. Ennen
niin voimakas veri on nyt ohutta ja yhä toistuneiden
suoneniskemisten heikontamaa, niiden monien myrkkyaineiden
saastuttamaa, jotka ovat tunkeutuneet taudista ja
nälästä vastustuskyvyttömään elimistöön.

Entisinä päivinä oli täällä ylhäisön ja porvariston tyyssija,
ei asunto, vaan paikka, missä joka päivä oltiin huvikävelyllä
tai ajettiin muhkeissa vaunuissa sekä tehtiin ostoksia
komeissa myymälöissä. Kaikki kiilsi puhtaudesta,
jokaisessa kadunkulmassa seisoi pelkoa herättävä poliisimies,
rivi kunniarahoja rinnassa, ja johti liikennettä; niin
pian kuin joku hevonen likasi tien, riensi kuin maasta
poljettuna kadunlakaisija esille luutineen ja kihvelineen;
työrattaat osoitettiin sivukaduille, työläiset eivät saaneet
kulkea katukäytävällä, kerjäläisiä ei sallittu, katukaupustelu
oli tuntematonta.

Se kuva, joka sittemmin on avautunut katsojan silmien
eteen, on varsin tuntuvasti muuttunut. Siinä on, kuten
kaikessa muussakin, proletariaatin polttomerkki ja hillittömyyden
ominainen piirre.

Raitiotievaunuja ajaa nyt hurjaa vauhtia nelitoistavuotias
poika, ja ne pysähtyvät ilmajarrun vedosta sellaisella nykäyksellä,
että se paiskaisi matkustajat kumoon, jolleivät
nämä olisi sullottuina kuin sillit tynnyriin. Useimmiten
ne kuitenkin kulkevat etanan nopeudella suunnattoman
elävän kuormansa painosta, mikä sisältäpäin melkein uhkaa
halkaista vaunun ja ulkopuolelta jakaantuu jokaiselle
ulokkeelle ihmisten pysytellessä kiinni puskureissa ja likasuojuksissa
sekä riippuessa kuin viinirypäletertut vaunun
neljästä astuimesta. Sellaisissa olosuhteissa päivittäin tehdyt
taskuvarkauöet kohoavat lukumäärältään uskomattomiin,
siitä huolimatta, että rangaistus usein toimeenpannaan
ampumalla rikollinen lähimpää muuria vasten.
Kasvuijässä oleville pojille on mieluista ilveilyä asettua
kahden pysäkin välille ja raitiotievaunun ohimennessä lyödä
hatut ihmisten päästä tai antaa näille muutamia hyvin tähdättyjä
iskuja pitkillä nahkahihnoilla. Matkustajat riippuvat
liian epämukavasti, voidakseen vauhdissa hypätä alas,
eivätkä ohikulkijat sekaannu asiaan. Sotamiehet, jotka
ennen sijoitettiin lisävaunuun, täyttävät nyt kaikkialla
useimmat paikat. 'Joka pysäkillä kiipee vaunuun väkeä
hurjasti reuhtoen kuin intiaanit, vähääkään toisistaan välittämättä.
Monet hyppäävät vaunuun mieluummin sen
kulkiessa, milloin vain sattuu olemaan jotakin kädensijaa,

ja tehdäkseen sen vaikeammaksi on ajajalla tapana ylimääräisesti
lisätä vauhtia, milloin hän sellaista huomaa.

Ajotiellä nähdään osaksi samoja loistoautoja ja upeita
vaunuja kuin ennenkin, mutta omistaja ja autonohjaaja tai
kuski ovat tällä välin vaihtaneet paikkaa ajopeleissä. Jos
sensijaan jonkun takavarikoidun automobiilin ohjaajana
istuu merisotilas, silloin on jalkaisin kulkijain oltava nopeakäänteiset.
Näille tapahtuukin usein, kuten tapahtui koiralle,
joka ei ollut tottunut uusiin ajo-ohjeisiin. Auton
lokasiipi paiskasi sen vierimään puolisensataa metriä katua
pitkin, mutta ruhjoutuneen elukan vihlova ulvonta tukahtui
melkein silmänräpäyksessä seuraavan hiilin pyörien
alle.

Vieraiden kansallisuuksien monien lipuilla koristettujen
autojen joukossa ovat saksalaiset lukuisimmat. Uutena
aineksena ovat kuorma-autot ja työrattaat. Edellisten ulkomuoto
ja kulku johtaa ajatuksemme sotakenttien tankkeihin.
Muonavaroilla kuormitettuina, täynnä sotilaita ja pystyssä
törröttäviä pistimiä, moottoriräjähdysten paukkuessa,
joita usein luullaan kuularuiskutuleksi, syytäen jälestään
räjähdyskaasu- ja kipinäpyrstön porhaltavat ne eteenpäin
lyhyin nytkähdyksin rikkinäiseksi ajetun puusillan monien
epätasaisuuksien yli hillittömästi ja uhkaavan hurjasti. —
Työkärryjen raskasruumiisia, mutta nyt lopen nälkiintyneitä
hevosia ruoskitaan jatkamaan matkaansa monien
huutojen ja karkeain kirouksien säestyksellä. Joka päivä
sortuu muutama kymmenkunta niistä katuun kuollakseen
nälkäkuoleman, kuten niin monet muutkin olennot, lukuunottamatta
niiden lyöttämähaavoissa kuhisevia kärpäsiä. —

Varsin verkalleen löntystävät naurettavan pienet yhöenistuttavat
vuokrakärryt tietänsä. Juhta ja ajuri ovat yhtä
hitaat, yhtä nälistyneet. Ajajat ovat kaiken ikäisiä, kymmenvuotiaista
pojista vuotavasilmäisiin vanhuksiin asti,
mutta kaikki yhtä likaisia ja tahraisia. Hevonen on tavallisesti
vanha, kun nuoret ovat sotapalveluksessa. Voi
nähdä tuollaisen nälkiintyneen hevosen pysähtyvän ja vaipuvan
polvilleen ponnistelussaan pystyssä pysyäkseen.
Jos joku ottaa vuokra-ajurin, tekee hän sen vain saadakseen
istua; sillä useimmiten pääsee kävelemällä nopeammin.

Kaiken tämän välitse punoutuu ruumissaatto, tai sattuu
siinä punakaartilaisrykmentti helisevin soitoin tapaamaan
uskonnollisen kulkueen, joka kantaa kirkon pyhiä lippuja
ja laulaa surumielisiä virsiä. Tässä kohtauksessa Venäjän
valtakunnan entisajan ja nykyisyyden mahtavimpien
voimatekijöiden välillä leimahtaa soitto ja laulu molemminpuoliseksi
hehkuvaksi vihaksi.

Sama sekasorto, joka kaikkinaisen poliisivoiman tai
miliisin puutteessa vallitsee ajotiellä, leviää molemmille
jalkakäytävillekin. Lukuunottamatta jonoja, jotka yötä päivää
piirittävät eräitä myymälöitä, vallitsee sivukäytävää
kerjäläisten ja katukaupustelijain parvi, joka hyökkää ohikulkijaa
nylkemään. Vapauden nimessä rehoittavat kerjäläiset
repeytyneellä asfaltilla kuin myrkkysienikerros vesiperäisessä
metsässä. Siinä näemme »miehen, joka on
kaivautunut maahan», toisin sanoen, on ilman aliruumista
ja senvuoksi tekee sellaisen vaikutuksen seisoessaan nahkapieluksella,
mikä suojelee hänen ruhontynkäänsä. Man

--

45

»käy» asettamalla kätensä eteenpäin ja keikauttamalla typistetyn
ruumiinsa käsivarsiensa välitse. Tuo on varsin
yleinen ja vaihteleva tyyppi. Toiset samanlaiset rujot työntävät
itseään eteenpäin puualustalla, mikä kesällä on pyörillä
ja talvella jalaksilla varustettu. Toisilla taas on alaraajat,
mutta ne ovat rammat ja voimattomat; ja istuen
sääret suorassa edessään he verkalleen työntäytyvät käsivarsillaan
eteenpäin. Sellaisia tapaa joka silmänräpäys,
ja lukuisat sokeat, jotka haparoivat sauvan varassa, joutuvat
kulkijan tielle tai töyttäävät häntä vastaan hänen
itsensä seisoessa paikallaan. Kykenevämmät rungot seuraavat
ihmistä ihmeteltävän nopeasti ja vetoavat näiden
toveruustunteisiin.

Seiniä vasten nojaten istuskelee vanhoja naisia, ehtyneillä
rinnoillaan pieniä lapsia; kaikenlaiset raajarikot näyttelevät
rujouttansa, joku kiinnittää huomiota itseensä soittamalla
kelloa, nuori, rääsyihin puettu tyttö tarttuu itseänsä
kurkkuun, korahduttelee käsittämättömiä ääniä ja uskottelee
joka päivä samalla aikaa ja samassa paikassa, että hän
juuri nyt on sortumaisillaan nälkäkuoleman uhriksi. Ei
säästetä kyyneleitä, rukouksia eikä ristinmerkkejä, ja sielutieteilijälle
olisi siinä runsaasti ainehistoa teeskentelyn
ja mukailun kekseliäisyyttä ja laajuutta tutkiakseen. Mutta
tuota ei venäläinen voi heltymättä katsella, ja sitäpaitsi
on tässä sopiva tilaisuus päästä monista likaisista pikkuseteleistä
ja paperimerkeistä, joita ei sentään henno poiskaan
heittää. Tuntuu aika lystikkäältä, kun näkee köyhän
vaimon antavan säästörahoistaan, mutta ensin varovaisesti
kysyvän kerjäläiseltä, voiko tämä antaa rahasta takaisin

minkä almunanoja erittäin kernaasti tekee, varsinkin kun
hän tässä tapauksessa usein on varakkaampi kuin antaja.
Kun minun kimppuuni on hyökätty, olen toisinaan itsekseni
miettinyt: Jumala ties, kummalla meistä on isompi
kassa, ja usein tulen ajatelleeksi Conan Doylen kertomusta
»Halkihuulisesta miehestä».

Mutta on aina jotakin uutta, mikä herättää huomiota
ja johtaa ajatukset toisaalle. Kirkuen ja rähisten kilpailevat
keskenään uusi ja vanha katukaupustelija-tyyppi,
proletaari ja »bourgeois». Kaukasialaisen kengänkiilloittajan
kumikorot, jotka heti asetetaan jalkineeseen, tekevät
hyvin kauppansa; hän toimii seppänä ja kengittää oöottavien
herrojen ja naisten ylöskohotetut takakaviot. Kiinalaiset
tarjoavat kaupaksi nahka- ja paperitavaroitaan tai
tekevät taikatemppuja. Lapsia vilisee ympärinsä myymässä
savukkeita ja tulitikkuja kolmestakymmenestä kopeekasta
laatikko tai sokeria, joka maksaa ruplan pala. Pieni tyttönen
on levittänyt Niirnbergin-rihkamansa porraskivelle
ja istuu hiljaa sen vieressä lukien venäläistä lukukirjaansa.
Kirjainmyyjä koristaa kiertävän kauppakojunsa ikkunan»
irtolaiset kaupitsevat kaakaota, taskukelloja ja kaikenlaista
varastettua tavaraa. Sitten ovat vielä sanomalehtien myyjät,
jotka tänään säteilevät kilpaa auringon kanssa. Jokainen
siihen ammattikuntaan kuuluva tietää nimittäin kokemuksesta,
että vaikka venäläinen, joka ahneesti lukee sanomalehtiä,
uhmaa luotituiskua ja kuolemaa saadakseen
lehtensä, pakenee hän kiireimmiten katon alle, jos pilvien
herra lähettää sadekuuron, jolloin märät kadut äkkiä tyhjentyvät
ihmisistä.

Useimmat kuitenkin ostavat lehtensä vanhalta virasta
eroitetulta everstiltä tai hyvinpuetulta sivistyneeltä naiselta.
Yhteinen haaksirikko on tuonut myötänsä tasaarvoisuusperiaatteen
myöskin monien porvarillisten keskuuteen,
ja parempiosaiset tekevät voitavansa, jotta eivät
ärsyttäisi esille -- muutoin sopimatonta ja hyödytöntä häpeäntunnetta.
Paitsi sanomalehtiä ovat näet myöskin
kukat ja leivokset sellaista tavaraa, mitä nämä kernaammin
valitsevat myytäväkseen. Vaikka leipää ei ole saatavissa,
tarjoillaan perin runsaasti leivoksia, jotka maksavat
viidestä kymmeneen ruplaan kappale.

Eräässä kadunkulmassa, josta joka päivä kuljen ohitse,
seisoo harmaahapsinen kenraalinleski, entinen hovinainen.
Kiittämällä hänen hiekkatorttujansa saan hänet kohottamaan
yksityiselämänsä suruharsoa. Hän eksyy murheellisiin
mietteisiin menneisyydestä ja nykyisyydestä sekä
toivottoman tulevaisuuden suhteen. Nähdessään pienen
tanskalaisen lippuni rintapielessäni hän käy vielä puheliaammaksi,
kertoo sisaresta, joka on naimisissa Kööpenhaminaan
paenneen venäläisen tehtailijan kanssa, kirjeistä,
joita hän saa, ja kuvittelee Tanskaa käsittämättömäksi
paratiisiksi ruuan runsauteen ja moninaisuuteen sekä hintojen
naurettavaan huokeuteen nähden. »Kunpa voisi
matkustaa sinne!» huokaa hän. -- Jokaiselle venäläiselle
on melkein käsittämätöntä, että ulkomaalaiset, joilla toki
on tilaisuutta matkustaa, viitsivät jäädä tähän kaikkien
hyvien jumalien hylkäämään kaupunkiin.

Ihmisvirran mukana kuljet edelleen, väistät katukäytävällä
mahallaan makaavaa, kasvoineen omassa oksennuksessaan

rypevää miestä, jota ei kukaan hoivaa. Hänhän
on toki silminnähtävästi saanut jotakin syödäkseen, sillävälin
kun monet hiljaa tuupertuvat nälän näännyttäminä.

Kävelijät muodostavat kokoomuksen kaikenlaatuisia
olentoja ja rotuja. Sekava virta sotilaita, matruuseja, työläisiä,
keinottelijoita, huijaajia, nousukkaita ja ilmeisesti
todellisia säätyläisnaisia, joskus pirskahdus vakavaraisimpia
liikemiehiä sekä ulkomaalaisia. On vaikeata tunkeutua
tämän markkinapaikan lävitse, ja jos on kiire, niin
on parasta kulkea ajotietä pitkin. Talojen julkipuolet ovat
ripustetut täyteen ilmoituksia, melkein pelkkiä huvittelulaitosten
reklaameja. Miehen korkeudelta ne ovat yhtenäisenä
seinäverhona Nevskin toisesta päästä toiseen.
Pari minuuttia senjälkeen, kun joku ilmoitus on kiinnitetty
seinään, tulee toinen ja ripustaa uuden sen päälle.
Bolshevikit puolestaan koettavat saada niitä poistetuiksi,
mutta ne versovat yhä uudelleen kuin rikkaruohot. Monista
myymälöistä, joiden ohi vähitellen olemme kulkeneet,
ovat useimmat suljettuina ja luukut ikkunoissa parempia
aikoja odotettaessa, toiset taas pitävät kauppansa
suljettuina kuumimman kesäkuukauden ajan. Loput pitävät
rikkilyötyjen ja läpiammuttujen ruutujen takana näytteillä
niitä harvoja tavaroita, joita vielä voidaan hankkia
lai on varastossa. Seuraavassa luvussa tähystelemme
hiukan noita ikkunoita ja pistäydymme sisällekin.

Vihdoin seisomme vastapäätä Nikolain aseman rumaa
likaisenharmaata julkisivua, minkä ulko-ovea piirittävät sekä
ylhäiset että alhaiset, jotka huolellisesti valikoituine omaisuuserineen

pakenevat pois kaupungin nälästä ja taudillisuudesta
ihanampia ja rehevämpiä laitumia kohti.

Päivä päivältä katoaa kaupungista erä sen elävää elämää.
Ainoastaan vuorokauden kiireisimpinä hetkinä leimahtaa
esille kipinä sen entistä tulta. Jo aikaisin illalla
ovat kadut ihmisistä tyhjät. Jos kävelee yksinään valoisana
yönä noiden mykkien muuriröykkiöiden keskellä, niin silloin
käsittää, kuinka suurkaupunki voi näyttää kivikkoerämaalta.
Täällä on niin autiota kuin jouluaattona Kööpenhaminan
kaduilla; mutta täältä puuttuu vielä palvelijakin.

Niin, veri ei ole ainoastaan tavattoman ohutta, -- se
on juoksemaisillaan kuiviin.

VII

Ostoksilla.

Nevskin vilinässä kohtaan äkkiä vanhan tuttavan. Hän
on amerikalainen, kansainvälisen sotavankien avustusjärjestön
sihteeri ja tulla touhusi keväällä kuin ruokorämeen
lävitse tukeutuva virtahepo. Mitkään vastukset eivät kyenneet
pysähdyttämään häntä matkallaan Atlantin ja Pohjanmeren
yli, Skandinavian ja Suomen lävitse, jossa jälkimäisessä
maassa kansalaissota juuri kiihkeimmillään riehui,
sekä sitten eteenpäin Venäjän halki erääseen eteläisimmistä
kaupungeista, jonka hän jätti senjälkeen kun tshekko-
slovakit olivat sen vallanneet. Sitten hän sukeltaa

esille Pietarissa, mihin hänen on määrä jäädä joksikin
aikaa. Tukholmaan hänen on täytynyt jättää matkalaukku,
toinen meni pohjaan seuraavassa höyrylaivassa Pohjanmerellä
ja hänen muut matkakapineensa ovat tasaisesti
jaettuina erinäisiin venäläisiin kaupunkeihin sisäisellä rintamalla.
Onpa hän ollut kyllin kevytmielinen mennäkseen
matkalla avioliittoonkin pienen venakon kanssa, ja nyt hän
on täällä melkein ilman välttämättömintä, ja hänellä on samat
kysymykset ratkaistavinaan kuin aikanaan ensimäisillä
esi-isillämme, nimittäin saada jotakin vatsaansa, vaateriepua
ruumiinsa verhoksi ja katto päänsä päälle.

Amerikalainen ottaa monet asiat ihmeellisen, melkeinpä
lapsellisen luonnolliselta ja suoralta kannalta. Ilmenee
usein, että hän ajaa lävitse suunnitelman ja ratkaisee ongelman,
joka meistä muista, ennakkoluulojen kahlehtimista,
näyttää mahdottomalta. Hänestä kysytään kaikessa vain
päämäärästään tietoista tarmoa. Tämä voi aikaansaada
ihmeteltäviä tuloksia, mutta sen ehtona on oma vapaa
kehityksensä ja jotakin työskentelyainesta. Mutta nyt vapauden
uusimmille saavutuksille tultuaan ja mitä laajimmalla
toimintavapaudella ja runsailla rahavaroilla varustettuna
hän on sidottu käsistä ja jaloista, ja hänen edessään
on tähän asti tuntemattomia vaikeuksia. Hänellä on valta
tehdä melkein mitä vain tahtoo, mutta olosuhteet eivät
salli hänen tehdä yhtään mitään. Hän voi panna liikkeelle
taivaan ja maan, mutta siitä ei ole vähintäkään apua.

Mitä hänen ruumiillisiin tarpeisiinsa tulee, asuu ja ateroitsee
hän toistaiseksi hotellissa, jotenka hänen päähuolenaan
tällä hetkellä on, miten saisi itselleen uuden vaatekerran.

Kun hän ei omista muuta kuin mitä hänellä
käydessään on yllään, saattaa käsittää, että siitä koituu
laaja retkeily, jolle minä tarjouduin oppaaksi.

Voinen tässä liittää kuvaukseeni muutamia huomautuksia
korttijärjestelmästä, mikä vallitsee miltei kaikilla aloilla.
Saadakseen itselleen nuo eri kortit täytyy olla asunut
täällä vähintäin kuukauden. Sitten on varsin vaivaloista,
monimutkaista ja aikaa kuluttavaa käydä niitä talokomitealta
ja korkeammilta virastoilla hankkimassa. Ja kun
ne vihdoin ovat taskussa, on harvinaista, että niillä mitään
saa. Useimmat eivät niihin ylimalkaan luotakaan,
sillä sieltä, missä jotakin on myytävänä, sitä melkein aina
saa pelkällä rahalla.

Alkaaksemme perustasta menemme ensin kenkäkauppaan.
»Walk over shoe store» ei voi meille tarjota muuta
kuin kengännauhoja ja kiilloitusainetta, minkävuoksi astumme
viistoon Nevskin yli »Gostinni Dvorin» rakennusryhmää
kohti, jossa kolmelta sivulta kaarikäytävän ympäröimänä
sijaitsee joukko muhkeimpia myymälöitä, pukimoita
ja kultasepanliikkeitä. Nyt on luukut joka kolmannessa
ikkunassa, muut ovat puolittain tyhjät, ja hienon
maailman yleisöä, joka tänne ennen iltapäiväkuhertelullaan
pistäysi virvoittelemaan, ei enää näy.

Meille näytetään koneella ommeltuja herrain jalkineita
385 ruplan hintaisista alkaen. Naisten jalkineet ovat tuntuvasti
kalliimpia, varsikengistä pyydetään noin 600 ruplaa
ja lyhytvartisista 450 ruplaa, mutta menekki on silti
suuri; pian ne nimittäin loppuvat, eikä venäläinen mittaa
ihmistä kiireestä kantapäähän, vaan päinvastoin. Valmiita

--

52

vaatteita ei enää ole saatavissa, ja jatkamme senvuoksi
matkaamme räätälille, missä tuhannella viidelläsadalla ruplalla
vielä voi saada teetetyksi puvun. Mutta onni ei meitä
suosi, sillä me saavumme päivää liian myöhään. Bolshevikit
puuhaavat paraillaan kangas- ja tehdastavarain laskemista,
jonkavuoksi niihin toistaiseksi ei saa koskea.
Sitten on tarkoitus, että räätälillä on hallussaan valikoima
malleja, joiden mukaan hän lähettää tilauksensa keskuskomitealle,
mikä luovuttaa hänelle kankaan ja luultavasti
määrää sekä hinnan että räätälin työpalkan. Kun kerätyt
tavaravarastot ovat lasketut, lähetetään osa niistä maaseudulle
syömäviljaan vaihöettavaksi.

Samasta syystä olemme estetyt ostamasta paitoja ja
alushousuja ja saamme tyytyä merkitsemään hinnat, mitkä
kummistakin vaihtelevat 75 ruplan tienoilla. Sukat maksavat
viidestätoista kahteenkymmeneen ruplaan pari, pehmeät
kaulukset noin 72 ruplaa tusina; jäykät ovat hiukan
huokeampia, mutta kaikki kysytyt numerot ovat jo kauan
sitten loppuunmyydyt. Edes nenäliinatusinaa emme voi
ostaa, vaikkapa haluaisimmekin maksaa pyydetyt sata ruplaa.
Sensijaan tarjotaan meille ylijäänyttä pyjama-paria
kolmestasadasta ruplasta, koskemme näy välittävän samanlaisesta
silkkisestä yöpuvusta, mistä mitä viattomimmin
naamoin vaaditaan yhdeksääsataaviittäkymmentä ruplaa.

Vaikka amerikalaisen hämilleen saattaminen on vaikeaa,
voin hänen vaihtuvista kasvonilmeistään lukea, että hän
vähitellen alkaa käsittää olevansa tässä aivan uuden ennätyksen,
maailman hintarekordin, todistajana. Saadakseni
hänet siitä yhä varmemmin vakuutetuksi, kuljen

hänen kanssaan eteenpäin myymälästä myymälään, rekordista
rekordiin. Kas tässä, ystäväni, olkihattu maksaa
40 ruplaa, pehmeä huopahattu 100 ruplaa, kankea 80 ruplaa.
Jos mielitte ostaa parin silkkisukkia rouvallenne, täytyy
teillä olla kärsivällisyyttä, sillä ne ovat harvinaisia kuin
kosteikot erämaassa, mutta maksavat silti vain 75 ruplaa.
Helpommalla sensijaan pääsette, jos ostatte pienen pullollisen
ranskalaista hajuvettä. Hajuvesivarastot ovat vielä
niin runsaat, ettei tarvitse pulittaa sadan ruplan yli edes
väärentämättömästä tavarasta. Ja nyt esitän teille, että jo
edeltäpäin luovutte väkinäisen ylimielisestä naamiostanne
ja sensijaan höllennätte naurulihaksenne leveään irvistykseen,
sillä tässä näette jotakin, mitä kukaan ihminen, jolla
on huumorin lahjaa, ei voi vastustaa. Näitä verrattomia
silkkikravatteja voitte saada omiksenne, minkä viidelläyhdeksättä,
minkä sadalla, minkä sadallaviidelläkolmatta
ruplalla.

Kiertokulullamme käännymme suurta upseeriston kauppahuonetta
kohti, mikä vastaa meidän Magasin du Nordiamme.
Ammottava tyhjyys tuijottaa vastaamme. Useissa
osastoissa on .myynti kokonaan lopetettu. Ulosmennessämme
kuljemme urheiluosaston ohi, missä jokunen määrä
jälellä olevia polkupyöriä on myytävänä tuhannen ruplan
polkuhintaan kappaleelta. Mutta inhimillinen mukautumiskyky
on hyvin taipuisa, eikä amerikalainen enää kummastele.
Kuriositeettina näytän hänelle yhden niitä lukemattomia
toimistoja, jotka parin viimekuluneen kuukauden
aikana ovat puhjenneet maasta. Määrättyä prosenttia vastaan
myyntihinnasta porvaristo myyttää täällä omaisuuttaan

voidakseen elää. Se on hiukan edullisempaa kuin
panttilainakonttoriin vieminen; ensiksi uhrataan hopeat,
porsliinit ja kalliit koristeet, viimeiseksi kaikenlaatuisia
käytännöllisiä esineitä ja pikkukoruja. Kun maku ja taidetajunta
lievimmin sanoen ovat jotakuinkin epävarmat, saa
sen vaikutelman, että joku ilvehtijä on vaihdellut hinnat
eri esineissä. Asiantuntija, jolla on selvillä eroitus Sevresin
porsliinin, mukailujen, fajanssien ja Niimbergin rihkaman
välillä, saattoi alussa tehoa verrattomia löytöjä.
Nyt ovat hinnat kaikesta useita satoja prosentteja tavaran
maksimiarvoa korkeammat.

Eräältä katukaupustelijalta ostamme pari Yrurac-leivosta
kolmella ruplalla kpl. ja asetumme erääseen kahvilaan filosofeeraamaan
mesivesi-lasin ääressä. Koska ystäväni ei
ole saanut mitään käsitystä liikehengestä säännöllisempien
olojen aikana, jolloin tavarain myynti vielä oli sallittua,
liitän päivän kokemuksiin pari selitystä siinä suhteessa.
On nimittäin olemassa eräitä mielenkiintoisia, ajanhengelle
ominaisia piirteitä. Myyjistä näkyy olevan kokonaan samantekevää,
saavatko jotakin kaupaksi vai eivätkö. Jos
jossakin liikkeessä kysyy, onko silkkikangasta, vastataan
silmänräpäyksessä esimerkiksi: »Kyllä, muttei mustaa.»
Voihan ajatella, että ostaja halusi juuri senväristä silkkiä
ja että myyjä siis oikein arvattuaan asian heti pitemmittä
mutkitta pääsisi hänestä eroon. Kuulee tuon tuostakin
sanottavan, että muka ei ole jotakin tavaraa, minkä ostaja
omin silmin näkee ja ottaa alas hyllyltä enemmän tai vähemmän
todellisesti kummastuneen myyjän nenän edessä.
Milloinkaan en vielä ole onnistunut saamaan ketään vaivautumaan

siihen määrin, että toisi jonkun ikkunalle näytteiksi
asetetuista tavaroista. Asetetaan esille jotakin samanlaatuista
ja kysytään: »Haluatteko ottaa sen vai ettekö
halua?» Eikä siinä ole hyvä liian kauvan miettiä ja vitkastella,
jos ehdottomasti on sen tarpeessa, koska on
vaara tarjolla, että se myydään pois eikä sitten enää ole
saatavissa, tai myöskin saattaa hinta pian senjälkeen kohota
monikertaiseksi. Niinpä kerran aamupäivällä kello
kymmenen tienoissa kysyin erään tavaran hintaa, mikä
minulle ilmoitettiin kahdeksaksi ruplaksi. Kello kahdeltatoista
lähetin sitä noutamaan, mutta nyt siitä pyydettiin
kymmenen ruplaa. Kello kahdelta saavuin itse todeten
sen maksavan kaksitoista ruplaa; ja pidettiin maailman
luonnollisimpana asiana, että sen hintana kellon neljää
lyödessä oli neljätoista ruplaa.

Ystäväni kiirehtää tilaamaan vielä toisen lasin hunajavettä
ennenkuin senkin hinta korotetaan. »Älkää sentään
huoliko etsiä minulle sitä asuntoa», sanoo hän. »Minä
«äin valita Pietarin ja Pariisin välillä, ja luulenpa, että
muutan päätökseni!»

VIII

Elanto-olot.

Samaran ja Saratovin seutujen kuvernementeissa oli
viime vuonna neljän vuoden vilja kajoamattomana ja uhkasi
mädäntyä. Pitkin Venäjän valtakunnan vielä koskemattomia
osia on aina edellisen vuoden elonkorjuusta

jälellä viljavarastoja, jotka toistaiseksi riittäisivät karkoittamaan
kaiken puutteen. Yhdessä ainoassa Voroneshin
kuvernementin piirikunnassa on samaten edellisen vuoden
sadosta kylliksi jälellä riittääkseen leipäviljaksi Moskovan
ja Pietarin väestölle koko vuoden ajaksi.

Kun asukkaiden enemmistö, varsinkin suurkaupungeissa,
kaikesta tästä yltäkylläisyydestä huolimatta kuitenkin näkee
nälkää, riippuu se alkuaan hallintokoneiston erinäisten
osastojen turmeluksesta ja kahnauksesta.

Sen lisäksi tuli liikevälineiden täydellinen rappeutuminen,
kun uutta kalustoa ei voitu hankkia eikä vanhaa korjata.
Jos rautatievaunulle sattuu pieninkin vaurio, ajetaan se
sivuraiteelle ja jää siihen hyödyttömänä törröttämään. Polttoainekaan
ei riitä, ja nykyään lämmitetään yksinomaan
haloilla. Käytettävissä olevasta vaunumäärästä vaaditaan
suurin osa sotajoukkojen kuljetukseen, ja niin jää vain
suhteettoman pieni erä tavarankuljetukseen, matkustajaliikkeestä
puhumattakaan.

Kaiken lopuksi tuskin saadaan talonpoikia enää luovuttamaan
viljaa kauniista sanoista tai runsaasta maksusta,
sillä äsken saavutetuilla rikkauksillaan he eivät voi hankkia
itselleen niitä teollisuustuotteita, joita tarvitsevat; ja varsinkin
niitä maanviljelyskoneita ja tehdasta varoita, joita
he nyt nimenomaan vaativat vastikkeeksi, on tavattoman
vaikeata heille toimittaa.

Tämän seurauksena on sellaisessa kaupungissa kuin
Pietari, joka sijaitsee verrattain autiolla nummella ja kauimpana
kaikista alkulähteistä, täytynyt toimeenpanna perin
laaja korttijärjestelmä, eikä edes ole voitu hankkia

noitakaan niukkoja annoksia, vaikka ne kuulunevat maailman
pienimpiin.

Jokaisella henkilöllä on kaksi elintarvekorttia, nimittäin
leipäkortti ja tuotekortti. Päivittäinen leipäannos hupeni
vähitellen kahdeksanteenosaan ven. naulaa (50 grammaan),
ja kun tätä määrää ei kernaasti voitu enää vähentää, on
toisinaan varastojen ollessa riittämättömät täytynyt lopettaa
annokset kokonaan tai on korvaukseksi jaettu kuivattua
kalaa tai ryynejä. Vihdoin toimeenpanivat bolshevikit
eniten suosittujen järjestelmän, jonka mukaan väestö jaettiin
neljään luokkaan. Täten luetaan ensimäiseen luokkaan
työmiehet ja sotilaat, toiseen myymäläin ja toimistojen
alemmat henkilökunnat, kolmanteen lääkärit, hammaslääkärit,
entisen hallituksen alempiarvoiset virkamiehet, käsityöläiset,
itsenäiset pikkukauppiaat y. m., neljänteen bourgeoisie
eli porvaristo -- hiukan häilyvä käsite. Käy ilkeämielisiä
huhuja, että on vielä viibeskin luokka, niin sanottu
00-luokka, johon kuuluvat herrat Lenin, Trotski ja kaikki
komisariot. Näiden annoksien suuruus on kuitenkin tuntematon,
koska ei niitä, kuten muita, joka päivä ilmoiteta
sanomalehdissä.

Niinpä esimerkiksi elokuun 15. päivänä jaettiin leipäkupongeill
a seuraavat määrät: 1:lle luokalle puoli naulaa
leipää, 2:lle neljännesnaula leipää, 3:lle kahdeksannesnaula
kuivattuja vihanneksia (sellaisia mitä sotamiehet rintamalla
nimittävät »ruostuneeksi piikkilangaksi») sekä viisi silliä,
4:lle vain viisi silliä.

Tämä on hyvä keskimääräisesimerkki. On ollut päiviä,
jolloin ei edes ensimäinen luokka ole saanut leipää tai

milloin saatu leipä on syötäväksi kelpaamattomana palautettu.
On ero leivällä ja leivällä, varsinkin milloin oljet
ja hampunsiemenet ovat olleet melkoisena tekijänä taikinassa.

Tuotekorteilla, jotka sisältävät kuponkeja lihaa, silavaa,
vihanneksia, voita, sokeria ynnä muuta varten, saivat ensimäiseen
luokkaan kuuluvat heinäkuussa naulan voita ja
puoli naulaa sokeria, muut murto-osia siitä.

Ei siis ole ihmeellistä, että ne varattomat, jotka eivät
suostu kirjoittautumaan punakaartiin, kuolevat nälkään.
Tosin saattoi vielä hiljattain mennä Astorian hotelliin —
ennen kaupungin uhkein hotelli -- ja erityistä korttia
vastaan sikäläisessä kansankeittiössä nauttia kolme ja puoli
ruplaa maksavan bolshevikipäivällisen. Mutta kuka voi
elää kahdella ruokalajilla päivässä, kun annoksina on vain
lautasellinen kaalilientä ja palanen kalaa tai kasvispiirakkaa,
kaikkea tätä perin niukalti, ilman leipää ja ilman perunoita?!
Koleeratapaukset pakottivat sulkemaan tämän
sekä useita muita kansankeittiöitä, ja jonot jälellä olevien
edessä kasvavat yhä isommiksi annosten pienentyessä. --

Ja kuitenkin ovat kummastuttavan monet nähtävästi
varakkaita, pitelevät viljalti rahoja, jäävät tänne ja tulevat
jollakin ihmeellisellä tavalla toimeen.
Täyteläistä kukkaroa kylläkin kysyy sekä ravintolassa
syöminen että oman talouden pito. Varsin vaatimattoman
ravintolapäivällisen voi vielä saada viidellätoista ruplalla.
Vhtenä ruokalajina on aina kaali- tai kalalientä,
toisena hiukan kalaa, hakattua lihaa tai aivan yksinkertaisesti
kuusi perunaa kastiketilkassa. Monet nauttivat

sen keveänä aamiaisena, varakkaamman, mutta kuitenkin
kohtuullisen liikemiehen kernaammin tilatessa a la carte
kahdenkymmenen ruplan kala- tai liharuuan, hyvin harvoin
omeletin. Tämän lisäksi hän ostaa pienen palasen
leipää suorittaen siitä 5 ruplaa ja juo lasin olutta, mikä
maksaa 7 ruplaa. Täten hän elelee päivällisaikaan asti,
kunnes on sulkenut toimistonsa, ja jos on vähään tyytyväinen,
nauttii viidelläkolmatta ruplalla kolme pikku ruokalajia
ja juo kupin kahvia päälle. Nämä kaksi ateriaa täytyy
kuitenkin täydentää voimakkaalla murkinalla tai illallisella,
esim. kaakaolla ja leivällä tai puurolla, jotta ylimalkaan
voi tuntea itsensä jotakuinkin ravituksi ja saa
tarpeellisen määrän lämpöyksiköitä. Sellaisessa tapauksessa
ei auta, että syö 60 ruplaa maksavan ensiluokan
hotellipäivällisen parin lisäannoksin, sillä ruoka on kaikkialla
samaa -- laihaa ja ilman todellista ravintoarvoa.

Surkuteltavimmassa asemassa on poloinen perheen äiti,
joka tarvitsee kaiken tarmonsa ja kekseliäisyytensä saadakseen
käyttörahansa riittämään, varsinkin jos kuuluu
neljänteen luokkaan, missä viisi pientä silliä on ravintojärjestelmän
kulmakivenä. Hänen täytyy nousta aikaisin
aamulla, ennenkuin musta sika syö eväät, ollakseen jolla

kulla etukaupungin asemalla ennen ensimäisten aamujunain
tuloa. Täällä taistellaan maitoerästä, minkä uutterat
maalaiset joka aamu tuovat lähitienoolta. Samassa
silmänräpäyksessä, kun tuollainen talonpoikaisvaimo astuu
junavaunusta, hyökkää hänen kimppuunsa kiirehtivä joukko;
ripeimmän tarttuessa takaapäin hänen hameeseensa ja
seuraavien pidellessä kiinni toinen toisestaan pysyäkseen

vuorossa lähdetään kulkemaan hanhenmarssissa asematorille,
missä tyhjät sangot ostajien toraillessa ja töykkiessä
täyttyvät kallisarvoisella nesteellä, joka maksaa 4
ruplaa tuskin kolme lasia vetävältä pullolta.

Useimmat maalaiset myyvät tuotteensa kuitenkin mieluummin
kauppatorilla paremmin järjestettyjen olosuhteiden
vallitessa. Kaupungin isoimmalle torille ovat vihannesten
myyjät järjestyneet luhistumaisillaan olevien likaisten ja
pahanhajuisten kauppahallien edustalle. Tanskalainenkin
perheenemäntä tekisi ristinmerkin kuullessaan tämänlaatuisia
torihintoja: Perunat maksavat 3 ja 3*/2 ruplaa
naula, valkokaali 2 ruplaa 80 kopeekkaa naula, pieni kukkakaalinpää
3 ruplaa, retiisit 2 ruplaa nippu, porkkanat
4 ruplaa nippu, sipulit 5 tai 6 ruplaa naula, tomaatit l,
2 ja 3 ruplaa kappale, kymmenkunta sientä 7 ruplaa, pienet
kurkut 75 kopeekkaa kappale, omenat noin 3 ruplaa
kappale, karviaismarjat 5% ja 6 ruplaa naula, mustat viinamarjat
4 ruplaa naula, vadelmat 4Vs ruplaa naula, mansikat
4 ja 4V2 ruplaa naula, punaiset viinimarjat 3 ruplaa
naula.

Lihanmyyjäin kauppasuojat ovat kokonaan tyhjät. Jos
menee välikäytävälle ja vilkaisee tyhjien ja suljettujen puotien
isojen ristikko-ovien lävitse, johtaa vastaan lemahtava
raa'an ja puolipilaantuneen lihan haju ajatukset eläintarhojen
petoeläinhäkkeihin siihen aikaan, kun eläimet oleskelevat
naapurihäkeissä yleisön puolella. Uloskäytävän
luo kerääntyy joitakuita sivullisia, jotka tarjoavat kaupaksi
erilaista lihaa noin neljästätoista ruplasta, makkaroita kolmestatoista
ruplasta, juustoa yhdeksästätoista ruplasta,

joskus voita kahdestakymmenestä ruplasta naulan, ja harvoin
munia, jotka nykyisin maksavat vähintäin 2 ruplaa
kappale. Vain kalahalli on säilyttänyt hiukan entisaikaista
elävää leimaansa, sillä kalat hallitsevat nyt markkinoita.
Sivistyneen ihmisen aisteihin tekee hallin sisusta vastenmielisen
vaikutuksen. Heti ovella tuoksahtaa nihkeä ja
pahanhajuinen ilma vastaan, ja on ellottavaa nähdä, mitä
täällä ihmisravinnoksi kaupitaan. Siinä on isoja kaikenlaisilla
kalanjätteillä ja sisälmyksillä täytettyjä tynnyreitä,
likaisia pinkkoja kuivattua kalaa, jota väestön köyhin osa
syö heti paikalla seisaaltaan, ensin kiskaistuaan nahan
pois, vasuja, jotka sisältävät pikkuruisia kaloja, ei rappoja
isompia, mistä keitetään lientä ja mitkä maksavat neljä
ruplaa naula, sekä lukemattomia lajeja venäläisiä kaloja,
kaikensuuruisia, jopa kolmenkin metrin mittaisia, limaisia,
kuolleita ja vastenmielisiä. Kalan keskihintana on noin
9 ruplaa naulalta. Savustettu kala on melkoista kalliimpaa:
hienoimmat lohilajit maksavat Nevskin herkkukaupoissa
30 ä 40 ruplaa naula.

Lisäämällä pari ruplaa torihintoihin saamme myymälähinnat.
Eräässä liikkeessä Nevskin varrella otetaan puolenviidettä
ruplaa keskikokoisesta tomaatista, 2 ruplaa
parin tuuman mittaisesta kurkusta, rupla yhdestä ainoasta
sipulista. Täällä tavalliset pienet vihertävät juustot maksavat
4 ruplaa. -- Kahden naulan säilykerasiat maksavat
seuraavat hinnat: herneet, pavut ja päärynät 22 ruplaa,
aprikoosit 24 ruplaa, ananas 30 ruplaa. Erääseen välitysliikkeeseen
on asetettu myytäväksi äsken hillottuja (sokeroituja)
mansikoita viidestäkymmenestä ruplasta. -- Suurella

vaivalla voi toisinaan kiertoteitse keksiä vähäisiä
eriä suklaatia 60 ä 80 ruplaa naula, 40 ä 60 ruplan hintaista
kaakaota, 40 ruplaa maksavaa teetä ja 28 ä 30
ruplan sokeria. Sensijaan on runsaasti tarjolla enemmän
tai vähemmän väärennettyä saksalaista sakariinia, sekä
kiloittain että l lk gramman paketeissa, joihin painettu
»Verkaufspreis 25 Pfennig» on laskettu noin 4000-prosenttisen
kurssin mukaan. Täkäläiset vähät nisujauhoerät
ovat tähänasti käytetyt pikkuleivoksiin, joiden myynnin
bolshevikit nyttemmin ovat kieltäneet. Vehnäjauhojen
hintana oli vähintäin 20 ruplaa naulalta, kun sitävastoin
ruisjauhoja voi keksiä 13 ä 15 ruplan hintaan.

Näiden lukujen perusteella voi päättää, minkälaiseksi
perheen menoarvio nousee. Sellaista ei kukaan ole ollut
halukas minulle esittämään. Täytyy rikkoa lakia, kulkea
»takateitä», kaupitella ja keinotella elääkseen -- ja kuitenkin
kulkea puolinälissään. Eletään tuttavuussuhteiden
ja suhdeketjujen avulla, jotka johtavat sekä ulos maakyliin
asti että sisäänpäin bolshevikien varastohuoneisiin.
Vain sillä tavoin on mahdollista, että ihmiset elävät kuuden-,
seitsemänsadan ruplan tiedetyllä kuukausipalkalla.
]a kuitenkin on henkilöitä, jotka elävät puolellakin, joiden
täytyy päivät pääksytysten tyytyä viitiseenkymmeneen leipägrammaansa,
pieneen sillierään ja lautaselliseen kaalilientä
ja jotka sunnuntaisin retkeilevät kaupungin ulkopuolelle
etsiäkseen metsiköistä syötäviä sieniä, Tämä on
käsittämätöntä ulkomaalaiselle, joka syöpä hän mitä
tahansa tai järjestääpä hän olonsa miten hyvänsä -- ei

hevin tunne itseänsä kylläiseksi suorittamatta ravinnostaan
viittäkymmentä ruplaa päivässä.

Jok'ainoan henkilön täytyy päivittäin uhrata osa ajastaan
ja ajatuksistaan ruokakysymyksen vaihteleviin mahdollisuuksiin,
voimiensa mukaan käyttää hyväkseen jo*
kaista tilaisuutta ja puolestaan ponnistella, jotta perhe henkensä
pitimiksi saa jotakin suuhun pantavaa. Tämä pikkuseikkoihin
kohdistuva kamppailu on niin läpitunkevaa ja
niin yhteistä kaikille, että se painaa lamauttavan leimansa
yhteiskuntaan ja sen ylimpään johtoon. Bolshevikien taistelu
on nyt kirjaimellisesti taistelua jokapäiväisestä leivästä,
se tunnuslause, jolla he kutsuvat kansaa lippujen
alle ja mobilisoivat tarmonsa takaa. Se on taistelua, joka
päivä päivältä käy vaikeammaksi ja jolla heiöän, kuten
maailman jokaisen muunkin poliittisen puolueen, voimassapysymisessään
tai kukistumisessaan on ratkaiseva
merkitys.

Loppujen lopuksi on bolshevikikin vain ihminen.

IX

Valtio liikemiehenä.

Venäläiseen liike-elämään ei kiihkeä tarmokkuus ole koskaan
painanut leimaansa. Venäjä on kaikilla aloilla entisyyden
ennakkoluulojen läpitunkema, ja sille on joka tapauksessa
ominaista sen ylevä lepo, hitaus sekä pienempi
tai suurempi antautuminen kohtalon oikkujen varaan. Kansa

on vanhoillista ja perintätavoissaan pysyvää. Liikemies
£i ole edeltäjä tai uranuurtaja; hän odottaa, että toiset
tulevat hänen luokseen. Tavarat ovat ensin tuotavat hänen
taloonsa ja maksetaan sitten; ei osteta sikaa säkissä
eikä tehdä mitään liian kiireellisesti. On saatava omansa
varmaan talteen, ei uskaltauduta liukkaalle jäälle eikä vaarallisiin
liikeyrityksiin ja keinotteluihin. Tarmokkaalla ulkomaalaisella
on aina mahdollisuuksia Venäjällä, kunhan
vain pyrkii tutustumaan venäläisen luonteeseen ja koettaa
oikealla tavalla häntä kohdella. Venäjällä on säännöllisissä
olosuhteissa aina tilaa sille, joka tahtoo tehoa työtä.

Siellä ei ole laita kuten Amerikassa, missä jokainen tietää,
että jollei hän pinnistä kaikkia voimiansa, hän ilman
muuta suistuu satulasta, koska hänen kintereillään kilvoittelee
kymmenen miestä, jotka toisiaan tuupiskellen
pyrkivät hänen paikalleen, odottavat saavansa hänen toimensa.
Venäläisessä konttorissa alotetaan työ myöhään,
myöhästytään vielä virallisestakin ajasta, kävellään ympärinsä
kaikkia kattelemassa, rupatellaan paljon, juodaan
paljon teetä, poltetaan paljon savukkeita, annetaan ajan
tyynesti kulua, pidetään pitkä päivällisloma, suljetaan aikaisin
ovet, ja mikä ei tänään tullut tehdyksi, sehän voidaan
huomenna suorittaa.

Seuraava kasku, jolta ei puutu todellisuuspohjaa, on
kuvaava työinnolle ja -vauhdille tehtaissa.
Työläisneuvosto pitää kokousta, ja eräällä arvoisalla
esiintyjällä on puheenvuoro:

- Nykyisin teemme työtä kahdeksan tuntia!
- Niin!

- Mutta jos teemme työtä niinkuin sitä tulisi tehdä,
tarvitsemme siihen vain kuusi tuntia!
- Niin!
- Ja jos jätämme teenjuonnit ja savukkeiden kärytyksen,
voimme tyytyä neljän tunnin työskentelyyn!
- Niin, niin!
- Mutta jos teemme työtä oikein »amerikalaiseen tapaan
», emme juokse ympärinsä sanomassa hyvää huomenta
emmekä rupattele, niin riittää kaksikin tuntia!
- Oikein! Bravo!
- Loruja!
- Alas!
Tätä järjestelmää vastaan ponnistellessaan ulkomaalainen
aina puskee päänsä seinään. Hän ei voi sitä sivuuttaa,
mutta jos hän joutuu sen sisälle, jos hän »venäläistyy»,
on hän menettänyt tilaisuutensa. Hänen kilpailijoinansa
ovat nimittäin muut ulkomaalaiset, ja kellä on enimmin
kärsivällisyyttä, ken käy useimmin asiakastansa tapaa*
massa, oppii hänet parhaiten tuntemaan, haastaa hänen
kanssaan enimmin, se saavuttaa hänen luottamuksensa ja
saa kestävällä ja uupumattomalla tarmolla kaupan solmituksi,
ja lisäksi pysyy tuo mies edelleenkin hänen liiketuttavanaan
ja ystävänään.

Mutta vallankumous tulla viuhahti kuin koira keilapeliin,
kaatoi kaikki kumoon ja sekoitti kaikki käsitteet. Kävihän
se sentään, mukaannuttiin uusiin oloihin, mieli oli
reipas, ja kaikessa tuossa sekamelskassa aina joku keino
keksittiin. Mutta bolshevikien päästyä valtaan asetettiin
sulku yksityiselle aloitteelle ja yritteliäisyydelle; valtiosta

tuli yksinoikeutettu liikemies ja kaikkien osakeyhtiöiden
johtokunnan jäsen; valvonnan ja holhouksen alle asetetun
liikemiehen toimia pidettiin tarkasti silmällä ja liikuntavapaus
rajoitettiin mahdollisimman vähiin. Tämä
aiheutui kuitenkin ennen kaikkea olosuhteista.

Maamiespankki, koska se oli talonpojan pankki, oli ensimäinen
mikä avattiin bolshevismin kilven suojassa. Kun
henkilökunta palasi paikoilleen, oli huoneustolla selvä »yhteiskunnallistuttamisen»
leima. Ei ollut ainoaakaan kynänvartta
tai lakkapuikon pätkää, kaikki mustetolpot olivat
lyödyt sirpaleiksi, kiinniruuvatuista seinäkelloista olivat
koneosat poistetut. Tulenkestävien holvien avaimet olivat
poissa, pääkirjain aakkosluettelot poltetut, eikä kassassa
ollut kopeekkaakaan. Ensimäisen asiakkaan saavuttua
täytyi selata pääkirjaa lehti lehdeltä hänen tiliänsä
etsittäessä sekä kuitata hänen suorituksensa tavalliselle
paperilapulle, koska kuittikirjat olivat lukitut kaappeihin;
ja kun suoritus tapahtui, piiritti henkilökunta juhlallisesti
vieraan nähdäkseen, riittikö summa palkkoihin.

Nyt alkoivat bolshevikit järjestellä. Kaikista pankeista
tehtiin yhden ainoan pankkilaitoksen -- Kansan pankin haaraliikkeitä.
Kaksi vieretysten sijaitsevaa pankkihuoneustoa
muutettiin yhdeksi lyömällä aukko niiden välillä
olevaan palomuuriin ja asettamalla siihen ovi • yksinkertainen,
mutta ei juuri liikeperiaatteelleen tapa kahden
pankkilaitoksen yhdistämiseksi. Entinen henkilökunta palasi
osittain ja jokaista pankkia valvomaan asetettiin komisaari.
Talletustilille sijoitetuista summista sai nostaa
aluksi 600, sitten 750 ja nyt saa toistaiseksi 1000 ruplaa.

Jos oli kysymys isommista summista, ummisti komisaari
kernaasti toisen silmänsä 25 prosentin tunnustusta
vastaan ystävällisyydestään. Lahjusjärjestelmäkin on vanha
perintätapa, jota mikään vallankumous tuskin kykenee
murtamaan. Mutta jokaisen pankkiasian järjestämiseen
vaaditaan muutoin loppumattomia anomuksia, harkitsemisia
ja pohtimisia, toimitus käy varsin hitaasti, ja lisäksi vallitsee
ääretön sekasotku.

Näin on jokaisen julkisen toiminnan laita. Saadakseen
jonkin asian järjestetyksi täytyy usein kuluttaa koko päivänsä
pankissa, ministeriössä taikka tullikamarissa ja sittenkin
palata kotiin melkein niine hyvineen. On miltei
mahdotonta ryhtyä mihinkään liikeasiaan ilman erityistä
lupaa, ja liikemies viettää senvuoksi puolet elämästään
kauppaministeriön tai muiden virastojen toimistoissa. Kun
tulee sisälle kauppaministeriön mahtavaan ja upeasti sisustettuun
rakennukseen, saattaa aluksi joutua eksymisen
vaaraan tässä käytävien ja huoneiden muurahaiskeossa.
Eikä olekaan ihmeteltävää, ettei tuo yleisöä palvelemaan
asetettu keittäjättäristä ja parturinsälleistä kokoonpantu
henkilökunta ole ajan ja tehtävänsä tasalla. Jokainen syytää
työn luotaan, neuvoo kääntymään vierustoverinsa puoleen
tai astumaan toiseen huoneeseen, ja aina osoittautuu,
että se henkilö, jonka virkatehtäviin asian järjestäminen
kuuluu, joko on matkustanut Moskovaan, makaa sairaana
tai ei ainakaan sillä hetkellä ole saapuvilla. Kun kerran
olin kyllin onnellinen saadakseni oikean henkilön käsiini
erästä tärkeätä asiaa toimittaessani, kuunteli hän minua
kärsivällisesti puoli tuntia, mutta sitten hänen älynsä äkkiä

kirkastui ja hän huudahti: »Ah, niinkö asian laita on! Teidän
on siis mentävä huoneeseen n:o 77.»

Liikemies tuntee peukaloruuvin, jota joka päivä yhä
enemmän kiristetään. Hänen varastonsa lasketaan ja
rekisteröidään, hänen tavaroitaan ei saa siirtää pois ilman
lupaa, hänen on joka kuukausi jätettävä luettelo siitä,
mitä on ostanut ja myynyt ja millä hinnalla. Tämä järjestelmä
tuottaa vallanpitäjille kaksi arvaamatonta etua:
he tietävät aina, mistä voivat löytää ja takavarikoida tarvitsemansa
tavaran, ja he hankkivat itselleen tietoja ja
kokemusta kunnollisten liikemiesten yksityisestä liikemenettelystä,
näiden suunnitteluista ja asemasta, mitkä myöhemmin
ovat hyvänä perustana oman pienen yksityisliikkeen
alkamisessa.

On vaikeata sivuuttaa hallitus suurimmissa liikehommissa,
ja useimmat täytyykin tehoa suoraan tämän kanssa.
Tällainen toimitus tapahtuu kernaasti kahdessa osassa:
ensiksikin on neuvoteltava tavaroiden myyntiehdoista, ja
toiseksi on selviydyttävä kauppasumman suorituksen muodollisuuksista.
Viimemainitut ovat aikaakuluttavimmat, ja
suoritus tapahtuu ministeriön välityksellä. Kerrotaan miehestä,
jota kerta toisensa perään oli viihdytelty puheilla,
että saattoi vielä kestää kotvan aikaa ennenkuin asia oli
ehtinyt kaikkien virastojen läpi ja ennenkuin oli tutkittu,
oliko kaikki niinkuin olla pitää. Vihdoin hän levollisesti
istahti ikäänkuin odottaakseen asiansa järjestymistä, jolloin
komisaari uhkasi keskeyttää kaiken enemmän keskustelun
ärjähtämällä: »Tjaa, minun aikani on kallista!* -- Mutta
eräille ihmisille on taivas lahjoittanut melkoisen määrän

häikäilemättömyyttä, ja tämä mies, joka oli yhtä järkähtämätön
ulkonaisessa olemuksessaan kuin nopea ajatuskyvyltään,
äkkäsi tässä tilaisuuden ja vastasi: »Näenhän
kyllä, että tuolla riippuvaan kilpeen on kirjoitettu AIKA
ON RAHAA, mutta varmaan helpottuisivat neuvottelumme
paljon, jos sivulla riippuisi tariffi, mistä näkisi, kuinka
kallista se on.»

Kerrotaan, mutta eihän sen tarvitse olla totta, että miestä
ei heitetty alas portaista. Kenties hänet päinvastoin heitettiinkin
portaista alas ja hän levittää nyt kaskua, mutta
pysähtyy »lähtökohtaan».

Maasta viedään tuskin mitään ulos, tuontia ulkomailta
on yhtä vähän, eikä rautateiden puutteellisen kaluston
vuoksi kuljeteta paljoa kaupunkiinkaan tai sieltä pois. Samat
tavarat kiertävät siis kaupungissa ja sen läheisimmässä
ympäristössä. Ainoa täkäläinen isonlainen varasto on
tullikamarissa. Ne ovat enimmäkseen ulkomaisille liikehuoneille
kuuluvia tavaroita, mutta ennen pitkää julistivat
bolshevikit tämänlaisen opin: Mitä täällä on, se kuuluu
nyt venäläiselle työ- ja talonpoikaisväestölle, olkoonpa peräisin
mistä tahansa.

Vähän ovat hyödyttäneet toimenpiteet laillisen omaisuutensa
säilyttämiseksi. On varustettu tavarat kansallisuusmerkeillä,
on asetettu erityisiä skandinavialais-venäläisiä
neuvottelutoimikuntia, lähetystöt ovat yrittäneet tulla väliin,
mutta kaikki turhaan, kaikesta ovat bolshevikit yhtä vähän
piitanneet ja ovat ilman muuta lähettäneet melkoisia eriä
Venäjän sisäosiin. Sensijaan on yksityisten tarmokas
esiintyminen toisinaan tuottanut tarkoituksenmukaisia tuloksia.

Oli aika, jolloin tässäkin suhteessa saattoi luovia
perille, joko hyvällä tai pahalla. Saattoi vielä neuvotella,
mutta täytyi päivittäin nöyrtyä Canossasa käyntiin tiedustellakseen
tulosta. Usein sitten vastattiin: »Meillä ei ole
kolmeen, neljään viikkoon ollut kokousta niiden seikkojen
johdosta, ettekä siis vielä voi saada tietoa!» Joku ryhtyi
sitten voitelemaan asianomaisia kymmenellä prosentilla
faktuurasummasta, toiset pitivät karkeita menettelytapoja
vaikuttavampina. Komisaari on saanut kokea yhtä ja toista.
Kun hän joskus on pannut ihmisten kärsivällisyyden hiukan
liian kovalle koetukselle, on häntä puhuteltu tähän
tapaan: »Minä isken sinua vasten taulua, ellei tämä asia
ole huomenna järjestettynä!» tai: »On kai parasta, että
ensi kerralla otan pari työmiestäni tänne mukaani.» Ja
senjälkeen kun komisaari jonkun kerran on joutunut ruumiillisen
käsittelyn uhriksi, käy hän nyt mahtavalla, lanteelta
riippuvalla revolverilla varustettuna.

Vähitellen menivät asiat niin pitkälle, että juutalaisia
saapui konttoriin tarjoten silmää räpäyttämättä mitään
aavistamattomille ihmisille kaupaksi näiden omia tavaroita,
ja lahjusten ottokin saavutti silloin sellaisen laajuuden, että
hallituksen on täytynyt antaa ylin valvonta sellaisten miesten
haltuun, jotka eivät katso sormien välitse ja pitävät
ihmeteltävää kuria ja järjestystä. Nyt on kaikkialla niin,
ettei kukaan enää voi mitään omin päinsä ratkaista. Itse
rector magnificus on velvollinen kysymään yliopiston vahtimestarin
mieltä.

Julkisten virastojen hallinnolle ja henkilökunnalle on
vähitellen käynyt sekä vastenmieliseksi että mahdottomaksi,

muuta kuin välttämättömimmissä tapauksissa, suullisesti
keskustella yleisön kanssa, minkävuoksi on entistä
laajemmassa määrässä siirrytty pakolliseen kirjalliseen
esitysmuotoon. Kun kuvittelee mielessään kahnausta vanhojen
ja uusien virkailijoiden välillä, jotka työskentelevät
vaillinaisin apuneuvoin, arkistoista ja kirjoista kun suurin
osa on poltettu tai epuutettu tai tehty niihin häiritseviä
siirtoja, joten entisetkään virkailijat eivät enää pääse niistä
selvyyteen, samalla kun uuden järjestelmän paperiröykkiöt
uhkaavat tulvallaan hukuttaa kaikki, niin käsittää sen
sekasorron, mikä vähitellen, mutta varmasti pusertaa tarmon
yksityiseltä yritteliäisyydeltä ja liike-elämästä.

Se on jo tappanut useimmat vähemmän vakavaraiset,
pienemmillä pääomilla varustetut liikeyritykset; ja niidenkin,
jotka kestävät, täytyy pysyä toimettomina, odottaa ja
toivoa.

Mutta eipä ainoastaan kauppiassääty tunne itseänsä
käsistä ja jaloista sidotuksi. Jok'ainoa henkilö, joka ei
ole punakaartilainen, huomaa alituisesti ehkäisevän voiman
painostuksen ja kokee tuon tuostakin jonkun tavaran
menetyksen. Ja jos katsahtaa ympärilleen nähdäkseen,
mistä painostus tulee ja mihin tavarat katoavat,
tekee sen havainnon, että, olkoonpa kysymys mistä tahansa,
käännyttäköönpä mihin vain, niin loppujen lopuksi
kohtaa aina saman tosiseikan -- kohtaa aina juutalaiset.

Jahka tämä koko laajuudessaan selviää venäläiselle, joka
vihannee juutalaista enemmän kuin kukaan muu, niin hän
ei enää pelkästään ajattele että juutalaiset kansallisominaisuuksiensa
vuoksi säännöllisissä olosuhteissa melkein

aina saavuttavat huomattavan ja vaikeissa historiallisissa
käännekohdissa useimmiten määräävän aseman.

Hän on silloin tunteva, mistä kenkä puristaa, huomaava,
että kirkko on voimaton ja juutalaisella valta, ja sokeassa
atavistisessa itsesäilytysvaistossaan pyrkivä purkamaan
verkalleen kerääntyneen ja kauan säilytetyn vihansa niihin,
jotka kyllä antoivat hänelle vapautta, vaan eivät ruokaa.

Vallankumouksen synnytti joukkojen ammottavien suiden
leipää kirkuva huuto. Ruualla olisi voitu suut tukkia,
ja vallankumous olisi vältetty. Vielä nytkin ja aina
voidaan venäläisten kansanjoukkojen parkunat ja ammottavat
suut tukkia ruualla.

Mutta vain ruualla!

X

Lailla on maata hallittava.

Ei kulune päivääkään bolshevikien julkaisematta yhtä
tai useampaa määräystä. Puolivirallinen hallituksen äänenkannattaja,
missä ne pitäisi painattaa, ei aina ehdi seurata
mukana. Punaisen sanomalehdistön pikkulehdissä niitä
ei julkaista. Usein painetaan ne vain jonkinlaisina lentolehtisinä,
mitkä liisteröibään kadunkulmiin ja talojen seinille.
Tuollainen lappu saattaa olla päivätty kuukauden
ensimäisenä ja pannaan näkyville vasta kolmantena, siitä
huolimatta, että sen säädökset astuvat voimaan kolme
vuorokatta siinä mainitun päivämäärän jälkeen, jolloin laiminlyöjää
uhkaa 10,000 ruplan sakko tai kuuden kuukauden

pakkotyö. Jos on kysymys tavaravaraston määrittelystä
ja tämä on laaja, on toisinaan vaikeata ajoissa noudattaa
määräystä. Vielä vaikeampaa tietenkin on, jollei aavista
sellaista käskyä julkaistuksikaan. Vaikka tutkii julistustulvaa
tarkastikin, niin eihän voi tietää, että kaksi minuuttia
sitten kiinnitetyn säädöksen päälle minuutti sitten liisteröitiin
Cinicellin sirkuksen kehuskelu.

Kaupungin jokaisessa piirissä sijaitsee Kansanoikeuden,
vallankumouksellisen tuomioistuimen, osasto. Uudenaikaisten
periaatteiden mukaan, mutta koettamalla säilyttää vanhat
muodollisuuöet, punnitaan täällä rahvaan lainrikoksia
keskinkertaisella vihannesvaa'alla. —

Oikeus istuu kello yhdestätoista kahteen, mutta ken
saapuu yhdeltätoista, ei tapaa paikalla muita kuin katsastusmiehen.
Akateeminen neljännestunti on Pietarissa pitennetty
runsaan puolentunnin tai koko tunnin mittaiseksi
kaikissa laitoksissa. Tähän ovat kaikki asianomaiset tottuneet
ja menettelevät sen mukaan. Puoli kahdentoista
tienoissa hoippuu joitakuita laitokseen. Lueskellaan selostuksia
päiväjärjestyksessä olevista jutuista, joista kaksitoista
viidentoista joukosta koskee murhaa. Rupatellaan,
poltellaan, -- mutta tuomareita ei kuulu; välillä lähdetään
ulos vetämään keuhkoihin raikasta ilmaa. Kello kahdeltatoista
on huoneustossa kaksi asianajajaa ja yksi todistaja.
Neljännestuntia myöhemmin saapuvat tuomarit, ja
oikeus alkaa istuntonsa.

Komean huoneuston alkuperäisestä ruhtinaallisen ylellisestä
ja upeasta kalustosta on jäljellä ainoastaan rikkaasti

kaiverrettu pöytä, jonka taakse puheenjohtaja kahden
lisäjäsenen kera asettuu kolmeen korkeaselkäiseen
tuoliin. Muu huonekalusto on korvattu yleisön käytettäväksi
tuoduilla puistopenkeillä. Puheenjohtajana on joku
nurkkakirjuri, molemmat toiset ovat mahdollisesti talonmies
(dvornik) venäläisessä mekossa ja pitkävartisissa
saappaissa sekä pitkään takkiin puettu leipurinsälli ilman
kaulusta ja urheilukengät jalassa. Kasasta sinisiä
vihkosia ottaa puheenjohtaja ylimmäisen, lukee jutun numeron,
laadun ja asianomaisten nimet, mutta kantaja
enempää kuin vastaajakaan ei ole saapuvilla, ja juttu lykätään.
Seuraavassa jutussa sama tulos. Toinen kasa
kutistuu, toinen kasvaa. Kun tämä alkaa herättää hilpeyttä
harvalukuisen yleisön joukossa, yritetään toista menettelytapaa.
»Mikä on teidän asianne?» kysyy puheenjohtaja
suoraan eräältä läsnäolijoista. Mutta tässä jutussa
ovat todistajat jääneet saapumatta. Toisella kertaa taas
vastaaja ei ole tullut. Sitten päätetään pitää välihetki
kello yhteen.

Välihetken jälkeen, jota kestää puoli tuntia määräajan
yli, jatketaan samaan malliin. Sitten viime hetkessä päätetään,
että jutut käsitellään, kunhan vain toinenkin asianomainen
on saapuvilla.

Kolme, neljä on syytettynä yksitysasuntoon murtautumisesta.
Pöytäkirja käydään läpi. Asian alkuvaiheet ovat
tällaiset: Eräänä sunnuntai-iltapuolena yllättivät nuo kolme
»herraa», joista yksi ilmoitti olevansa komisaari ja molemmat
muut hänen avustajiaan, rauhallisen perheen tämän
luodessa iltapäiväkahviaan. Revolverit ojossa he muka

perheenisän vastavallankumouksellista mielialaa koskevien
aiheutettujen epäluulojen nojalla tehtävän kotitarkastuksen
varjolla käänsivät kaikki huoneustossa ylösalaisin, veivät
parin tuhannen ruplan edestä arvoesineitä ja puikkivat
tiehensä. Mutta salainen poliisijärjestö ei Venäjällä vielä
ole näytellyt osaansa loppuun. Se toimii yhä epäjohöonmukaisena
kummituksena maassa, jossa järjestyksen puute
aina on ollut silmäänpistävänä luonnepiirteenä, mutta jolla
siitä huolimatta on ollut maailman parhaiten järjestetty
salainen poliisivoima. Kaiketi oli tuo työ hyvin palkittu,
koska anastajaherrat muutaman päivän kuluttua istuivat
telkien takana.

Lyhyen kuulustelun jälkeen antaa tuomari puheenvuoron
rosvoille, jotta nämä saisivat puolustaa itseänsä ja
esittää syyn, millä oikeudella kansalainen Ivanov otti nimittääkseen
itseään komisaariksi. Ivanov, joka on perin
kurjan näköinen, selittää, että äärimmäinen hätä oli pakottanut
hänet tähän rikkomukseen, ja komisaarin nimityksen
hän lainasi vain voidakseen tässä tilaisuudessa
esiintyä paremmalla arvovallalla. »Mitä puolustukseeni
tulee», virkkoi syytetty, »voihan toveri nähdä, että valitsemamme
uhri ei ollut köyhä mies, jolta ryöstimme viimeisen
kopeekan, vaan hyvin tunnettu porvari, joka aikoinaan
sorti ja nylki köyhälistöä; ja senvuoksi rohkenen
anoa teiltä lempeyttä.»

Osoitetaan lempeyttä.

Toinen varkausjuttu otetaan esille. Syyttäjä puhuu
kauan ja vakuuttavasti. Varas ei ole saapuvilla. Äänestetään
yleisön kuullen, ja tuomio lankee hyvin nopeasti.

Vaikka puheenjohtaja ja talonmies ovat yhtä mieltä,
lausuu leipurinsälli niin painavia sanoja varkaan mahdollisten
vaikutteiden puolesta, että varkauden uhriksi joutunut
tuomitaan viidensadan ruplan sakkoon turhasta rettelöimisestä
»Oikeus on suorittanut tehtävänsä», tuomarit
ja yleisö nousevat. Painetulle kaavakkeelle laaditaan
nopeasti selostus tuomiosta, ja kello on kaksi.

Eräs varastonhoitaja kulkee kadulla bensiiniastia kädessä.

Sotilas pysähdyttää hänet.

»Mitä teillä tuossa on?»

»Petroolia!»

Haju antaa valehtelijan ilmi. Lahjomisyrityksen hylkää
asianomainen kuin joku komisaari konsaan. Mies pidätetään
heti paikalla. Hänet viedään komisaarilaitokseen.
Kuulustelussa hän tunnustaa tuoneensa tuon onnettoman
bensiinin K:n varastosta, missä vielä on kolme tynnyriä
jäljellä. Puhelinkutsusta saapuu eräs liikkeen edustaja
komisaarilaitokseen selitystä antamaan. Komisaarilaitos
sijaitsee aikaisemman yksityishotellin viidennessä kerrassa,
minkä punakaartilaiset ovat ottaneet haltuunsa. Täällä
on kirjuri vastaanottamassa, ja jos asia on kyllin tärkeä,
kutsuu hän komisaarin. Jos on tarpeeksi röyhkeä tunkeutuakseen
kaikkein pyhimpään, näkee komisaarin suojan
varustetuksi kuin pienoisasehuoneen. Seiniltä riippuu aseita
ja ovea vastapäätä on kuularuiskuja. Liikkeen edustaja
selittää, että bensiini kuuluu eräälle täkäläiselle lähetystölle
eikä siis ole yksityisomistusta koskevan kiellon alainen.
Asia on kuitenkin jätettävä pääkomisaariaatin harkittavaksi.

Komisaari käyttää puhuttelusanaa »toveri», sihteeri, joka
aina on luku- ja kirjoitustaitoinen, puhuttelee »herraksi»
ja saattaa vieraan kohteliaasti ovelle. Lähetystö kääntyy
seuraavana päivänä pääkomisariaatin puoleen, joka ilmoittaa
asianomaiselle osastolle, että bensiiniin ei saa koskea.

Mutta yöllä oli jo varastoon murtauduttu ja punakaartilaiset
olivat kuljettaneet bensiinin pois.

Harvoin saa tilaisuuden enää nähöä niitä henkilöitä,
jotka kerran ovat astuneet portista sisälle Gorohovajakadun
2:een. Vaikka tämä Pietari-Paavalin linnoituksen
lisäke sijaitsee tavallisena asuintalona kaupungin keskustassa,
ei kukaan sivullinen aavista, mitä sen muurien takana
tapahtuu. Kun kuulee seuraavaa, käsittää myöskin,
että mitä tarmokkaimmin yritetään tukkia suu jokaiselta,
ken on joutunut lähempään kosketukseen sen hallituskoneiston
kanssa, minkä tärkeimpänä tehtävänä on mahdollisimman
pian auttaa ihmiset, joiden mielipiteet eroavat
sen omista, toiseen ja kenties vähemmän marxilaiseen
maailmaan.

Nuori mies hyvästä perheestä, joka on ollut rintamalla,
haavoittunut ja tullut enempään sotapalvelukseen kykenemättömäksi,
asuu naineen veljensä luona Pietarissa parempia
aikoja odotellen. Hän elelee sukulaisten ja ystävien
avulla, jotka tietävät, että hänen Ukrainassa olevalla
varakkaalla isällään ei ole tilaisuutta häntä auttaa. Nyt
hän juuri on käynyt erään tuttavan luona, jonka parissa
on viettänyt muutamia päiviä hänen Moskovan läheisyydessä
sijaitsevalla maatilallaan. Tämä tuttava on ollut erään

aikaisemman ministerin oikeana kätenä. Hänellä on Pietarissa
tytär naimisissa erään upseerin kanssa. Tälle hän
mielellään tahtoo lähettää kirjeen. Sen ottaa nuori mies
Pietariin palatessaan mukaansa. Sitten hän eräänä päivänä
menee vieraisille asianomaisen rouvan luo. Tuskin
hän on päässyt ovesta sisälle, ennenkuin sotamiehet sen
telkeävät ja vangitsevat hänet. Taloa näetten vartioidaan,
koska rouvan aviomies, kuten kaikki muutkin upseerit,
on piiloutunut pelastaakseen henkensä. Siksipä häntä,
niinkuin jokaista muutakin talossa kävijää, epäillään vastavallankumoukselliseksi.
Käytetään tilaisuutta rouvan ristikuulusteluun,
mutta tämä ei voi mitään ilmaista, koska
ei mitään tiedä.

»Niin, niin, me saamme kyllä käsiimme teiöän miehenne
ja isänne, ja sitten ammumme heidät!»

«Ampukaa siis minutkin», vastaa rouva.

»Ehei! Teitä voimme vielä käyttää muulla tavoin», irvistelevät
sotilaat.

]a sitten laahataan nuori mies pois. Mutta, kuolema
ja kirous, hänellähän on taskussaan kirje, joka hänen piti
antaa rouvalle, ja mitä vaarallisia asioita se saattaneekaan
sisältää! Hänen sydämensä lyö kuin olisi se pakahtumaisillaan,
kun hän varovaisesti hapuilee kirjeen esille
ja rikki revittyään antaa sen lehahdella tuuleen pienen
pieninä palasina.

Nyt hän istuu eräässä Gorohovaja 2:en monista »odotushuoneista
». Yleisöä on aivan kuin jonkun kuuluisan
lääkärin odotussalissa, mutta odotusaika on vielä pitempi,

- vuorokausia, viikkoja. Täällä istuu suuriruhtinaita,

entisiä ministerejä, sanomalehdentoimittajia, professoreja,
tehtailijoita, upseereja, keinottelijoita sekä enemmän tai
vähemmän tavallisia rikollisia. Jotkut ovat ulkomaalaisia;
Tarinoidaan ja tehoaan otaksumia, mutta ne eivät ole
hauskoja. Ensiksikään ei ole mitään niin sanottua perustavaa
kuulustelua. Pidätetyt tehoaan toisinaan ensin mureiksi
ennenkuin heidät asetetaan kuulusteltaviksi. Heidät
lähetetään kiertämään toisesta vankilasta toiseen ja
viedään lopuksi Pietari-Paavalin linnoitukseen.

jotta aika tyrmän holveissa ei kävisi vangituille pitkäksi,
virkistetään heitä tuon tuostakin tuomalla heidät
päivän valoon ja ilmoittamalla, että nyt heidät ammutaan.
Sitten asetetaan heidät riviin pihamaalle, sotamiehet
ojentavat kiväärinsä, koko näytelmä on järjestetty,
mutta viime silmänräpäyksessä tuleekin tieto, että teloitus
on siirretty toistaiseksi, ja vankirukat saavat palata kosteille
sementtipermannoille. Muutamia on asetettu tämän
kidutuksen alaisiksi useita kertoja. Toisia kuolee nälkään,
koska vangeille ei kerrassaan anneta muuta kuin
teetä. Eräs amerikalainen kertoo, kuinka hän kahden
muun kanssa oli tyrmään teljettynä seitsemän päivää saamatta
minkäänlaista ravintoa. Sitten pääsi sattumalta kissa
heidän koppiinsa, he hyökkäsivät kaikin heti sen kimppuun
kuin koirat, kuristivat ja nylkivät sen ja söivät sen
raakana hurjasti tapellen.

Vielä lisäksi tulee tietoisuus siitä, että sukulaiset ja
tuttavat useimmiten eivät aavista, miksi ja mihin vangitut
ovat hävinneet, eivätkä nämä voi heiltä odottaa mitään
apua tai tukea, koska jokainen, ken ryhtyy joihinkin toimenpiteisiin

pidätetyn vapauttamiseksi, kohta itse vangitaan.
Niinpä puheenalaisen nuoren miehen veli ei tohtinut
edes tiedustella, oliko hänen veljensä vangittu, vielä
vähemmän yrittää todistaa hänen viattomuuttansa, se kun
olisi ollut samaa kuin syyttää itseänsä osallisuudesta rikokseen.
Nyt hän istui kaksi vuorokautta odotussalissa.
Yöllä nukuttiin lattialla tai puulavitsoilla. Ainoaksi ateriaksi
tuotiin silliä ja lasi teetä. Ikkunat antoivat pihaan,
johon vähän väliä vieri hedelmäsäilykkeillä, viinillä, elintarpeilla
ynnä muulla lastattuja kuorma-autoja. Se oli punakaartilaisten
liikehuoneustoista ja yksityisasunnoista takavarikoimaa
saalista. Jokaisen auton tuloa tervehtivät saapuvilla
olevat punakaartilaiset riemunulvahduksella, sillä
välin kun vangit häiritsemättä mylvivät kaikista ikkunoista:
»Rosvoja, varkaita, ryöväreitä, murhamiehiä!»

Sitten tuli eräs vartija sisälle ja kysyi nuorelta mieheltä,
oliko hän ollut linnoituksessa. Tämä valehteli haikailematta,
sanoi olleensa ja vietiin korkeiden tuomarien eteen.
Hänet saatiin valheestaan kiinni, mutta kun häntä ei muuten
voitu todistaa syylliseksi mihinkään rikokseen ja kun
hänellä oli se kutsumuskirje taskussaan, jonka johdosta
oli Moskovaan matkustanut, sallittiin armon käydä oikeudesta
ja hänet päästettiin vapaaksi.

Oli enää vain eräs muodollisuus kestettävänä -- valokuvaus
rikollisten albumia varten.

XI

Kireissä suhteissa yhteiskuntaan.

Yhteiskunnan viholliset jaetaan kolmeen luokkaan: tavallisiin
pahantekijöihin, valtiollisiin rikollisiin ja keinottelijoihin,
jotka viimemainitut muodostavat lukuisimman ryhmän.
Sillä tavallisiakin rikollisia lienee vielä olemassa,
mutta ne hukkuvat poliittisten laajaan joukkoon, ja suurempia
tai pienempiä keinottelijoita taas olemme kaikki.

Jos kauppias ostaa tai myy jonkin tavaran ilman erityistä
lupaa, on hän keinottelija. Jos hän varovaisuuden
vuoksi muuttaa ansionsa ulkomaiseksi valuutaksi, on hän
keinottelija, sillä ulkomaalaisen valuutan ostaminen ja myyminen
on kielletty. Jos jonkun ruokakammSossa on enemmän
kuin perhe huomiseksi päivälliseksi tarvitsee, on hän
keinottelija.

Ja kaikkia keinoja käytetään, jottei vallankumouksen
proletaarilapsi, bolshevikilainen vuodensikiö, tukehtuisi keinottelun
ja salahankinnan myrkylliseen ilmapiiriin.

Eräs suomalainen tapaa kadulla tuttavan, jolle on velkaa
rahasumman. Haluten käyttää tilaisuutta suoriutuakseen
velastansa hän ottaa esille lompakkonsa ja maksaa summan.
Hänellä ei kuitenkaan ole mukana riittävää ruplamäärää,
vaan hän korvaa lopun Saksan rahassa. Tuskin
hän on sanonut hyvästi, kun hänet pysähdyttää provokaattori
ojentaen häntä kohti revolverin ja uhaten ampua, jos
hän koskee taskuihinsa. Ja sitten mennään Gorohovajan

2:een. -- Siellä istuessaan ja mietiskellessään kohtalon
epävakaisuutta hän näkee erään tuttaviaan, juutalaisen,
joka kuitenkin on vanhurskauden väliseinän oikealla puolella
ja kaikesta päättäen kuuluu taloon.

»Oletteko sattunut ajamaan harhaan?» kysyy hän, minkäjälkeen
pidätetty lyhyesti selostaa tapausten kulun. On
sentään toiveita, että asia voidaan järjestää hyvällä; juutalainen
lupautuu tiedustelemaan komisaarilta ja kysyy, paljonko
toinen on halukas maksamaan. Suomalainen tarjoo
viittätuhatta vapaudestansa. Laupias samarialainen neuvottelee
korkeampien viranomaisten kanssa. Vaaditaan
kahtakymmentätuhatta. Suomalainen ponnistelee ja saa
tingityksi summan maksukykynsä ulottuville -- kymmeneentuhanteen.
Hänet päästettiin irti lupausta vastaan, että
toisi rahat seuraavana päivänä, minkä hän myöskin teki.

Nyt olisi luullut pyhän haudan hyvin varjelluksi. Suomalainen
oli kaikesta huolimatta onnellinen. Mutta eräänä
kauniina päivänä vangitaan hänet aivan aiheettomasti
uudestaan, kaiketi enempää keritsemistä varten. Hän oli
kuitenkin jo luovuttanut koko omaisuutensa ja oli nyt ihan
varaton.

Myöhemmin miestä ei ole kuultu eikä nähty.

Kunnes bolshevikit toistaiseksi sulkivat Europa-hotellin
kahvilan, oli se jobbarien ja keinottelijoiden surisevana
ampiaispesänä. Joka iltapäivä kello viiden tienoissa kerääntyi
sinne ryhmä yhteiskunnan loisia, joilla oli vahvasti kosmopoliittinen
leima kaikkialla häärivän demimonden pirskahduksin.
Sielutieteellisten havaintojen tekijälle avautui

--

83

täällä mielenkiintoinen kuva. Pienten nelikulmaisten pöytien
ääressä lyöttyvät päät yhteen ja babylonilatsesta kieltensekoituksesta
eroittaa alati sanat: dollari, punta, markka,
kruunu, kontantti tai shekki. Monenlaiset kansallisuudet
eroittuvat ulkonaisesti tuntuvasti toisistaan, joten on helppo
lajitella tyypit slaaveihin, romaanilaisiin, seemiläisiin, germaaneihin,
anglosakseihin ja skandinaaveihin. Jokunen
määrä henkilötuntemusta antaa kuvalle taustaa ja pohjaa.

Useimmat ovat vaeltaneet kautta maailman ja kokeneet
vähän kutakin. Erään sivupöydän ääressä norjalainen,
jolla on joukko ansioita takanaan Meksikossa, antaa 10,000
dollaria käsirahaa lihasta alati puolipöhnäiselle amerikalaiselle,
joka asuu hotellissa venäläisen ruhtinattaren kanssa,
sillaikaa kun puoliso on odotellut häntä New-Yorkissa
sodan puhkeamisesta asti. Hänen elämäntarinansa on
kuin jostakin amerikalaisesta jyryromaanista leikattu. Kun
hän iltasin istuu tutussa kahvilassaan nauttien pullon tai
pari kahdensadan ruplan hintaista viiniä sekä kulhollisen
leivoksia, jotka maksavat kymmenen ruplaa kappale, käy
hän helposti tunnelmalliseksi ja kertoo mielellään elämänsä
seikkailuista. Orkesterin mustalaissävelten innoittamana
hän muistelee vienonsurullisesti ensimäisiä horjuvia
askeleitaan elämän kilparadalla sanomalehtipoikana,
kengänkiillottajana ja raitiovaununkuljettajana, ja surua
niistä kahdesta miljoonasta, jotka hän sittemmin yhtenä
ainoana päivänä menetti New-Yorkin arvopaperipörssissä,
koettaa hän alituisesti upottaa jalojen viinirypälemehujen
mereen. Tarvitaanhan toki jotakin mielen rohkaisuksi,

kun kohtalo aina tekee kepposen ratkaisevassa silmän

räpäyksessä. Eräs jättiläissuunnitelma meni myttyyn vallankumouksen
vuoksi, iso jalkinetilaus epäonnistui bolshevikien
päästessä ohjaksiin, »but I will beg you, my boy,
I shall turn up again!» vakuuttelee hän luottavaisesti, samalla
kun hän oikealla pikku sormellaan näpäyttää tuhan
mahavyöllä varustetusta sikaaristaan ja nauttii isoimman
timanttinsa heijastuksesta. Rakastajattarestaan hän on
nähtävästi saanut hyvän liiketoverin. Kun eräänä yönä
toimeenpantiin rosvoretki ja etsintä hotellissa ja punakaartilaiset
saapuivat hänen ovelleen, eivät nämä voineet
vastustaa kaunista naista, joka rukoili heitä olemaan siksi
hienotuntoiset, etteivät herättäisi amerikalaisen Punaisen
ristin esimiestä.

Hienona ja gentlemannimaisena istuu englantilainen,
ennen erään suurimman pankkiliikkeenjohtajan yksityissihteeri,
mutta nyttemmin eroitettu, koska hänen yksityinen
tilinsä vähän ajan kuluessa nousi viiteenkymmeneentuhanteen
ruplaan. Hän on juuri päättänyt kaupan erään
skandinaavialaisen kanssa, joka ilmeisesti muistuttaa villiä
miestä Tanskan vaakunassa, ja nyt he menevät W. G.hen
vaihtamaan setelejä. Lihastakaan väräyttämättä pistää saksalainen
30,000 ruplan toimitsijapalkkion taskuunsa, minkäjälkeen
hän astuu kaöun yli syömään kansankeittiössä
puolenkolmatta ruplaa maksavan päivällisen. Eräässä hotellin
suojassa pitää eräs entinen pankinjohtaja pörssiä.
Hänen käteensä pistetään paperilappu, mille on merkitty
summa ja osto- tai myyntikurssi; hän nyökkää tai ravistaa
päätänsä, ja niin on toimitus suoritettu. Ravintolan
tarkastaja vaihtaa eräälle viidensaöan ruplan seteleitä kuudesta

sadasta ruplasta kappaleen ja huomauttaa muutamista
pöytien ympärillä istuvista ja uhrejaan vaanivista
provokaattoreista, mutta kukaan näistä herroista ei ole
eilisen päivän lapsi, ja he voittavat toisensa viekkaudessa.

Valuutta se markkinoita hallitsee, mutta myöskin koristeilla
ja jalokivillä käyöään vilkasta kauppaa. Vähemmän
tärkeänä tekijänä on elintarpeiden ja tilapäisten esineiden
salakauppa. Eräs sveitsiläinen on polttanut hyppysensä
suostumalla ostamaan 80,000 kappaletta vääriä kymmenen
ruplan seteleitä. Hän antoi 20,000 ruplaa käsirahoiksi
esitettyjen mallien perusteella, joiden tavaton yhtäläisyys
johtui siitä, että ne aivan yksinkertaisesti olivat
oikeita. «Väärien» setelien kaupitsija hävisi jäljettömiin.
Sama koskee erästä sakariininhankkijaa, joka oli vaihtanut
tavaran pussilliseen vehnäjauhoja. Siihen aikaan, kun
käteistä rahaa tuskin oli saatavissa, kilpailivat kadun haaskalinnut
elintarpeiden salakaupassa, heillä kun laajassa
ostajapiirissänsä oli paljon hyviä kauppatuttavia, joiden
kesken he välittivät sokeria, leipää, jauhoja ja niin edespäin.

Provokaattorien oli hyvä kalastella sameassa vedessä,
ja usein he korjasivatkin tuottavan saaliin. Kun joku
keinottelija meni ansaan uskoen, että hänellä oli rehellinen
ostaja edessään, oli pöydällä toisinaan useitakin satojatuhansia,
mitkä enemmittä mutkitta takavarikoitiin. Sille,
jolla oli kylliksi röyhkeyttä, oli provokaattorina esiintyminen
tuottavaa tointa. Tarvitsi vain vetää esille revolveri, asettaa
käsi setelitukolle ja armeliaasti kehoittaa myyjää ole

maan hyvä ja pötkimään tiehensä. Tätä neuvoa noudatti

jobbari kernaasti, koska tilanne ei sallinut tarkempaa tutkimista,
oliko provokaattori pesun kestävää lajia. Useimmiten
hän muuten voikin ottaa asian kevyeltä kannalta,
koskapa rahat oli hänelle uskonut joku kevytmielinen kolmas
henkilö.

Jos hotelli Europan irtopuolisko-ovet olisivat olleet
laskukoneita, jotka olisivat voineet rekisteröidä, mitä rahamääriä
etenkin nuoret ja edesvastuuttomat ihmiset ovat
salaa kuljettaneet niiden kautta ulos ja sisälle, karttuisi
siitä yhtä suuri vuosivaihto kuin Maamiespankin.

Kun kahvila suljettiin ja hotellin kaikki vieraat oli
muutamia kertoja viety komisariaattiin ja siellä sauma
saumalta tarkastettu, muutettiin pörssihuoneusto toisaalle.
Tuossa mahtavassa hotellissa, jonka julkisivu käsittää kokonaisen
katumitan, asuu nyt vain viisitoista henkilöä.

Erästä monimiljonääriä epäillään vastavallankumoukselliseksi,
tullaan häntä vangitsemaan, hän pääsee ulos takaovesta,
ja ahdistajien täytyy tyytyä erääseen vieraaseen,
joka juuri on matkustanut tänne Moskovasta.

Vierailuilla käydessä voi aina joutua kokemaan, että
asianomaisessa perheessä toimitetaan kotitarkastus ja vangitseminen,
ja silloin vieras itsekin aina pidätetään kaupan
päällisiksi.

Seuraavan viikon kuluessa tehdään paljon ja vaarallista
työtä miljoonamiehen toimittamiseksi pois maasta.
Rahoja ei tarvitse säästellä, mutta eivät kaikki tahdokaan
uskaltaa henkeänsä rahasta. Mies on pelkuri. Hän ei
rohkene yrittää pakoon Suomen rajan yli. Hän ei tohdi

antautua neuvotteluihin erään satamassa olevan merikapteenin
kanssa. Hän antaa mieluummin 50,000 ulkomaisessa
lähetystössä palvelevalle miehelle saabakseen sieltä
leimauksen passiinsa sitä ennen hankkimatta venäläistä
leimaa. Hänen onnistuu päästä pois. Paria päivää myöhemmin
pysähtyy oikeusministerin automobiili hänen ovensa
eteen. Siitä astuvat mainittu vieras ja oikeusministeri.
He penkovat huoneustossa koko yön etsien vaarallisia
papereita, aikomatta esittää niitä oikeuslaitokselle, vaan
hävittääkseen ne. Seuraavana päivänä saapuu muutamia
punakaartilaisia talonmiehen luo ja antaa korkeammasta
käskystä hänen huolekseen mitä ankarimmin valvoa, ettei
pienintäkään matka- tai käsilaukkua tai myttyä poisteta
rikollisen asunnosta.

Ja siten on miljoonain omistaja löytävä kaikki arvoesineensä
koskemattomina, kun hän kerran palaa.

Kadulla kulkiessani osuu silmääni käytävälle viskattu
paperilappu, jolle kiireessä on töherretty muutamia rivejä.
Minä otan sen ylös ja luen: »Ilmoittakaa Jumalan tähden
vaimolleni, Hernekadun 77:ään, 4:jäs huoneusto, että minut
eilen illalla vangittiin, että nykyisin istun täällä, mutta
ettei hänen tarvitse olla levoton.» Kun katselen tarkemmin
ympärilleni, löydän viisi, kuusi samanlaatuista lappua. Kaikkien
niiden sisältönä on pyyntö satunnaiselle löytäjälle,
että ilmoittaisi äidille, lemmitylle, sisarelle tai mille kirjoittajan
sydäntä lähimpänä olevalle henkilölle milloinkin,
missä tämä nykyisin on, ja koettaisi heitä rauhoittaa. Nyt
huomaan, että sen rakennuksen yläkerrassa, minkä edustalla

seison, on komisaarivirasto, ja sen ikkunasta ovat
siis jotkut yksilöt onnistuneet heittämään paperilapun.
Pistän lappuset taskuuni ja menen läheisyydessä olevaan
kahvilaan. Täällä tapaan tuttavan, jolle näytän löytöni ja
joka ilmoittaa minulle, että edellisenä iltana oli toimeenpantu
razzia eli etsintä useissa huvittelupaikoissa, mistä
kaikki saapuvilla olijat oli viety pois.

Jaamme laput keskenämme ja lähdemme kumpikin kaupunginosaansa
täyttämään raskasta tehtäväämme -- kylvämään
levottomuuden ja epätoivon siementä väräjäviin
ihmissydämiin.

Ajoradalla kulkee joukko punakaartilaisia upseeri keskellään.
Sellaista näkee joka päivä, eikä siihen enää kiinnitetä
huomiota.

Astuessaan talon ohi, joka on rakennettu hiukan etäämmälle
kadusta ja jonka edustalla on ruoholava, asettavat
he hänet seinää vasten; neljä sotilasta tähtää, ampuu;
upseeri kohottaa kätensä kasvoillensa ja kaatuu nenälleen
maahan.

Ohikulkevat kuulevat muutamia laukauksia.

Niitä kuullaan joka päivä eikä niihin enää kiinnitetä

huomiota.

Nykyhetken Pietari on kultakala -- oikea eldorado jokaiselle
rikosromaanien lukijalle tai kirjoittajalle, ken
haluaisi tehdä havaintoja itse paikalla. Se mitä täällä
tapahtuu, on elävä kuvitus Familie-Journalin otsikkoon
»Todellisen ja epätodellisen välillä». Täällä kierretään joka

päivä esille sellainen filmi, mikä luonnollisine ja hyvintähdätyine
revolverinlaukauksineen ei ole aivan vaaraton katselijallekaan.
Mutta ajan pitkään alkaa tämä hermojännitys
tuottaa pahoinvointia. Voimakkainkin elimistö kärsii tilanteen
kehitysmahdollisuuksien alituisesta painosta. Aina
luulee, että on jo pakostakin saavutettu kuilun pohja, ja
aina pettyy otaksumassaan. Käsittämätön muuttuu joka
päivä epäämättömäksi todellisuudeksi. Ulkomaalainen on
samassa asemassa kuin venäläinen, vieraiden valtojen lähetystöt
ovat voimattomia. Melkein eristettynä ulkomaailmasta,
elävältä haudattuna, sattuman oikkujen varassa tulee
sallimuksenuskojaksi -- fatalistiksi -- eikä välitä mistään

]oka päivä tapahtuu, että jotkut ympärillämme menettävät
järkensä, ja toisinaan täytyy nipistää itseänsäkin käsivarteen.

XII

Via Dolorosa.

Vuokra-ajuri, joka näkee, että olen ulkomaalainen, virkkaa
minulle pari sanaa ranskankielellä. Hän on nimittäin
entinen pankinjohtaja, jonka nyt itseänsä elättääkseen
täytyy istua omien ajopeliensä kuskina. Hän käyttää
niitä vuokra-vaunuina, samaten kuin hänen kallisarvoisesta
hevosestaan on tullut ajurinjuhta, ja hänen täytyy
ottaa vastaan juomarahoja merisotilailta ja tehtaantyöläisiltä,
jotka venyvät takaistuimella ojennellen koipiaan
etuistuimelle.

Hän kyyditsee minut erään perheen luo, jonka kaikki
asukkaat hautovat itsemurha-ajatuksia.

»Teidän tulee nukkua niin paljon kuin mahdollista, niin
syötte vähemmän», sanoo äiti lapsilleen, jotka aikoja sit-
ten ovat lopettaneet koulunkäyntinsä ja nyt aina riippuvat
aioin liepeissä. Hän on niitä, jotka eivät ennen koskaan
ole panneet rahalle mitään arvoa. Miehensä kuoleman
jälkeen hän peri melkoisen omaisuuden, joka nyt
viruu koskemattomana pankissa. Talo, missä hän asuu,
on hänen omansa, mutta se on otettu häneltä pois, samoin
kuin polttopuutkin, jotka hän on ostanut talven varalle.
Saadakseen elintarvekorttinsa täytyy hänen kuukausittain
maksaa kuusi prosenttia siitä vuokrasta, mihin
hänen asuntonsa on arvioitu. Se tekee 300 ruplaa kuussa,
ja kun hän kuuluu neljänteen luokkaan, joka saa vain
pari silliä silloin tällöin, on hän luopunut elintarvekorteista.
Hänen vanhin poikansa, joka on lakitieteen kandidaatti,
on tänään komennettuna katua lakaisemaan. Viime
kerralla hänen tyytyi vetää hirsiä. Eräs hänen oppitovereistaan
oli määrätty vieläkin pahempaan työhön. Eräälle
lastauspaikalle kaupungin ulkosyrjässä on vuosien vieriessä
saapunut kivihiililastissa olevia höyrylaivoja, ja hiiliä
laivoista vaunuihin kuljetettaessa on ajan pitkään varissut
tielle paljon, mikä sittemmin on ajettu ja poljettu
maahan. Nyt ovat nämä hiilet poimittavat ylös ja sormin
puhdistettavat, eikä tästä työstä suoriteta mitään palkkaa,
€i anneta edes sitä puolta naulaa leipää, minkä muut karkean
työn tekijät päivässä saavat. -- Perheen tytär leipoo
leipää jauhohiukkasista, mitkä hän sieltä täältä saa kokoonhaalituksi,

mutta sitä ei leivota perhettä itseänsä varten,
jonka täytyy tyytyä perunoihin. Joka päivä hän käy
pienine kakkuineen kaupungilla tarjoamassa niitä kaupaksi
ulkomaalaisten toimistoissa.

Vähän väliä häviää aina joku taideteos kodista. Se on
nyt välitystoimistossa ostajaa odottamassa. Ja jotta voidaan
valvoa, mihin esineet oikeastaan joutuvat, täytyy jokaisen
ostajan näyttää passinsa ja antaa nimensä ja osoitteensa
kirjaan merkittäviksi. Näissä välityskaupoissa näkee
kaikkea maan ja taivaan väliltä, kreivitärten alusvaatteista
venäläis-japanilaisessa sodassa mukana olleen kenraalin
tekohampaisiin asti. Vaikka ei tapaakaan monia
esineitä alle sadan ruplan kappaleelta, on menekki suunnaton,
ja kokonaisia pääomia käytetään harvinaisten taideteosten
ostoon, joita matkustavat ulkomaiset asiantuntijat
täällä voivat poimia paljon jokseenkin arvottoman rihkaman
joukosta. Nämä laitokset ovat kuin varsinaisia vanhojen
koristeiden, gobeliinien, persialaisten mattojen, korukirjailujen
ja nypläysten, porsliinitavarain, maalausten, pienoismaalausten,
pronssiteosten ja kallisarvoisten helyjen
museoita. Usein on esineillä yhtä suuri tunnelma-arvo.
Kun seisoo pitäen kädessään pientä silkinpehmeätä, lumivalkeata
nahkaista kirjesalkkua, jossa on solki harvinaisen
omaperäistä mallia ja hopeiset alkukirjaimet kulmassa
olevan yhdeksännirkkoisen kruunun alla, niin näkee ajatuksissaan
nuoren ruhtinattaren istumassa empire-tyylisen
kirjoituspöytänsä ääressä kyhäämässä billet d'amouria kiitokseksi
nuoren junkkarin viime runosta.

Esineiden omistajat tulevat tuontuostakin kysymään
ovatko heidän tavaransa myydyt. He käyttävät kernaasti
tilaisuutta puhvatakseen niitä läsnäoleville ostajille.

»Huomenna tuon paroonittaren lapsi vaatteet», sanoo
hänen armonsa seuranainen mennessään ulos ovesta. Sisälle
astuu maa- tai betonityöntekijä vaimoineen.

»Onko teillä mitään kallista?» kysyy hän.

»Kyllä, mitäs saisi olla?»

»Jotakin suuriruhtinaallista.»

Seinällä riippuu uhkea 2500 ruplaa maksava gobeliiniverho,
mutta hinta kohoaa silmänräpäyksessä kahdenkertaiseksi.
Esine näkyy miellyttävän avioparia. Hintahan
on toisarvoinen seikka.

>Niin, laittakaa se vaan kääröön», sanoo mies vetäen
esille lihavan lompakon ja maksaen tahrattomilla tsaarin
seteleillä.

»Me saamme sen ehkä lähettää?» kysyy myyjä kumartaen.

»Ehei, ]umala varjelkoon!» huudahtaa mies. * Emmehän
me, nähkääs, ole porvareita! Me viemme sen itse
mukanamme!»

Ulkona kadulla pysähdyttää minut hyvin puettu hunnutettu
nainen. »Anteeksi, että teitä puhuttelen», sanoo hän
ottaessani hatun päästäni, »mutta älkäähän toki panko pahaksenne,
että pyydän teitä minua hiukan auttamaan, jos
voitte, sillä minulla ei ole kopeekkaakaan.»

Raitiovaunuun astuu pitkätukkainen soittoniekka ja alkaa
vinguttaa viuluaan, samalla antaen hattunsa kiertää matkustajien
välillä.

Tuskin olen astunut alas, kun eräs vanhus tavoittaa
minut ja rukoilee liikuttavalla äänellä apua. »Neljään päivään
en ole saanut mitään syödäkseni; kerjääminen on
minulle kovin tuskallista, mutta mitäpä muuta voin», änkyttää
hän. Ja nähdessään hänen nerokkaat piirteensä,
harmaat hapset ja Andreas-ristin, jota hän kantaa rinnassaan,
aavistaa loppumattoman surujen ja kärsimysten
sarjan.

»jos olette lukenut jonkun lehdistänne, niin ...»

Tukin hänen suunsa kahmalollisella.

»Hyvä herra antaa rovon!» määkii hampaaton ammattikerjäläinen
hiukan etäämpää kadulta. »Mokoma joutilas!»
sähisee akka, kun välinpitämättömänä käännyin kulmassa.

XIII

Helpolla saatu, valeen tuhlattu.

Julkiseen huvitteluelämään Venäjän suurkaupungeissa
on hillitön rahojen viskeleminen aina painanut leimansa.
Mitäpä varten rahat olivat, elleivät käytettäviksi? Kun
ruhtinailla, upseereilla, kartanonomistajilla ja suurtehtailijoilla
oli maatilat, huvila kaupungin läheisyydessä, ruhtinaallisesti
sisustettu huoneusto -- kaksikymmentä suojaa
en suite -- hienoimmassa kaupunginosassa siihen kuuluvine
talleineen sekä vaunu- ja automobiilivajoineen, silkissä
kahiseva ja timanteista säteilevä puoliso, rakastajatar, joka
kilpaili tämän kanssa ylenpalttisessa tuhlaavaisuudessa,
aitio keisarillisessa oopperassa ja kalliisti ostettuja arvo

merkkejä, niin jäi vieläkin melkoinen määrä, joka oli hurviteltava,
jotta omaisuuden hoito ei kävisi liian monimutkaiseksi
ja hankalaksi. Ja kun venäläinen rakastaa yltäkylläistä
elämää ja tahtoo kuninkaallisesti huvitella, eivät
olleet pienet ne varallisuusmäärät, mitkä tuhlattiin pelaamiseen,
juomiseen, naisiin ja kaikenlaiseen herkutteluun
ja hekumaan.

]a nautinnon tenhoa mitattiin sen mukaan, mitä se maksoi.
Senvuoksi oli aina tärkeänä ohjelman osana mässäyksessä
lyödä jotakin kallisarvoista kappaleiksi. Tivolin
*iloinen keittiö» suurennetussa asteikossa! -- Eräs tanskalainen,
joka oli monet vuodet oleskellut Siperiassa, missä
oltiin totutut heittämään keilaa juustoilla samppanjapulloihin
ja ampumaan pilkkaan orkesterin isorumpuun, oli
kerran lomakäynnillä Kööpenhaminassa. Eräässä iloisessa
seurassa hän viinin noustessa päähän aivan koneellisen
vaiston vaikutuksesta, ikäänkuin kuvitellen olevansa Omskin
Rossia-hotellissa, otti kultakellonsa taskustaan ja
paiskasi sen kaikin voimin kallisarvoiseen venetsialaiseen
kuvastimeen. Hän tuli melkein selväksi, kun isäntä selitti,
ettei se maksanut kerrassaan mitään, vaan että hänen
ainoastaan oli saavuttava julkiseen poliisioikeuteen.

Sillä tavoin huviteltiin entisinä aikoina. -- Mutta kun
rahat lyötiin pöytään, suoriutui asianomainen varsin helposti.
Useimmat entisyyden salonkisankareista, Rasputin
etunenässä, ovat nyt astuneet kynnyksen yli toiseen maailmaan.
Loput istuvat jossakin vankikopissa toistelemassa
Ranskan vallankumouksen historiaa.

Loisto ja rikkaus, rahat ja tytöt ovat vaihtaneet omistajaa.
Mutta hummataan samoin kuin ennenkin, vaikka se tapahtuu
salaisemmin.

Pieni kuva vallankumousajan hurjasti sykkivästä elämästä:

Fokin ja Fokina antavat jäähyväisesityksen »Musikalnaja
Dramassa» muutamia päiviä ennen lähtöänsä Kööpenhaminaan.
Kaikki, mikä kynnelle kykenee, vyöryy leveänä
ja kohisevana koskena teatterin pääovesta sisään.
Paikat ovat olleet loppuunmyydyt satumaisiin hintoihin jo
viikkokausia ennen. Yleisö on hyvin kirjavaa. Täällä,
kuten kaikkialla, kohtaavat porvariston jälkijoukot proletariaatin
etujoukot. Mutta venäläisiä he ovat kaikki ja
rakastavat senvuoksi soittoa ja tanssia. Ohjelman tuntee
nyt jokainen kööpenhaminalainen. Mutta vain harvat kööpenhaminalaiset
ovat nähneet venäläisen yleisön suhtautumista
noihin valittuihin taiteilijoihin, jotka esittävät sitä
taidetta, jonka se ehkä arvioi kaikkein korkeimmaksi.

Fokin ja Fokina esiintyivät sinä iltana yleisölle, jonka
joukossa tuskin oli ainoatakaan, ken ei ollut heihin ihastunut
ja melkein jumaloinut heitä. He saavuttivat tunnustusta,
mikä joka hetki puhkesi esiin korviasärkevänä
valtavan tunteenpurkauksen myrskynä, jota kukaan ei
ajatellutkaan hillitä. Kukaan ei vilu vieruskumppaniinsa
nähdäkseen, käykö se päinsä, kukaan ei huomaa naapurissaan
mitään naurettavaa, kellään et ole silmiä eikä

korvia muulle kuin sille, mitä näyttämöllä tapahtuu. Siitä
he eivät kirvoita katsettaan ja siihen heidän jokainen aistinsa
kohdistuu. Ja tämän keskitetyn jännityksen jälkeen
seuraa vastavaikutus hillittömänä antautumisena het-
ken tunnelmaan, tässä tapauksessa rajattomana ihailuna,
riemuna ja kiitollisuutena.

Välihetkellä pidetään amerikalaista huutokauppaa. Eräs
näyttelijä astuu esille esiripun takaa ja myy pois naulan
sokeria hyväntekeväisyystarkoitukseen. Menettelytapa on
sellainen, että jokainen tarjous maksetaan käteisesti ja
heti paikalla, mutta tavaran saa viimeisen tarjouksen tekijä.
Muutamia puettuja näyttelijöitä kiertää salissa yleisöltä
rahaa keräämässä. Setelit leijailevat alas parvekkeelta
ja kerroksista kuin syksyn varisevat lehdet. Kymmenen,
viidenkolmatta, viidenkymmenen ja sadan ruplan
tarjoukset vaimentavat toisensa. Sitten soittaa näyttämöohjaaja
kelloa, suodaan kahden minuutin välihetki, ja nuorelle
naiselle ojentaa hänen kavaljeerinsa toivotun sokerin,
joka lankesi hänen kahden ja puolensadan ruplan huudolleen,
samalla kun koko huutokauppa on tuottanut viisituhatta.

»Kuolevan joutsenen» jälkeen esitetään lämpiössä vertauskuvallinen
taistelu elämästä ja kuolemasta uuden ja
vanhan Venäjän välillä. Täällä pidetään amerikalaista
huutokauppaa Fokinan valokuvasta, johon taiteilijatar on
omakätisesti piirtänyt nimikirjoituksensa. Kahdenkymmenen
minuutin jälkeen kamppailee tuon vastustamattoman
tanssijattaren muotokuvasta vain kaksi henkilöä: upseeri
ja kaivostyömies. Kuin nyrkkitaistelijan iskut kumahtelivat
heidän ylitarjouksensa toisiansa vastaan, upseerin konemaisesti,

välinpitämättömästi ja väsyneesti, ikäänkuin olisi
itsestään selvä asia ja velvollisuus tarjota enemmän kuin
tuo toinen, kunnes tämä luopuu leikistä; kaivostyömiehen
huudoista värähtää katkeran itsepäinen uhma. Molemmat
kaivavat lakkaamatta setelejä esille, upseeri virkapukunsa
monista ulkotaskuista, kaivostyömies syvistä housunlakkareistaan.
Alkaa uusi näytös, mutta he jatkavat yhä. Näytöksen
loputtua tavataan heidät samassa urakassaan. Muutamat
vapaaehtoiset sekunöantit puuttuvat peliin ja koettavat
saada tämän kaksintaistelun päättymään. Kumpikin
saa vielä tehoa yhden tarjouksen, ja heitetään arpaa siitä,
kumpi saa tarjota ensiksi. Arpa lankee upseerille. Hän
pamauttaa tuhannen ruplaa. Kaivostyömies kääntyy ääneti
ja lähtee.

»Olinhan hänelle luvannut, että sen ostaisin», sanoo
upseeri pyyhkäistessään hikeä otsaltaan, tyytyväisenä, että
saa viedä voitonmerkkinsä armaalleen.

Pietarin parhaassa kaupunginosassa on sekä omituistyylinen
että hauska Villa Ernestin ravintola. Huvila on
ennen kuulunut eräälle rikkaalle miehelle ja sillä on yhä
viehätykseen yhtynyt komeuben leima, jollaista muuten
tapaa vain kodin seinien sisällä. Mahtava talvipuutarha
on muodostettu ravintolahuoneeksi, mistä ovet vievät hyvin
hoidettuun kesäpuutarhaan. Tänne pari toisensa jälkeen
lähtee illan kuluessa kävelylle, kun savukkeiden tupruttelu
on tehnyt ilman liian tukahduttavaksi tai kun tuntee
tarvitsevansa uskoa asianomaiselle jotakin kahdenkesken.
Entisessä ruokasalissa, minkä seinät ovat somistetut

vanhoilla gobeliineilla, soittaa isonlainen orkesteri,
joten vieraat saavat nauttia hetkisen klassillisesta musiikista
ennenkuin käyvät käsiksi aineellisiin herkkuihin ravintolassa,
missä taas rumanialainen soittokunta tulisen
Paganini-tyypin johdolla kohottaa tunnelmaa. Salista, jonka
lattia on laskettu kivilaatoilla, vievät portaat yksityissuojina
käytettyihin yläkerran huoneisiin, joissa voi saada todellisen
vanhanaikaisen päivällisen kahdellasadalla ruplalla
henkilöltä, viinejä lukuunottamatta.

Yleisönä on etupäässä: lähetystöissä ja Punaisen ristin
järjestöissä toimivia ulkomaalaisia, suurimpia liikemiehiä
ja keinottelijoita sekä demimonde-naisia, jotka viimemainitut
ovat luonnollisena ja välttämättömänä osana ylimalkaan
kaikessa julkisessa huvitteluelämässä. Ravintolassa
tarjoillaan ainoastaan ruokalistan mukaan, 50—100 ruplan
hintaisia annoksia, mutta sittenpä saakin niiden mukana
valkoista leipää. Kuiskataan viinurille, pyydetään
pullo punaviiniä, ja ruokaliinan alle kätkettynä tämä tuo
olutpullollisen hapanta, vedellä laimennettua nestettä. Se
maksaa 150 ruplaa. Tuskin on viiniä ehditty kaataa laseihin,
ennenkuin tarkastaja kulkee ohitse, pyytää vieraita
juomaan pohjaan, pistää pullon pöydän alle ja vie lasit
pois. Epäilyttävä bolsheviki on tullut sisälle ja asettunut
erään pöydän ääreen salin toiseen päähän. Naapuripöydässä
on myöskin tilattu, mutta nyt täytyy odottaa, kunnes
tungettelija on lähtenyt. Sitten tarjotaan punaviini teekupeissa.
Vadillinen kymmenen ruplan leivoksia seuraa
kahvin mukana, ja vieraat maksavat koko vadillisesta.
Soittolavalla esiintyy nyt eräs Venäjällä niin suosittuja

mustalaisköörejä; siihen kuuluu kymmenkunta miestä ja
naishenkilöä, joiden valiorumuus aina saa ulkomaalaisen
hämmästymään ja joiden epäselvää mölinää, typerää mimiikkiä
ja sairaan mielikuvituksen luomaa soolotanssia
harvoin voi nautinnolla katsella.

Kello kahdeltatoista sammuu sähkövalo ja ulkopuolella
ovat ripeäkulkuiset yksivaljakot odottamassa. Pari parilta
ajavat vieraat pois pimeään, joka kätkee heidän myöhemmät
retkensä.

Jokainen nuori tanskalainen, joka on viettänyt viimekuluneen
puolivuoden Pietarissa, muistaa Quisicanan. Entisaikaan
se oli oivallinen aamiaispaikka Bräddehyttenin
malliin, jossa varsinkin Suuren Pohjoismaisen ja Maamiespankin
henkilökunta läpi matkustaessaan kävi. Lepokauden
jälkeen, jolloin vanhat huonekalut keräsivät tomua
suljettujen ikkunaluukkujen takana, avattiin tuo pieni kahvila
jälleen näppärän italialaisen isännän johdolla, tuuletettuna,
kukilla koristettuna, ja veistetyt tuhkakupit pienillä
pöyöillä. Jos oli iltasella hiukan kävellyt Nevskillä,
suuntasi kernaasti askeleensa pihan läpi tähän keskeisessä
asemassa sijaitsevaan hauskaan kahvilaan, missä aina
tiesi tapaavansa ystäviä ja tuttavia tai ainakin näiden tyttöjä.
Lauantai-iltana oli puolet vieraista ainakin skandinaaveja,
jotka lepäsivät viikon vaivoista alituinen teelasi edessään.
Jokainen heistä oli bon camerade kapellimestarin
kanssa. Tämä on Pietarin parhaita viuluniekkoja, soittaa
hurmaavasti ja on todellisena vetovoimana. Kukaan ei
voi tulkita venäläisen romanssin kätkettyä erotiikkaa ja

tunteellisuutta niinkuin hän sointuvalla viulullaan, jonka
vienot väräjävät säveleet tenhoavan myrskyn tavoin hiipivät
kaikkien sydämiin ja kiihoittavat aisteja. Ja harva on
niin herkkä musiikin lumousvoimalle kuin venakko. Se
panee hänen hermonsa kiihkeään vastaväreilyyn, koko
hänen ruumiinsa vapisee, hän ei voi istua paikoillaan, aistien
päihtymys säteilee hänen silmistään. Mutta musiikin
tulee mieluimmin olla slaavilaista. Kun orkesteri soittaa
»Keijukaiskummun» alkuosan -- ainoan ohjelmassa ole-
van tanskalaisen musiikkinumeron, erään tanskalaisen tuoman
ja lahjoittaman, -- soittaen sen osittain erikoisena
kestityksenä vaaleatukkaisille, sinisilmäisille, punaposkisille
uroille, osittain siksi, että johtaja aina saa siitä viisikymmentä
ruplaa, ei hänen silmiensä syvyydessä syty mitään
tulta. Muuten ovat nuo vahvasti puuteroidut ja maalatut
tyttöset aika hauskoja. He tahtovat perin kernaasti,
että heidän tuttavansa pitävät heitä täysikasvuisina neiteinä
ja suutelevat heitä kädelle. Ja myöntää täytyykin,
että heillä on savoir vivreä, sulavaa esiintymis- ja seurustelutaitoa.
Ei milloinkaan kömpelöä huomautusta, ei koskaan
vihjaustakaan muusta lahjasta kuin ehkä leivoksesta
tai savukkeesta, jota he haikailematta pyytävät lähimpänä
istuvalta, kääntääkseen hänelle heti jälleen selkänsä. Kaikki
on niin luonnollista ja tuttavallista, ritarillinen kohteliaisuus
jokaista naista kohtaan on kaikilla venäläisillä veressä,
olkoonpa tuo nainen kuinka epäiltävä tahansa; eikä
nainen puolestaan koskaan anna huomata, kuinka suuri
hänen pettymyksensä kenties on, kun mies pienen rupattelun
jälkeen toivottaa hänelle hyvää, rauhallista yötä ja

lähtee yksinään kotiin. Sillä vaikka venakko rakastaa
loistoa ja huvittelua, on hän kallis hempukka eikä väisty
koskaan periaatteesta: Jos sinulla on rahaa, niin voit
saada...

Mutta elämänilo kimmeltää hänen kauniista kevytmielisistä
silmistään, joiden tutkimattomat syvyydet voivat olla
vaarallisena kuiluna huimausta potevalle. Vedotessaan johonkuhun
vetoaa hän aina tämän kunniantuntoon, ja itselläänkin
on hänellä aina parole d'honneur huulillaan. Kukaan
ei rankaisematta loukkaa häntä. Erään ulkomaalaisen,
joka tuntematta seurustelutapoja, teki itsensä syypääksi
hiukan sopimattomaan esiintymiseen, heitti joku
saapuville rientävä ritari portaista alas opettavaisesti huomauttaen,
että loukattu tosin oli portto, mutta silti vapaan
Venäjän kansalainen.

Jääkylmä syysilma pakottaa nostamaan takinkauluksen
korviin kotimatkalla pimeyden ja ihmisjoukon lävitse astuessamme.

Kuljemme »vaarallisen vyöhykkeen» läpi uhmaavien, taisteluun
haastavien katseiden ristitulessa, mutta koskaan ei
siltä taholta hyökätä kenenkään kimppuun.

»Juoksuhaudoista», pitkulaisesta kellarikerroksen ravintolasta,
viskataan valonheittäjästä säteilevä kirkas kartio
kadulle ja käytävälle. Se välkähtää muutamiin kiiltäviin
nappeihin, mutta sydän univormutakin alla on kylmä.

Ja, sie freuen sich, die kleinen Mädchen, bis wir den
Sack zumachen" *) kuulee ohimennen lausuttavan.

*) Niin, ne iloitsevat, ne tyttöset, kunnes suljemme säkin suun.

XIV

Porvariston helvetti.

Sanomalehtien on kerrankin vaikeata liioitella, mitä Pietarissa
nykyhetkellä tapahtuu.

Se punainen terrorismi, minkä elpymisen aiheutti Uritskin
murha, on paljoa kauheampi kuin mikään edellinen. Sillä
se ei purkaudu avoimeksi verilöylyksi, jonka virroissa
kiihtyneet tunteet liukenevat, kyllästyvät ja tylstyvät. Koston
maljaa maistellaan pisaroittain, hienon älykkäästi harkituin
suunnitelman mukaan, joka on niin yksityiskohtainen
ja laajaperäinen, että se ulottuu sellaisista äärimmäisyyksistä
kuin salaiset joukkomurhat suurien ravintolapäivällisten
kieltoon ja erityisten hintataksojen laadintaan porvariston
kalvosinpaitojen ja kauluksien pesusta.

Bolshevikit ovat nopsat siirtymään sanoista töihin. Ei
sentään uskottu mahdolliseksi, että Uritskin kuoleman
jälkeen punaisen sanomalehdistön jokapäiväisissä johtavissa
kirjoitelmissa lausutut hillittömät ja hurjat kostonhuudot
ja uhkaukset pantaisiin verisessä todellisuudessa täytäntöön.
Mutta bolshevikit ennustivat, että työläisten
surunpäivä koituisi surunpäiväksi myöskin porvaristolle, ja
niin kävikin. Uritskin hautauspäivänä ammuttiin yli viisisataa
valtiollista vastustajaa. Ja se oli alkuna oikeaan
porvariston ajometsästykseen.

Upseereja on jo kauan ajettu takaa kuin metsänotuksia.
He eivät koskaan nuku yhtä yötä enempää samassa paikassa.
Jos heidät kuitenkin yllätetään, ampuvat useimmat

mieluummin luodin otsaansa tai hyppäävät ulos ikkunasta.
Kabulia kävellessä voi tulla pysähdytetyksi, ja paperit
tarkastetaan. Jos istuu ravintolassa, ympäröivät sen punakaartilaiset,
ja jokainen epäilyttävä henkilö korjataan pois.
On pidettävä passi kunnossa, ja merkillisyytenä mainittakoon,
että kaikkien sanomalehtien takasivut ovat täynnä
satoja ilmoituksia, joilla kaikilla on otsikko: »Passi kadotettu!».

Käydään talosta taloon, tarkastetaan asukasluettelot ja
valitaan uhrit. Käydään toisesta isosta liikehuoneustosta
toiseen ja vangitaan johtaja. Kaiken tämän on suunnitellut
äsken perustettu punaisen terrorin järjestämisosasto.
Sen toimesta ryhdytään vangitsemaan ja
kotitarkastuksiin. Nämä toimeenpannaan kernaasti yöllä
tai aamunkoitteessa. Kauheinta tässä järjestelmässä on,
että se vaikuttaa herpaavasti kuin hiipivä rutto. Näkee
ja kuulee tuskin mitään, jollei itse ole tuo onneton uhri.
Enimmät seikat tapahtuvat hiljaisuudessa, salaa, yön pimeyden
verhossa. Mutta kylmät väreet karmivat selkäpiitä,
kun pimeän tullen näkee osaston polttelevia ja virnisteleviä
punakaartilaisia saapastelevan katua pitkin soikkien kivääreillään,
komisaarin astuessa välttämätön asianajajan
salkku kainalossaan parin apulaisensa kanssa jalkakäytävällä.

Mielessään kuvittelee koko sen näytelmän, joka pian
esitetään: näkee mitään aavistamattoman, mutta tuskallisen
levottomuuden herpaaman uhrin, jota kiusaa painajainen,
olkoonpa hän nukuksissa tai valveilla. Hän ajattelee
tuttaviaan ja ystäviään, jotka viime päivien kuluessa

ovat toinen toisensa perään mitään jälkeä jättämättä hävinneet.
Milloin tulee oma vuoro? Jo kuuleekin hän,
kuinka ovi lyödään puhki. Hän yrittää poistua takaportaista,
mutta tapaa siellä punakaartilaisia. Ja revolveri
tähdättynä otsaa vasten hän saa katsella, kuinka huoneustossa
kaikki tutkitaan, pengotaan ja käännetään ylösalaisin,
samalla kun palvelijatar käsketään kattamaan pöytä
ja kuumentamaan teekeittiö, jotta herrat saavat jotakin
ruumiin vahviketta. Sitten viedään perheenisä johonkuhun
niistä vankiloista, joiden paikkaa ei kukaan tiedä.

Mutta kun vankilat jo ovat ylen täynnä, on keksitty nerokas
suunnitelma ja myönnetty puolenkolmatta miljoonaa
ruplaa panttivankien keskitysleirin perustamiseksi.
Sillä proletariaatin vastaiskuna, jolla se ei ainoastaan
uhannut, vaan jonka se myöskin pani täytäntöön,
on kerätä joukko panttivankeja, jotka hetikohta ammutaan,
niin pian kuin jälleen hiuskaan taitetaan jonkun bolshevikin
päästä. Kolme päivää ovat nyt Uritskin seuraajat
sanomalehtien palstoilla julaisseet pyydystettyjen, nyttemmin
sydän kurkussa vuottavien ihmispoloisten nimiä.
Palsta palstalta luetellaan entisiä suuriruhtinaita, ministerejä,
valtiollisia vastustajia, sanomalehdentoimittajia ja
rahamiehiä. Ja joka päivä loppuu luettelo sanaan: »jatketaan!»

Vain se, joka oleskelee itse paikalla, voi tajuta tämän
kauhean pelon koko laajuuden. Hän katsahtaa lähimmäistensä
itkettyneihin ja epätoivoisiin silmiin, näkee heidän
kalpeat, aavemaiset kasvonsa, joita alituinen tuska
tulevaisen suhteen raatelee. Masentava tunnelma hypnotisoi

mielen, eikä enää tunne itsekään olevansa turvassa.
Perältäkin on täällä voimaton ja tilanteen oikkujen vallassa.

Vain proletaari nauttii riemua puhtaana ja sekoittamattomana.

Hän avaa aamulehtensä ja lukee:

- Ovatko he nyt saaneet kylliksi?
- Myöntävätkö he nyt olevansa voitetut?
- Luopuvatko he nyt järjettömästä kapinayrityksestään?
- Saamme nähdä!
- Voimme rauhallisesti levätä tietoisina omasta voimastamme
ja vihollisen heikkoudesta.
- Kiehukoon vain porvariston viha!
- Sen viha on voimaton.
- Se ei kuitenkaan pääse purkautumaan.
- Sillä porvariston panttivangit ovat meidän käsissämme!

XV

Kadulta.

Kello on puoli kahdeksan illalla, kun puhelin soi.

Eräs tuttava kutsuu kahville ja maistamaan leivoksia,
jotka hänelle ovat vastikään Moskovasta lähetetyt. Kun
koko edellisen kuukauden ajan on täytynyt tyytyä kahdeksannesnaulan
päiväannokseen kuivaa leipää, niin leivokset
ovat herkkua, jota ei voi vastustaa, kiusaus, johon

väkisinkin lankee, aarre, jonka vuoksi kernaasti uhmaa
tulta ja tulvaa.

Siksi olin kyllin varomaton rikkoakseni kaikkien järkevien
ihmisten Pietarissa nykyisin noudattaman säännön
pysyä kotiseinämien sisällä kello seitsemän jälkeen illalla.
Täytin piippuni englantilaisella tupakalla -- viime
hankiskeluni hedelmällä -- ja kuljin mitään pahaa aavistamatta
Nevskiä pitkin, jonka vastakkaisessa päässä jalo
vieraanvarainen ystäväni istui takarakennuksessa sijaitsevassa
pienessä kammiossaan kahvia jauhamassa. Viistäessäni
viimeisen poikkikadun yli aletaan juuri kulman
takaa ampua, ja kun portti, josta minun on mentävä sisälle,
on ihan lähellä, kiirehdin sitä kohti.

Portti on lukittu. Soitan portinvartijaa, joka tuleekin,
mutta ei tahdo avata. Sanoo saaneensa käskyn lukita
portin eikä sallia kenenkään kulkea sisään tai ulos. Minä
koetan hetkisen suostutella häntä, selitän, että olen menossa
maanmieheni luo; pyydän, että hän edes noutaisi
tämän alas. Silloin hyökkää äkkiä takaapäin kimppuuni
kiihtynyt matruusi revolveri kädessä. »Mitä hiivatin melua
te pidätte?» mörisee hän, »ettekö käsitä, että teidän on
korjattava luunne?» Vastaukseni hän vääjää ärjäisemällä:
»Suu kiinni, taikka ammun!» Kääntyessäni oikealle
hän komentaa minut vasemmalle, ja kun olen ehtinyt
kymmenkunnan askelta katua pitkin, pysähdyn ostamaan
muutamia kukkasia katukauppiaalta vapautuakseni hänen
kovaäänisestä seurastaan.

Mutta jouduinkin vain ojasta allikkoon, sillä lähimmässä
katuristeyksessä pysähdyttävät minut punakaartilaiset, jotka

ovat asettuneet riviin jalkakäytävän syrjälle eivätkä päästä

ketään lävitse. Nyt käy sitäpaitsi selville, ettei voi väistyä

sivulle eikä kääntyä takaisin; joka taholta ollaan puna

kaartilaisten piirittämänä; on jouduttu satimeen.

Mutta mikä on tarkoitus? Juuri kun ryhdyn haasteluun
lähinnä seisovan kanssa, sattuu eräs punakaartilainen
huomaamaan minut ja komentaa: »Sinä siellä kukkinesi!
Astu esille!»

Minä taivun raa'an voiman edessä.

»Nouse automobiiliin!»

* Minkä vuoksi?»
»Nouse automobiiliin, sanon!»
»Minä olen ulkomaalainen!»
»Samantekevää! Myöhemmin kyllä tutkimme kuka olet.
Liikkeelle siitä!»

Kapuan lähellä seisovaan kuorma-autoon, ja kaksi muuta
autetaan samaan aikaan sen toiseen päähän. Aika kuluu
mitään erikoista tapahtumatta. Istahdan siis ajopelien
syrjälle ja luen »Punaista Tiedottajaa»

»Oletteko ajanut tänne autolla?» kysyy hyvin puettu
herrasmies.

»E-en, mutta minä ajan pois sillä.»

» Mihin?»

»Ka, sitä en vielä tiedä! Ettekö tekin tahdo tulla tänne
mukaan?»
kutsun minä.
»Ehei, tuhannet kiitokset, on jotakin muuta, mikä miellyttää
minua enemmän!»
Nuori sepänsälli, jonka on saavuttava yötyöhön erääseen
valtion pajaan, on hyvin hermostunut ja levoton, sillä

poisjäämisestä hän saa sata ruplaa sakkoa. Hänen paperinsa
ovat mitä parhaimmassa kunnossa, mutta kun hän
huutaa ja kiinnittää itseensä huomiota, viedään hänet enemmittä
mutkitta raitiovaunuun, jota käytetään eräänlaisena
tutkintovankilana ja joka senvuoksi pysähdyttää raitiotieliikkeen
koko Nevskillä. Nyt kuljetetaan minutkin käsikynkästä
raitiovaunuun, jossa minut otetaan suurella riemulla
vastaan.

»Sieltä tulee kukkaniekka!» kaikuvat tulotervehdykset
kaikilta tahoilta, ja Yrjönristillä koristettu puolipäihtynyt
eversti, joka parhaillaan taskuveitsellään pistelee suuhunsa
sardiinilaatikon sisältöä, nousee kohteliaasti ja tarjoo minulle
paikkansa. Povitaskusta esiinpistävän väkijuomapullon
elähdyttämättä hän esiintyy huvituksen johtajana,
tuhlaa sukkeluuksiaan ja meheviä kirouksiaan, kulkee edestakaisin
välikäytävällä ja huomauttelee meille, kuinka paljoa
lämpimämpi ja hauskempi meillä on kuin ulkona seisovilla.
Ainoastaan eräs merisotilas tyttösineen istuu arkana
nurkassa. Kuin kaksi pesästä heitettyä linmmpoikasta
he kyyröttävät toisiinsa kiinni puristautuneina. Heillä
ei tilanteessa ole mitään hauskaa eikä lystikästä, ja matruusi
koettaa lohduttaa tyttöänsä sillä, että he toki molemmat
ovat yhdessä. -- Sitten ajetaan meidät raitiovaunusta,
jotta se voi lähteä liikkeelle.

»Miksi sinä täällä olet?» kysyy eräs sotilas meripojalta'
»Sinähän olet meikäläisiä!» Matruusi tarttuu hempukkaansa
suojelevasti vyötäisiltä, sillä tytöllä ei ole mitään
lupatodistuksia mukanaan.

Kadulta ajetaan meiöät nyt sivukäytävälle, mutta aika
kuluu, eikä kukaan käsitä tarkoitusta. »Tarkastakaa toki
passimme!» huutaa kansa ja kohottelee niitä ilmaan. Jotkut
yrittävät juttusille punakaartilaisten kanssa, mutta
nämä ovat karkeita ja työntävät naiset väkivaltaisesti takaisin.
Erään kiihtyneen herran rauhoittamiseksi tiuskaistaan:
»Jollet pidä leipäläpeäsi kiinni, ammun sinut pahuksen
silmänräpäyksessä!» ja yleensä kaikki punakaartilaiset
palavat halusta tuhlata ruutia. He ovat niin innoissaan,
että katunaisetkin, jotka myöskin ovat edustettuina, turhaan
turvautuvat kaikkiin tuttuihin temppuihinsa, turhaan
käyttävät vaikuttavimpia keinojaan näitä tinasotamiehiä
vastaan, jotka hetkiseksi paaduttavat sydämensä kaikesta
lemmiskelystä välinpitämättömäksi.
Sievä nuori tyttö puhuttelee minua.
»Haastatteko vironkieltä?» kysyy hän.
»Puhun mieluummin saksaa», vastaan minä kuullessani,
että hän on Itämeren maakunnista.
»Olen Tartosta», jatkaa hän, »minulla on saksalaisten
viranomaisten tarkastama ja leimaama paperi, mutta kaiketikaan
ei se riitä. Pelkään kovin, etten enää pääse vapaaksi!»
»Noh, kyllä tässä selviätte, saattepa nähdä!»
»Niin, mutta mitä minä sitten teen? Minua pelottaa
kulkea yksinäni näin myöhään, ja mihin menen nukkumaankaan?
»
Jätän kysymyksen avoimeksi.
Meidät järjestetään riveihin ja ryhmiin kadulle, ja alamme

astua joka puolelta punakaartilaisten ympäröiminä. Kuullessani,
että meidän on matkattava viisi, kuusi virstaa, koetan
päästä komisaarin puheille ja siten, jos mahdollista,
vapaaksi.

»Hän on tuolla takapäässä*, sanoo eräs punakaartilainen.
Minä menen jälkijoukkoon häntä tiedustelemaan.
»Ette voi nyt päästä hänen puheilleen», vastataan minulle.

»Älkää huoliko turhia hätäillä!» neuvoo eräs toinen.

Pyrin eteenpäin päästäkseni etujoukkoon, missä olin
joutunut juttusille venäläisen lääkärin kanssa, joka on seitsemän
vuotta opiskellut Dresdenissä.

»Hoi, mihin te nyt? Olkaa hyvä ja pysykää täällä
vain!» huutaa eräs sotilas, joka on pakahtua tarmosta ja
toimintahalusta.

Minä hiivin joukon keskelle ja tunkeudun sen lävitse
tohtorin pakeille. Hän oli juuri ollut matkalla kuolevan
naisen luo, jonka henki ehkä olisi voitu pelastaa ja joka
nyt makaa odottamassa, kumpi ehtii ensin, lääkärikö vai
kuolema.

Päästäksemme tästä surullisesta puheenaiheesta juttelemme
kirjallisuudesta ja pohdimme päivän politiikkaa,
joka olisi yhtä ainoata suurta ilveilyä, jollei se toisi mukanaan
niin kohtalokkaita seurauksia. Sitäpaitsi vaihdamme
osoitteemme, jotta se, joka ensiksi pääsee vapaaksi,
voisi ilmoittaa toisen omaisille.

Astumme astumistamme tuntikaupalla. Toisinaan pysähdytään,
jotta osanottajat voivat luonnollisia tarpeitaan
varten viivähtää jollakin katuojalla. Vihdoin tulemme

avonaiselle paikalle komisariaattirakennuksen eteen, missä
puolipöhnäinen nuori lurjus on ylikomentajana.

»Herrat säkinkantajat ja keinottelijat ensin!» käskee
hän, ja muutamia, joilla on muonasäkkejä ja -vasuja, viedään
pois.

»Valmistanevatko meille voileipä-pöydän?» sanoo tohtori
ivallisesti.
Kaikki hyökkäävät komisaarin kimppuun joko rukouksin
tai herjasanoin.

»Olen ulkomaalainen!» huomautan minä.

»Sen me tunnemme. Milloin olette vaihtanut kansallisuuttanne?
»

Itkevä nuori nainen, Ukrainan alamainen, jonka piti matkustaa
seuraavana aamuna, on vastikään luovuttanut paperinsa
leimattaviksi eikä nyt siis voi esittää mitään todistuksia
itsestään. Eräs äiti rukoilee komisaaria päästämään
hänet vapaaksi, koska hänellä on kotona pieni
rintaa odottava lapsi. Komisaari tahtoo miettiä asiaa,
mutta siinä häiritsee häntä toinen nainen, joka on menet

tämäisillään järkensä. »On kauheata, että niin paljon viattomia
ihmisiä ammutaan, ja minä tahtoisin hyvin mieleläni
elää, mutta jos kerran niin täytyy käydä, tehkää se
nopeasti ja ampukaa minut ensimäiseksi, vaikeroi hän
epätoivoissaan paljastaen povensa. Säikähtynyt hermostus
valtaa kaikki. Komisaari kiihtyy, erään miehen passin
hän repii palasiksi, haukkuu oikealle ja vasemmalle, komentaa
muutamia ammuttaviksi, ja paikalla syntyy huutoa
ja rähinää,

»Enkö voi päästä puhelimelle?» kysyn eräältä vartijalta.
»Voitte soittaa huomenna. Nyt lähdemme heti eteenpäin.
»

Koska ei ole riittävästi tilaa komisariaatin huoneustossa,
jatketaan matkaa kaupungin ulkopuolelle. Kello on
kaksi, kun pysähdymme, jotta naiset ja herrat voivat pistäytyä
sisälle erääseen porttikäytävään, josta pian kuuluu
hiljaista lorinaa. Portin edessä seisoo vartija. »Onko
siellä vielä useampia?» kysyy hän, kun joku hypähtää
ulos. Tohtori saa tuuman: hän vetää minut porttikäytävään.
Hän ehdottaa, että kätkeytyisimme pihaan, kunnes
jono on lähtenyt liikkeelle; mutta on liian uskallettua antautua
silmänräpäyksellisen ampumisen vaaraan, jos pakoyrityksemme
huomattaisiin.

Sitten kuljetaan taas eteenpäin, ja vähitellen olemme
saavuttaneet uloimmat esikaupungit matkalla Putilovin asetehtaille.
Vihdoin pysähdytään ison rakennuksen eteen,
mikä osoittautuu työväenteatteriksi, ja siellä meidät viedään
katsomoon.

»Otammeko aition?» kysyy tohtori, mutta sovimme
kuitenkin siitä, että mieluummin valitsemme paikat permannon
ensi riveiltä, koska siten ehkä nopeammin pääsemme
näyttämölle laitetun tuomioistuimen eteen, missä
punakaartilaiset ovat kansaa tuomitsemassa. Eräs jono
tulee esiin käytävää pitkin, tutkitaan ja näyttää paperinsa.

»Miksemme saa lähteä?» kysyvät jotkut katutytöt, jotka
on viety sivulle, sittenkun heidän paperinsa ovat tarkastetut.
»Teidän on mentävä työhön pariksi päiväksi!»
kuuluu vastaus.

»Sinä siellä kukkinesi!» kajahtaa jälleen korvissani ja
se tuntuu muistuttavan minua jostakin, minkä tapahtumisesta
on jo kulunut iäisyys, vaikka on ainoastaan seitsemän
tuntia siitä, kun nuo sanat ensi kerran kuulin.

Ensi kertaa olen näyttämöllä pakollisena esiintyjänä
varsin realistisessa kappaleessa ja hullunkurisena tyyppinä
katselijajoukon silmissä iäisyyskukkineni. Ensi kertaa
Venäjällä oloni aikana osoittautuu myöskin, että minulla
ei ole passiani muassani! Sensijaan on minulla valtakirja
tanskalaisen liikkeen johtajana ja pari tanskalaista
kirjettä. -- Näytään harkitsevan asiaa, ja minä koetan uhkailla
ikävyyksillä lähetystön puolelta.

»Niin, mutta sehän oli kauheata!» vastataan samalla
äänensävyllä kuin Olaf Poulsen eräässä tunnetuista sukkeluuksistaan.

»No, menkää sitten tiehenne . . .», sanoo komisaari pistäen
yhöen kukkasistani napinreikäänsä.
Nyökkään hyvästi tohtorille ja kahlaan pihan yli nilkkoihin
saakka vedessä.

Pitkällä kotimatkalla tunnen itseni vapaaksi kuin ilman
lintu. Kadut ovat tyhjät ihmisistä, kello on viisi, kuu
kumottaa ja tähdet välkkyvät.

Vähän väliä tapaan jonkun punakaartilaisen, jolta kysyn
tietä, osaksi poistaakseni kaiken epäluulon, osaksi siksi, että
Pietari on oikea sokkelo, varsinkin öiseen aikaan. —

Silloin herättää minut horroksistani äkkiä äänettömyyden
läpi kajahtava huuto: »Halloo! Oletteko ollut teatterissa?
» Näen irvistävän punakaartilaisen kadun vastakkaisella
puolella.

»Olen, ja sain myrskyisiä suosionosoituksia», vastaan
minä kulkiessamme toistemme ohi kumpikin omalla katukäytävällään.

Jälkikirjoitus.

Kahta iltaa myöhemmin soi puhelin jälleen. Tohtori
kertoo:

Hänet oli päästetty vapaaksi vasta iltapäivällä. Yhdessä
useimpain muiden kanssa pantiin hänet työhön; miesten
oli sahattava puita ja naisten siivottava komisariaatin huoneustoa.
Punakaartilaisten pitäessä heitä silmällä ja soikkiessa
heitä pistimillään joka kerta, kun olivat väsymyksestä
vaipumaisillaan, heidän täytyi ahertaa aamusta iltaan.
Päivän ainoana ateriana oli kaksi lasia teetä ja
kahdeksasosa naulaa leipää, jotka tarjottiin erityisen pöydän
ääressä ikkunoilla varustetun kehyksen sisällä, mihin
oli merkitty »Rikoksentekijöille».

Tohtori oli kysynyt komisaarilta, mitä palkkiota hän voisi
odottaa, ja sai vastaukseksi: »Ei mitään!» Hän selitti
senjälkeen komisaarille, että yhteiskunnallisen aatteen perussääntöhän
kielsi käyttämästä väärin toisen työvoimaa
ja määräsi palkitsemaan hyvin. Hän puhui kuuroille korville
eikä saanut mitään vastausta.

Hänen sisarensa, joka oli lähtenyt häntä tiedustelemaan,
määrättiin vesiklosettia pesemään.
Potilas kuoli,

XVI

Syksy.

Syksy, tuo alakuloinen vuodenaika, jolloin kaikki kuihtuu
ja kuolee, jolloin kaikki riutuu ja haihtuu, on sopivana
kehyksenä nykyhetken Pietarille.

Autio ja surumielinen tunnelma, joka kauan on painanut
leimansa kaupunkiin, enenee yhä ilman muututtua.
Tuuli, joka ajaa puistikkojen kellastuneita lehtiä likaisia
katuja pitkin, on raaka ja jäätävä, ja sadetta ryöppyy tai
vihmoo jok'ainoa päivä. Pietari on muutenkin varsin likainen
kaupunki, mutta syksyin keväin paisuu saasta kaikki
mukaansa tempaavaksi tulvaksi. Kun Pietarissa oikein
todenperästä sataa, kohoaa vesi katukäytävällä parin minuutin
kuluessa tuuman korkeudelle. Kattokourujen putket
eivät purkaudu likaviemäreihin, vaan syöksevät sisältönsä
rakennusten seinustalle, mistä vesi koskena kuohuu
jalkakäytävän yli katuojiin. Ajoradan puusilloitus pullistuu
senjohdosta pieniksi mäiksi ja notkoiksi, ja kun sille
astuu, pirskuu vesi neliöiden irtaantuneista liitoksista. Automobiilit
porhaltavat haikailematta lukemattomien jättiläislätäkköjen
lävitse, joista kuravesi suihkuu käytävälle ryvettäen
jalkaisinkulkijat henkilöihin katsomatta. -- Ensimäiset
turkit ovat esiintyneet, mutta muutoin näkee kaikkialla
englantilaista sotilassarkaa, jota paitsi univormuihin
on hyvin kekseliäästi käytetty kaikenlaisiin bolshevikilaisiin
herrain-, naisten- ja lastenpukuihin ja joka onkin sekä
käytännöllistä että lämmintä. Ne harvat, jotka sattuvat

ajattelemaan, mistä se on kotoisin, iloitsevat kaksin
verroin.

Ei ole mitään saappaita, jotka kestäisivät märkyyttä niin
pohjattomassa loassa, eikä mikään terveys voi vastustaa
maan lisääntyvää kylmyyttä, minkävuoksi kaikin mokomin
täytyy eristää jalat maasta kalossiparin avulla. Mutta ne
harvat, joita korteilla jaetaan, joutuvat köyhälle väestölle;
hyvin varakkaat voivat kiertoteitse hankkia itselleen parin
hävyttömiin hintoihin; ne taas, jotka eivät kuulu kumpiinkaan
ja siis ovat vaikeimmassa asemassa, menevät »Kirpputorille
» toivoen kaiken kummallisen rojun seasta, missä
on tavaraa arvokkaista muinaisesineistä tyhjiin Colgaten
nikkelikoteloihin asti, kenties löytävänsä parin kalosseja.
Niistä muutamista pareista, joita tarjotaan kaupaksi, pyydetään
noin 80 ruplaa, ja ne ovat kokoltaan joko kovin
pieniä tai kovin isoja. Saa mennä kauniisti kotiin vaihtamaan
sukkia -- niin kauan kuin niitä vielä on. Ajathan
ovat sellaiset, ettei koskaan tiedä, mitä omistaa ja
mitä ihmiseltä puuttuu. Piakkoin ovat alusvaatteet jätettävät
hauskan tarkastuksen ja valikoimisen alaisiksi. Huonekaluja
on kielletty myymästä. Ei saa ylimalkaan myydä
yhtään mitään, jollei ensin ole monien virastojen välityksellä
hakenut siihen lupaa. Sitäpaitsi saa joka hetki olla
valmis joutumaan kahdentoista tunnin ilmoituksen jälkeen
asunnostaan häädetyksi, koska se tai se toimikunta on
huomannut rakennuksen asemaltaan keskeiseksi tai joku
työläisperhe on mielistynyt huonekaluihin. Se talojen
asukkaista äänestyksellä valittu talokomitea, joka tähän
asti on valvonut vuokralaisten etuja, on nyt kaikkialla

korvattu köyhäinkomitealla, toisin sanoen, yksinomaan
ensimäiseen leipäannos-luokkaan kuuluvista henkilöistä
kokoonpannulla edustuksella. Köyhimmäthän saavat runsaimmat
leipäannokset, ja ylhäisimpienkin taloissa kuuluvat
tähän luokkaan aina portinvartija ja talonmies, ja jolleivät
he itse osaa kirjoittaa, sopiihan heidän pitää joku
ylioppilas kirjurinaan.

Kaikissa Pietarin komeimmissa ja upeimman ylellisesti
sisustetuissa huoneustoissa asuu tällä hetkellä ulkomaalaisia,
ettemme sanoisi skandinaaveja (saksalaiset voidaan
toistaiseksi lukea erikoisesti etuoikeutettujen venäläisten
luokkaan, ja sitäpaitsi he järjestävät olonsa toisella tavoin),
sillä enää vain viimeinen jäännös pohjoismaalaista sankarimieltä
ei piittaa siitä, kuinka maa palaa jalkojen alla.
Ihan kilpaillaan muhkeiden huoneustojen ulkomaalaisille
luovuttamisessa, ja monella 800 ruplan kuukausipalkkaa
nauttivalla kirjanpitäjällä on hallussaan sadantuhannen ruplan
ostosopimus. Muuten ovatkin bolshevikit maastakarkoituksen
uhalla vaatineet kaikkia suojeluspapereita ovilta
poistettaviksi, mutta lähetystöt määräävät, että ne ovat
jätettävät paikoilleen, ja nyt saamme nähdä seuraukset.

Viimeisten kahden viikon kuluessa on satamalla satanut
määräyksiä, enemmän kuin koskaan ennen. Liikemiehellä
on ollut kiirettä niiden tutkimisessa ja noudattamisessa.
Hänen on täytynyt rekisteröidä liikkeensä, antaa
seikkaperäiset tiedot sen luonteesta ja toiminnasta, toimeenpanna
erityinen kirjanpito, jolla voitto todetaan ja
järjestellään (kahdeksaksi presentiksi!!!), ilmoittaa varastonsa
suuruus, osto- ja myyntihinnat, onko hänellä palveluskunnan

valvontakomitea, onko hänellä montakin kirjoituskonetta,
tyhjää laatikkoa, tynnyriä j. n. e., j. n. e. Sanalla
sanoen, kaikki lasketaan ja takavarikoidaan, arvatenkin
myöhemmin tapahtuvaa jakelua varten.

Mutta yksityistenkin täytyy joka päivä syventyä julistuspalstoihin,
sillä jos laiminlyö niitä nouöattaa, joutuu esim.
vaaraan, ettei pääse vihittyyn maahan haudatuksi. Neljänkolmatta
tunnin kuluttua jonkun kuolemasta täytyy talokomitealla
olla tarkat tiedot vainajan nimestä, iästä, ammatista,
»kortteerin» numerosta (asuntoa nimitetään Pietarissa
siihen tapaan ja se on aina numeroitu), kuolemansyystä,
kuolinpäivästä ja -hetkestä, oliko edesmennyt talon
varsinaisia asukkaita vai oleskeliko siellä tilapäisesti; vielä
on ilmoitettava kuolinvuoteen ääressä saapuvilla olleiden
henkilöiden nimet ja osoitteet, paljonko varallisuutta jää
jälkeen ja missä muodossa, y. m. y. m. Ilman kuittia siitä,
että moinen kaava on täytetty ja sisäänjätetty, ei ole mahdollista
tilata kirstua tai saada hautaa kaivetuksi.

On uskomatonta, kuinka paljon paperia tuhlataan julistuksiin,
tiedonantoihin ja kaavakkeihin, ja on käsittämätöntä,
miten hallitus voi välttyä paperiröykkiöihin hukkumasta
tai ylimalkaan ehtii niitä järjestellä. Luetaan joku
kuulutus, haetaan ja täytetään kaavake ja riennetään viemään
sitä komisariaattiin. Täällä on asetuttava jonoon.
On viimeinen hetki käsissä. »Nyt emme enää ehdi enempää
tänään», sanovat virkailijat ja sulkevat oven. Seuraavana
päivänä on velvollinen suorittamaan isonlaisen
sakon. Ihmiset jonottavat maksaakseen sakon, mutta
vain ensimäiset onnelliset ehtivät sen tehdä- Loput saavat

odottaa seuraavaan päivään, jolloin heitä uhkaa työrangaistus.

Siitä huolimatta riittää kaikessa tässä tohinassa aikaa
kadunnimien muuttamiseen, Lassallen muistopatsaan pystyttämiseen
raatihuoneen edustalle, sen paljastukseen sekä
suuriin juhlavalmistuksiin kunniakkaan lokakuun-vallankumouksen
vuosipäivän viettoa varten.

Nälkä on ainoa, mitä ei voida nujertaa. Vähänpä hyödyttää
suurien ilmoitusten ripustaminen, joissa kerrotaan
englantilais-ranskalaisten kapitalistien katkaisevan rautatieliikenteen
ja rakentavan kaikenlaisia ajateltavissa olevia
esteitä, jotta Venäjällä ei päästäisi säännöllisiin oloihin.
Pahat kielet kuiskuttavat, että bolshevikit eivät suinkaan
haluakaan rauhaa. He tahtovat päinvastoin kalastaa sameassa
vedessä, mutta sinä hetkenä, kun rauha palautetaan,
on heidän laulunsa lopussa. Ainoa toivo on, että
kaikkien maiden köyhälistöt yhtyisivät ja seuraisivat venäläisten
veljiensä esimerkkiä. Sanomalehdet ovatkin
täynnä myötätunnonilmaisuja ja tervehdyksiä kapinaliikkeen
johtajille Bulgariassa ja Turkinmaalla. Olemme nyt
joutuneet niin pitkälle, että voita ja sokeria ei enää voi
hankiskella mistään hinnasta, ja se vanginmuona, millä
täällä eletään, on sellaista, että lukuunottaen myöskin ne
olosuhteet, joissa eletään, voi hyvin käsittää Tanskassa
olevien venäläisten lausuman toivomuksen mieluummin
istua siellä vankilassa kuin käydä täällä vapaina. Ihmeellistä,
että kyyhkysten annetaan olla rauhassa. Ne hyörivät
kuin varpuset Kööpenhaminan kaduilla, mutta kyyhkyspaisti

on tuntematonta täällä, missä uskotaan pyhän
hengen olevan niissä ruumiillistuneena.

Nekin, jotka retkeilevät maaseudulla keinotellakseen hitusen
talonpojilta ja yrittääkseen kuljettaa sen salaa pääkaupunkiin,
missä se tavallisesti asemalla otetaan heiltä
pois, käännytetään takaisin ilmoituksella, että kaikki on
jo aikoja sitten loppuunmyyty. Muuten eivät talonpojat
rahalla mitään teekään, mutta petroli, kynttilät, saippua ja
ompelulanka ovat haluttuja, ja jos toivoo jotakin saavansa,
täytyy se vaihtaa tavaraan.

- Kunpa vain voisi matkustaa ja olisi, minne matkustaa!
- huokaa moni pieni myyjätär ja konttorineiti. Ja
syy siihen, että yleensä vielä on hiukan syötävää, onkin
siinä, että kaupungin kolme miljoonaa asukasta on vähitellen
huvennut miljoonaan kahteensataantuhanteen ja
vielä talven kuluessa luultavasti hupenee ihan puoleen
miljoonaan.
»Olkaa iloiset, että olette täällä», ennustavat bolshevikit.
Täällähän, missä yhteiskunnallinen vallankumous on
onnellisesti ja hyvin suoritettu ja sivuutettu, voi tulla paljoa
paremmat olot kuin kaikissa muissa maissa, missä se
nyt vasta on ovella ja varmaan muodostuu paljoa kamalammaksi.
Täällähän tarvitsee vain hiukan siivota ja järjestellä
asioita. Äskettäin laahattiin Kasaninkirkon ylipappi
hiuksistaan alttarilta ja lähetettiin työhön, raskaita
rautakettinkejä kantamaan, samalla kun kirkko suljettiin.
Kirkot ovat vastavallankumouksellisten haaveilujen pahimpia
liesiä. Punakaartilaisten todistelu on yksinkertaista
ja loogillista. Mitä hyödyttää, että uskotte Jumalaan?

Olettehan rukoilleet häntä jo niin monet vuodet, ja mitä
apua teillä siitä on ollut? Me uskomme piruun ja näettehän
itsekin, kuinka se meitä auttaa. Kaikkihan käy
mainiosti.

Bolshevikit tuntevat itsensä päivä päivältä varmemmiksi
mahtinsa pysyväisyydestä ja astuvat joka päivä askeleen
eteenpäin. Viljellään sellaisia lauseparsia ja iskusanoja,
ettei enää ole mitään, jota nimitetään puolueettomaksi;
on joko ystävä tai vihollinen, joko tunnustaa bolshevismin
tai ei; Venäjällä ovat kaikki yhdenvertaisia ja kaikki
on kaikille samaa. Venäjällä ollessa täytyy seurata venäläisiä
lakeja. Vähitellen jo aletaan yrittää ulkomaalaisten
työhön lähettämistä tai koetetaan värvätä heitä punakaartiin.
Vieraiden valtojen lähetystöjen asema on todellisuudessa
jokseenkin kuviteltu, ja vaikka välttämättömästi
koetetaankin pitää arvoa yllä, ollaan joka silmänräpäyksessä
valmiina matkalaukkuja täyttämään.

On vaikeata tai oikeammin mahdotonta antaa kuvaa kaupungin
ulkomuodosta, koska sen naamassa on joka päivä
uusi irvistys. Olosuhteet vaihtuvat kynää musteeseen kastaessa.
Vain liikunnan suunta on sama, jatkuva ja johdonmukainen
bolshevismin periaatteiden toteuttaminen.
Tässä suhteessa tehdään ihmeteltävää ja hyvin järjestettyä
työtä. Bolshevikien johtajat ovat harvinaisessa määrässä
toiminnan miehiä, minkä lisäksi heillä, kuten jokaisella
venäläisellä, olkoonpa hän sitten vain talonpoika tai
työläinen, on synnynnäiset puhelahjat.

]a bolshevikit ovat voimakkaat, erinomaisen voimakkaat.
Siitä ei ole epäilystäkään. Heillä on kiväärit. Heillä

on mainio yhteistunne. Jokainen yksityinen on niin lujasti
heidän puristuksessaan ja heidän järjestönsä on niin
laajaperäinen, nopeasti toimiva ja herkästi huomaava, että
he voivat ehkäistä tai ainakin havaita jokaisen vastavallankumouksellisen
yrityksen. Itsessään ei puolue vielä
kätke minkäänlaista kukistumisen itua. Se osoittaa verratonta
auliutta ja myöntyväisyyttä puoluetoverien toivomuksille
ja vaatimuksille. Sosiaalivallankumoukselliset
eivät voi järjestyä, ja porvaristo on voimaton, käsistä ja
jaloista sidottu. Vavisten vuottaa ja toivoo se yhä apua
ulkomailta; ulkomaat on ainoa turva, mistä apu voi saapua,
mutta mistä sitä toistaiseksi ei voiöa saada.

Kuka tietää, milloin tullee täällä olevan »imperialististen
puolueettomien valtioiden porvariston» vuoro?

Tavaramääriin sidottuja suuria pääomiahan täällä koetetaan
pelastaa, ja se pakottaa niin monet skandinaavialaisten
liikkeiden edustajat ja henkilökunnan jäsenet viipymään
täällä viimeiseen saakka. Monet johtajat ovat
lähteneet pienelle lihoamismatkalle Tanskan runsasvaraiseen
ruoka-aittaan, ahmivat päivät pitkät leivoksia kuin
lapset, vahvistavat hermojansa ja kieltäytyvät palaamasta
tänne, ja siitä heitä ei voikaan moittia.

Tänne jääneestä henkilökunnasta alkavat olosuhteet vähitellen
tuntua liian mielenkiintoisilta, se näkee puolittain
nälkää, palelee, sanoo itsensä irti toimestaan ja haluaa
kotiin; eikä heitäkään voi moittia.

Sillä välin kelluvat bolshevikit pinnalla vaanien tilaisuutta
liikeyrityksen kansallistuttamiseksi.

Mutta se hetki on tuskin kaukana, jolloin ne harvat
ulkomaalaiset, jotka ihmeteltävällä tarmolla ovat tähän asti
kestäneet kamppailussa, jättävät Venäjän kuin rotat uppoavan
laivan.

XVII

Myrskyn enteitä.

Senjälkeen kun saksalaisten sanomalehtien myynti on
kielletty, täytyy tyytyä yksinomaan punaiseen sanomalehdistöön,
joka yksin väittää tietävänsä. Senvuoksi ei aavista,
kuinka paljon tai kuinka vähän totta on lukemattomissa
huhuissa, jotka surisevat korvissa aamusta iltaan.

On varsin omituista olla täten täydellisesti ulkomaailmasta
eristettynä ja bolshevikilaisen propagandan saartamana.
Emme aavista, miten aselevon tai rauhan laita lienee,
miehittävätkö saksalaiset piakkoin Pietarin, kuten sanotaan,
vai onko totta, että Wilson on kehoittanut puolueettomien
maiden vereksiä sotilaita puhdistamaan täkäläisen
mätäpaiseen.

Otaksutaan, odotetaan ja toivotaan joka tapauksessa,
että aivan lähimmässä tulevaisuudessa jotakin tapahtuu.
Tarrataan kiinni siihen toiveeseen, että suurvallat eivät voi
keskustella rauhasta sellaisessa »huoneessa, jonka nurkan
takana tulipalo roihuu». Bolshevikit itsekin näkyvät hermostuvan.
Sanotaan, että on 5uoritettu kolmen kuukauden
palkka etukäteen koko ylemmälle virkailijakunnalle,

jotta ne, jotka tahtovat ajoissa livistää, saisivat siihen tilaisuuden.

Lenin on taasen lähettänyt julkisuuteen yhden avoimista
kirjeistään, mitkä pian käyvät yhtä runsaslukuisiksi kuin
Wilsonin nootit aikoinaan. Nyt on avustettava Saksan
köyhälistöä, sillä saksalainen imperialismi lasketaan nyt
yhteen englantilaisen ja ranskalaisen kanssa. »Meillä on
nyt miljoona miestä käsittävä armeija», kirjoittaa hän,
»mutta meidän on lisättävä se kolmeen miljoonaan ollaksemme
varmat kyvystämme puolustaa vallankumousta kaikkia
mahdollisuuksia vastaan».

Joka ilta näkee kaikilla avoimilla paikoilla äsken aseihin
kutsuttua miehistöä harjoittelemassa. Siviilipukuisia
rekryyttejä opettavat bolshevikiupseerit marssimaan tahoissa
ja tekemään liikkeitä rivittäin, osastoittain ja ruoduittain.
Siinä on kirjava kokoelma miehiä kaikista yhteiskuntaluokista
yhdessä puremassa samaa kirpelää omenaa.
Eivät näet heidän nälän riuduttamat kasvonsa juuri säteile
innostuksesta ja taisteluhalusta. Nämä alituiset kutsunnat
saattavat käydä vaarallisiksi. Kuten maailman useimmat
ihmiset ikävöitsevät rauhaa, samoin ollaan täälläkin
sielullisesti ja ruumiillisesti nääntyneitä, sitäkin enemmän,
kun venäläisen proletaarin suurimpana onnena juuri onkin
vähän lyötä, rauhaa, lepoa teenjuontiin, leipää, mikä maistuu
särpimettäkin, sekä kourallinen savukkeita. Ei myöskään
ole onnellista, että aseihin kutsutut saavat kolmisen
viikkoa odottaa palkkaansa, kun yhäti joku komisaari häviää
kassoineen perin sopimattomalla hetkellä. Eivätkä
bolshevikit voi punaiseen armeijaansa sokeasti luottaakaan.

Sillä he ovat liian monta pakottaneet sen riveihin.
Siinä on monta, jotka otollisella hetkellä kääntävät
aseet niitä vastaan, jotka itse ovat ne heidän käteensä
antaneet, On upseereja, joilla on huostassaan kivääri- ja
ammusvarastoja ja jotka tietävät, kelle ne luovuttavat.
Kenties itää tässä taimi bolshevikivallan kukistumiseksi;
sillä ne, jotka sen muutoin ehkä kukistaisivat, ovat nyt
niin heikkoja, että tuskin itse pysyvät pystyssä.

Lokakuun-vallankumouksen vuosipäivän johdosta aiotaan
julkaista sarja kirjoja ja vihkosia, ja kehoitetaan sotilaita,
matruuseja ja työläisiä kutakin kohdastaan antamaan
avustuksiaan näiden historiallisten muistomerkkien
luomisessa. Ovathan jotkut olleet mukana Talvipalatsia,
toiset taas junkkarikouluja ja sähkölennätinasemaa valloittamassa
taikka ovat taistelleet Kerenskin joukkoja vastaan.
Ja tätä pyydetään kaikkia kirjoitustaitoisia parhaansa
mukaan kuvailemaan. Muuten asetetaan pikakirjoittajia
heidän käytettävikseen.

Kaikki nämä »verrattomat» historialliset todistuskappaleet
kerätään, eivätkä myöskään toiveet, että niistä tulee
maailmanhistoriassa »ainoata laatuaan», varmaankaan ole
pettävät.

Vaadittiin puolueettomien maiden alamaisten suojeluspapereita
ovilta poistettaviksi, mutta lähetystöt pidättivät
itselleen oikeuden niihin, kunnes neuvostohallitus itse määräsi
sellaisia asiakirjoja, jotka suojelisivat ulkomaiden alamaisia
häiritsemisiltä, mutta vielä emme ole noita uusia
saaneet, ja vanhoja repii ovilta ken tahansa.

Eräässä paikassa on muitta mutkitta kuljetettu pois
ulkomaalaisen varasto ilman neuvotteluja, ilman kuittia, ja
kenenkään aavistamatta, minne se joutui. Eräältä toiselta
ulkomaalaiselta on kielletty matkalupa, koskei hän ole
täyttänyt »työvelvollisuuttansa».

Säädöksen mukaan ovat kaikki henkilöt kahdeksantoista
ja viidenkymmenen ikävuoden välillä tämän työvelvollisuuden
alaiset ja pakotetut ottamaan osaa julkisiin yleishyödyllisiin
töihin. Jos on yli viidenkymmenen ikävuoden
ja liian heikko ruumiilliseen työhön, täytyy lunnaikseen
suorittaa 5 a 10 prosentin vero tuloistaan.

Samaten maksavat naiset työn asemesta veroa. Työvelvolliset
eivät saa lähteä Pietarista erityisettä luvatta.
Ken Brestin rauhansopimuksen pykälien nojalla on vaihtanut
alamaisuussuhdetta, on työvelvollinen, jos ei vielä ole
poistunut tasavallasta, mutta häntä ei saa käyttää strateegisiin
töihin. Ulkomaalaisia voidaan käyttää hygieenisiin
ja sairaalatoimiin, sanotaan määräyksissä vielä, mutta tarkoitetaanko
tällä, että meitä ulkomaalaisia voidaan pakottaa
pesemään heidän klosettejansa ja puhdistamaan heidän
löyhkääviä kasarmejansa, on vielä epätietoista, koskei
sellaista ole toistaiseksi sattunut. Vapaita työvelvollisuudesta
ovat vain työmiehet ja punaisen armeijan sotilaat,
valtion virastoissa palvelevat sekä lähetystöjen ja konsulaattien
henkilökunnat. Ken väistää työvelvollisuuttansa,
joutuu lain ankarimpain rangaistusten alaiseksi, jopa ammuttavaksikin.

Viimeisellä ruotsalaisella höyrylaivalla saapui kaksi tanskalaista
kuriiria, jotka molemmat jäivät makaamaan laivaan
pahoin sairastuneina espanjantautiin ja sitten vietiin
täkäläiseen ranskalaiseen hospitaaliin. He eivät kuitenkaan
olleet kulkutaudin ensimäiset airuet, sillä jo kauan
on Pietarissa raivonnut tämä uusi vitsaus, joka kävi käsiksi
siellä, missä koleera hellitti. Vinhaa vauhtia se on
levinnyt kautta maan, ja muutamissa maakylissä ovat asukkaat
kirjaimellisesti kuolleet sukupuuttoon.

Riittämättömästi ravittu väestö on helppo saalis kaikenlaatuisille
taudeille. Ihmiset ovat niin nälän näännyttämiä,
että heitä tuskin enää tuntee. Vaatteet riippuvat ja
leiskuvat heidän yllään kuin mikäkin linnunpelätin. Ajatelkaahan
miestä, joka on painostaan menettänyt kaksi
puutaa eli 80 naulaa. Aika rotevasta ja kookkaasta talonpoikaisjärkäleestä
hän on muuttunut kivuloisen näköiseksi
käyristyneeksi luurangoksi. Kaksi vuotta sitten hänellä
oli viidenkymmenentuhannen ruplan omaisuus. Nyt
täytyy hänen päivittäin myydä joku omistamistaan esineistä
pelastuakseen nälkäkuolemasta.

Ihmiset, joiden moraali ja säädyllisyys aina on ollut
moitteeton ja kaiken epäilyn yläpuolella, kähveltävät uskottuja
varoja hankkiakseen ruokaa vaimolleen ja lapsilleen.
Eräs tuttavistani, joka palasi tänne oleskeltuaan neljä kuukautta
Tanskassa, herättää ihan huomiota. Hänen tuttaviensa
on vaikea häntä enää tuntea, hänen ilmeisesti suhteeton
lihavuutensa vaikuttaa ikäänkuin ärsyttävästi ympäristöön,
ihmiset kääntyvät kadulla häntä katsomaan, on
melkein vaarallista kulkea hänen rinnallansa, koska jokaiseen

kadunkulmaan on naulattu julistus: »Murskatkaa
täyteläiset!»

Sillä nyt on porvaristo toden perästä nujerrettava. On
ammuttu niin monta kuin on käsiin saatu. Heiltä on ryöstetty
heidän varallisuutensa ja melkoinen määrä irtaimistoa.
Heidät on asetettu korttijärjestelmän alaisiksi, jonka mukaan
heidän, jos matemaattisen tarkkaan laskisi, jo olisi
täytynyt kuolla nälkään, ja kuitenkin he elävät. Senvuoksi
ovat nyt kaikki ravintolat suljetut, niin ettei enää ole muita
jälellä kuin kansankeittiöt ja yksityistaloudet. Riistääkseen
porvaristolta kaikki keinot ajatellaan lopettaa torikauppakin
ja sulkea elintarvemyymälät, jotta olisi mahdollista
ostaa elintarpeita ainoastaan korteilla erityisistä kunnan
myymälöistä.

Lapsien avulla koetetaan varmentaa tulevaisuuden bolshevikilaista
yhteiskuntaa. Kaikki koulut ovat kunnallistutetut,
yksityisopetusta ei sallita. Jokaiseen lapseen nähden
toimeenpannaan tuontuostakin perusteellinen lääkärintarkastus,
ja se saa joka päivä ilmaiseksi vankan päivällisen,
johon sisältyy lihaa ja riisiä, puoli naulaa leipää
sekä teetä sokerin kanssa. Kun kuitenkin kestää jonkun
aikaa, ennenkuin nämä uudet kansalaiset voivat ottaa osaa
toimivaan politiikkaan, on huomattu sivistyneistön tuen
välttämättömyys. Eräässä joukkokokouksessa, missä Gorki
oli puheenjohtajana ja siinä tilaisuudessa mainitsi, että
vallankumous ilman intelligenssin avustuksen tuottamaa
selkärankaa oli kuin peräsimetön laiva, koetettiin rakentaa
silta ojentamalla vastustajille pikkusormi. Saa käsityksen
niistä kuiluista, joiden yli silta olisi rakennettava

ja kuinka intohimoisesti porvaristo välttää jokaista lähentelemistä
bolshevikeihin, aivan kuin ne olisivat spitaalisia,
kun saa todeta, että mieluummin alennutaan prostitutsiooniin
kuin mennään kuolemanvihollisen palvelukseen.

Kamariherratar Scavenius on asettunut johtamaan Punaisen
ristin välityksellä tapahtuvaa keräystä, jonka tarkoituksena
on tukea puutetta kärsiviä Pietarin vankiloissa,
nämä kun eivät voi odottaa mitään apua vapaalla jalalla
olevilta omaisiltaan ja sukulaisiltaan» Toivotaan melkoista
avustusta Kööpenhaminan vauraalta venäläiseltä siirtolalta.

Kuvitelkaahan professori Höffding kulkemassa ilmoituksia
kokoamassa, amiraalitar Qad seisomassa kadunkulmauksessa
nauhoja myymässä, eversti Muus kerjuulla
kiertämässä, Ole Olsen vuokra-ajurina omissa neljänistuttavissa
vaunuissaan, niin voitte vähin aavistella, kuinka
täällä kaikki olosuhteet ovat käännetyt ylösalaisin ja millaiseksi
elämän täytyy muodostua ylempien yhteiskuntaluokkien
ihmisille. Alituisten nöyryytysten ja pilkan alaisina,
aina epävarmoina hengestään, vaipuneina hätään ja
kurjuuteen, he ovat ilman minkäänlaista tukea ja melkein
kaikkea toivoa vailla. Vain niillä, jotka voivat väittää olevansa
Ukrainan, Puolan tai Itämeren maakuntain alamaisia,
on mahdollisuutta päästä pois, ja ulkoasiainministeriön
passitarkastus-toimistoa piirittävät alati laumat, jotka
viikkokausia ovat odottaneet matkaluvan saantia. Pelastaakseen
henkensä jättävät ihmiset kernaasti kotinsa ja
kontunsa ja lähtevät pois köyhinä kuin kirkonrotat.

Eräässä kokouksessa Tanskan kauppakamarissa pohdittiin
suunnitelmia kaikkien tanskalaisten liikemiesten täkäläisten
varastojen saattamisesta lähetystön suojaan ja
sen sinetillä varustamisesta. Moskovassa näkyy alkaneen
ulkomaalaisten toimistojen järjestelmällinen ryöstäminen,
jolloin rahakaappeja murrettiin kaikilla nykyaikaisen rikostekniikan
käytettävissä olevilla keinoilla. Liike-elämä on
kokonaan lamassa. Muutamille harvoille onnistuu suorittaa
joitakin isoja valtion tilauksia, ja nämä liikkeet kukoistavat,
koska bolshevikit huomaavat, että heidän kukistumisensa
on lähellä. Järjestelmä on sellainen, että
asianomainen komisaari kernaasti laskee hyväkseen 25
prosenttia, mikä vastaa vähintään sataatuhatta ruplaa summa,
jonka hän pitää riittävänä viettääkseen elämänsä
joutilaisuudessa, kaiketikin jossakin puolueettomassa valtiossa
ulkomailla.

Kuvaavaa tilanteelle on muuten seisova osasto sanomalehdissä,
jossa luetellaan joukko nimiä lisäyksellä: * vangittu
ja ammuttu», minkäjälkeen seuraa lause: »Neuvostohallitus
pitää mallikelpoisesti järjestystä yllä.»

On vielä tapahtunut sekin merkillinen seikka, että ensi
kertaa syntyi vastarintaa neuvostohallitusta vastaan, joka
ei heti uskaltanut sitä kovakouraisesti nujertaa, niinkuin
muutoin aina on periaatteena. Liike alkoi matruusien keskuudessa,
jotka ovat radikaalisin ja vaarallisin aines. Sotalaivat
purjehtivat Kronstadtiin, meriväen lujaan linnaan ja
heidän pelätyn hyökkäyksensä tukikohtaan.

Kuten vakavat tapahtumat useinkin johtuvat tilapäisestä
aiheesta, kunhan vain otollinen hetki on tullut, on tälläkin

välinäytelmällä pieni alkusoittonsa, joka ei ole huumoria
vailla.

Edellisenä iltana oli isompi joukko merisotilaita suljetuissa
riveissä saapunut oopperaan, missä keskeyttivät esityksen
sillä perusteella, että aika oli liian vakava soitannollisiin
ja lauluhuvituksiin, sekä ilmoittamalla, että orkesteria
tarvittiin. Yleisö läksi hiukan hämmästyneenä
kotiinsa ja merisotilaat veivät pois orkesterin, jonka
he halusivat kiihoitusvälineenä avustamaan vastalausekokouksessa
hallitusta vastaan, mikä kokous pian senjälkeen
pidettiinkin, mutta hajoitettiin asevoimin, samalla
kun osanottajain enemmistö vangittiin. Oli muun muassa
vaadittu uusia ministerejä ja tuhannenviidensadan ruplan
kuukausipalkkaa.

Mitä suurimmaksi kummastukseksi kaikille sisälsivät
lehdet seuraavina päivinä useita kirjoituksia, joissa puolusteltiin
villiintyneitä ja harhaantuneita matruuseja. Nämä,
lausuttiin, olivat todellisuudessa vallankumouksen uskollisimpia
ja varmimpia tukijoita, joskin olivat ilmituoneet
kenties oikeutetut ja luonnolliset vaatimuksensa turmiollisella
ja eksyttävällä tavalla. Heidät päästettiin senjälkeen
taas vapaiksi, ja seuraavana päivänä toimeenpantiin
heitä varten juhlaesitys oopperassa melkein ilman mitään
edelläkäypää ilmoitusta, joten asiaa aavistamaton yleisö,
joka saapui edeltäpäin tilaamineen ja kalliisti lunastamineen
lippuineen, näki sinikauluksisten meripoikien täyttävän
jokaisen paikan ja sai kääntyä niine hyvineen pois,
sitte kun sille pilettiluukulla oli suoritettu takaisin kaksi
kolmannesta lippujen hinnasta.

Päivää myöhemmin saapui Trotski, osaksi pitääkseen
joukkojen katselmusta linnantorilla, joka nyt on ristitty
Uritskin toriksi, osaksi rauhoittaakseen mieliä. Kaikkialla,
missä hän oleskelee tai liikkuu, ympäröi häntä suojelusvartiosto,
ja rahvaan käytös on uhkaavaa. Kuultiin senlaatuisia
huomautuksia kuin: »Inha juutalaisnaama!» ja
»Kyllä me vielä sinut nyimme!»

Eräässä myöhemmässä kokouksessa, missä hän puhut
kapinallisille merisotilaille, lähetettiin hänelle kysymyksiä
tai uhkauksia sisältäviä nimettömiä kirjelappuja.

»Miksi poistuvat niin monet johtajat, komisaarit ja vastuunalaiset
henkilöt keskuksesta?» kuului eräs kysymyksistä.

»Osaksi lähteäkseen rintamalle, agitoidakseen ja kohottaakseen
mielialaa, osaksi pelastaakseen itsensä, jos valkokaartilaiset
tulisivat ja valloittaisivat kaupungin», vastasi
Trotski.

»Miksei meillä ole hiiliä? Voisimmehan toki panna työt
hiilikaivoksissa käyntiin», kysyttiin myös. Mutta kaivokset
ovat saksalaisten miehittäminä, ja Trotski vastasi: * Hallitukselle
uskollisten merisotilaiden tulisi hävetä tehdessään
tuollaisia kysymyksiä ja pikemmin huolehtia nitoen
hiljentämisestä.»

»Iskemme sinut kuoliaaksi ennenkuin pääset ulos salista»,
oli myöskin eräälle paperilapulle kirjoitettu.

Trotski varoitti hajaannuksesta ja viittasi tilanteen vakavuuteen.
»Valta on nyt meillä, mutta se on pahoin
uhattu, ja vaikkapa se meiltä joksikin ajaksi riistettäisiinkin,
on kansainvälisen köyhälistön kohdakkoin tapahtuva

ja maailmankäsittävä vallankumous edistynyt niin pitkälle,
että me nopeasti pääsemme jälleen valtaan ja saavutamme
lopullisen voiton.»

Enimmin puhuvana ilmiönä neuvostohallituksen hermostumisesta
on sen tiedonanto ulkomaisille lähetystöille, ettei
odotettujen vakavien tapahtumain aikana katsota mahdolliseksi
suojella ulkomaiden alamaisten henkeä ja omaisuutta.
Senjohdosta ovat konsulivirastot hankkineet tiedon
asianomaisten siirtolain jäsenten nimistä ja osoitteista,
voidakseen nopeasti toimittaa nämä pois, jos se kävisi
välttämättömäksi.

XVII!
Kotitarkastus.

Kun mitään pahaa aavistamatta saapuu kotiinsa ja näkee
kaiken huoneessansa ylösalaisin käännetyksi, tavarat sikin
sokin viskeltyinä, kaapit ja laatikot aukimurrettuina, niiden
sisällön huiskin häiskin lattialla, savustetun makkaran viulun
vieressä virumassa, niin on vähän rauhoittavaa tietää,
että asunnossa ei ole käynyt murtovarkaita, vaan ainoastaan
toimeenpantu kotitarkastus.

Erittäin kiusallista ja epämieluista se on sanomalehtimiehelle,
joka kuuden kuukauden ajan on tuntenut itsensä
melkein kuin vakoilijaksi vieraassa sotaa käyvässä maassa
ja sensuurista ja moninaisista muista vastuksista huolimatta
on työntänyt rajan yli muutamia kirjoitelmia, mitkä

jos niissä mainitaan jotakin »epäsuotuisaa» venäläisistä
olosuhteista, riittävät saattamaan kyttääjänsä kiikkiin.

On siis sekä luonnollista että inhimillistä, että hermostuneena
suuntaan ensi askeleeni sinne, mistä toivon löytäväni
päiväkirjani ja viimeksi kyhäämäni miltei valmiin
sanomalehtiartikkelini.

Jos kohta näitä vaarallisia todistuskappaleita punakaartilaisten
likaiset sormet eivät olleetkaan koskeneet, niin
johtui se siitä, että nuo naudat, jotka arvattavasti vaivoin
osaavat tavata venäläiset aakkoset, eivät olleet tunteneet
erikoista viehätystä kieliopintoihin, vaan olivat kohdistaneet
huomionsa silmäänpistävämpiin ja lupaavampiin esineihin.
Koetan sommitella status quon saadakseni selville,
puuttuuko jotakin, ja huomaan, että niissä kolmessa
huoneessa, joita käytän kolmentoista suojan huoneustosta,
on tyydytty laatikolliseen hienoja pelikortteja ja tikariin,
jonka olemassaolon oikeutuksena oli erään kaapinoven
kiinnipuristaminen, koska siitä puuttui avain ja se tahtoi
paukahtaa auki. Selvitellessäni tavaroitani piti minulle
seuraa pari huoneuston omistajan -- perheineen Krimille
paenneen suurtehtailijan sukulaista. He asuvat parissa
muista suojista ja kertovat, yhä kalpeina ja vavisten,
kuinka toisissa huoneissa on riehuttu ja että on löydetty
ja viety useita pulloja samppanjaa, Sikaareja, savukkeita
sekä kaksi polkupyörää.

Kun samassa pari päämiehistä tulee pihassa näkyville,
käytän tilaisuutta haastatellakseni herroja, tunnustellakseni
hiukan heidän hampaitaan ja, jos mahdollista, viekoitellakseni
heiltä joitakuita sielutieteellisiä neronleimauksia,

Syöksyn siis alas pihalle muka tyrmistykseen asti kummastuneena
siitä, että on rohjettu loukata lähetystön suojelusplakaattia,
ja eräs vanhanpuoleinen merimies, joka
useitakin kertoja on ollut »Polarstjernenillä» Kööpenhaminassa,
viittaa köyhäinkomitean pöytäkirjaan. Näen siihen
merkityiksi ne esineet, joiden omistaminen on kielletty,
sekä polkupyörät, ne kun olivat rekisteröimättömät, jotavastoin
eräitä taskuun pistettyjä pikku kapineita ei ole
luettelossa. Teen muutamia aloitteita aiheuttaakseni keskustelua,
mikä näiden ihmisten kanssa eräissä suhteissa
aina on opettavaista ja antaa tilaisuuden katsahtaa sekavien
sielujen tutkimattomiin syvyyksiin. Epäsiisti punakaartilainen,
jolla on tulehtuneet silmät ja eläimellinen
naama, hyökkää kimppuuni kuin kyykäärme ja syytää minulle
vuolaan virran lailla väärinkäsitettyjä sosialistisia
oppilauseita hyvin runsaasta bolshevikilaisesta varastostaan.
Ei näy olevan mitään rajoja, missä määrin saa käytellä
muiden omaisuutta. Kun lausun toivomuksen, että
saisin hänen sotilasviittansa, sanoo hän: »Hyvin kernaasti,
jos teillä on määräys.» Hänen tepsivimpänä todistuskappaleenaan
on kuitenkin, että jos vielä ärisen, minut
hetikohta vangitaan ja viedään Gorohovajaan, ja senvuoksi
peräydyn nopein, mutta harkituin askelin.

Talosta löydettiin viisi automobiilia. Tässä voinen huomauttaa,
että talo on melkoisen iso, ulottuen pituudeltaan
toisesta kadusta toiseen. Siellä on talleja, vaunu- ja automobiilivajoja,
jotka kuuluvat erinäisiin sitä ympäröiviin
pienempiin loistorakennuksiin. Yksi näistä autoista kuului
autonohjaajalle, joka itse oli talon köyhäinkomiteassa.

Se tietänee, että ajovehkeen alkuperäinen omistaja oli
paennut tai vangittu ja että ohjaaja senvuoksi katsoi itsensä
lähimmäksi perilliseksi, vaikka perintöoikeus onkin
poistettu. Kun hän sitäpaitsi on komisaarina Gorohovajan
2:ssa, olisi häntä pidettävä maallisen oikeuden yläpuolelle
korotettuna. Mutta lähetetty toimituskunta telefonoi
Gorohovajaan kysyen, voisiko sen ottaa, sai kieltävän
vastauksen ja otti sen kumminkin. Täten toimitaan
joka päivä toisiansa vastaan. Myöhemmin kävi selville,
että nämä rosvoavat sissit olivat tulleet aivan toisesta piiristä
ja puuhailleet ilman muuta valtuutusta kuin väkevämmän
oikeus.

Autonkuljettaja, jolta oli riistetty hänen ajopelinsä, saapui
illalla kotiin ja tuli tarjoamaan aulista apuaan tämän
asian perinpohjaiseksi selvittämiseksi ja hankkiakseen »oikeudenmukaisen
» omaisuutemme takaisin.

Kun seuraavana aamuna istun yöhousuissani ja nautin
kaakaolasillista, astuu pienen silmälaseilla varustetun bolsheviki-komisaarin
johtama joukko sisälle. Komisaarilla
on nahkalakki päässä, toisen miehen liian väljä ulsteritakki
iljettävällä ruumiillaan, pari vankkoja rasvanahkasaappaita
jalassa ja asianajajan salkku kainalossa. Kyynillinen
hymy paljastaa madonsyömät hampaat, omituinen
kasvojen- ja päänmuoto, pieni sisäänpainunut naama ulospistävine
poskiluineen ja pari jättiläissuuria silmälaseja
muistuttavat esihistoriallisesta sisiliskosta ja näkyvät ilmaisevan
kaiken maailman ruumiillistunutta häijyyttä. »Tänne

voimme mukavasti sijoittaa kerhon», sanoo hän kulkiessamme
erään salin läpi.

Hän ilmoittaa heti, että hän välittää viisi kaikista lähetystöistä
» joiden moninaisia metkuja jo kauan on valppain
silmin seurattu. Hän näkyy astuvan tiettyjä jälkiä, sillä
hän ei ota kuuleviin korviinsa, että tämä on jo kolmas
kerta, kun taloa tutkitaan. Hän tietää, että huoneustossa
on saippuaa ja viiniä, ja löytää viinin.

Parilla komealla, sirosti veistetyllä tammikaapilla, jotka
aina ovat herättäneet minussa kunnioitusta ja joiden sisällöstä
olen arvaillut sinne tänne, näkyy olevan häneen magneettinen
vetovoima. Ensin koetamme kaikkia talon avaimia,
mutta mikään ei sovi. Sitten lähetämme hakemaan
seppää, mutta hän ei viitsi tulla. Silloin murramme kaapit
kaikilla käytettävissä olevilla keinoilla. Ne sisältävät
kirjoja. Mutta alinna kummassakin kaapissa on laatikko,
ja näistä on toisessa kaksikymmentäviisi pulloa vodkaa
ja toisessa yhtä monta pulloa konjakkia. Koko joukkion
silmät säteilevät halusta ja autuaallisesta odotuksesta, ja
pullot suljetaan juhlallisesti sinetillä erääseen laatikkoon
ikäänkuin ne olisivat vietävät sairaala- ja terveydenhoito-osastoon.
Suuresta väkijuoma-määrästä ovat miesten aivot
vaistomaisesti jo niin kuumenneet, että he unohtavat saippuan
ja ryntäävät pois saaliineen.

Sittemmin uskotaan minulle, että huoneustoon todellakin
oli kätketty neljä puutaa saippuaa, ja arvellaan, että
oivallinen talonmies, jolle, varomattomasti kyllä, oli annettu
kokonainen tanko, on johtanut epäluulot heihin.

Sellainen tarkastustoimikunta ei koskaan mene ovesta
ulos ennustamatta, että sitä pian voidaan odottaa jälleen;
ja nyt täytetään huoneeni alusvaatteita ja muuta palttinatavaraa
sisältävillä matkalaukuilla ja kaappini pitovaatteilla,
jotta näyttäisi siltä kuin ne olisivat minun. Asukkaat
näet toivovat, että toki jossakin määrin kunnioitetaan
ulkomaalaisen omaisuutta. Saippuan vaadin kuitenkin
vietäväksi talosta pois.

Kaiken tämän ihanuuden keskellä istun mietiskellen,
tokko Tanskassa olevat monilukuiset venäläiset todella
älyävät kuinka hyvä heidän on olla, ja tokko ajanpitkään
oikeastaan maksaa vaivaa olla täällä kahlekoirana, elää
koiran ruualla ja aina pelätä tulevansa koiran tavoin ammutuksi.

Lopuksi tuli jälkinäytös, mikä aina on hauskin. Eräs
palvelijatar, joka oli ollut perheessä entisistä ajoista ja
jonka sulasta armeliaisuudesta oli sallittu sen luokse jäädä,
syödä ja asua ilmaiseksi, oli vihdoin sanottu irti, ja hautoen
kostonsuunnitelmia tämän verisen vääryyden johdosta
hän ensin kieltäytyi talosta lähtemästä ja saapui joka
päivä ruokailuaikaan vaatimaan ateriansa, pysyen muun
osan vuorokaudesta poissa. Hän oli aikoinaan ollut saapuvilla
perheen aarretta kätkettäessä ja antoi tämän tietonsa
nyt kantaa hedelmää.

Penkomisen jälkeen hän saapui viimeistä kertaa, nähdäkseen
hävityksen koko laajuuden.

Sen jälkeen hän hävisi ainiaaksi vieden mennessään kaksi
pulloa viiniä, ainoat, mitkä olivat säästyneet joukon tarkkaavaisuudelta.

XIX

Bolshevikien propagandaa.

Kaikkien julistusten joukossa, joita päivittäin kiinnitetään
talojen seiniin ja aitoihin, on eräs, mikä erityisesti
kiinnittää huomiota, ensiksikin ja etupäässä sen tavattoman
ison ko'on vuoksi, samalla kun sisältökin vastaa kehyksen
mittakaavoja.

Ylinnä prameilee lihavilla mustilla kirjaimilla kolmen
kyynärän pituisella rivillä »Venäjän Sosialistinen Liittoneuvostotasavalta
», jonka puumerkki kummittelee mitä
merkillisimmissä paikoissa. Sen alla on alleviivattuna:
»Kaikkien maiden proletaarit!» kehoitus, jota näihin asti
on toitotettu kuuroille korville, mutta johon yhä kiinnitetään
toiveita, sillä bolshevikit ovat harvinaisen suuria optimisteja.
Sitten punaisilla, verenkarvaisilla kirjaimilla varsinainen
otsikko »Veren hinta», ja sulkumerkeissä mainitaan,
että julistuksen sisältö kohdistuu »nelivuotiseen
imperialistiseen sotaan*.

Sitte kun lukija on saatettu oikeaan mielentilaan erittäin
hyvin tehdyllä hiilipiirroksella, mikä peittää kolmanneksen
julistuksen pinta-alasta ja esittää seinää vasten
nojaavaa merisotilasta painamassa nenäliinaa vertavuotavaan
otsaansa kiväärin riippuessa veltosti toisessa käsivarressa
- kuva, joka elävästi herättää myötätuntoa, ei
vähimmin siksi, että se nähtävästi polveutuu niiltä ajoilta,
kun merisotilaita vielä oli olemassa, -- sanotaan kyhäyksessä
seuraavasti:

Miljoonien kaatuneiden ruumiiden yli, suunnattomien
veri- ja kyynelmerien halki purjehtii imperialismin laiva jo
viidettä vuotta. Kauanko se noilla verisillä laineilla vielä
liikkuu, sitä ei kukaan tiedä. Eikä sitä tiedä edes sen
kapteenikaan, koko maailman valtias, kapitaali. Vain
yksi seikka on varma: jollei alus törmää köyhälistövallankumouksen
karille, täytyy työläisten kautta maailman
vielä kauan murhata toisiaan, ja veljenkäden kylmästä,
hengettömästä kanuunasta singahduttamat shrapnellit repivät
työläisen rinnan palasiksi. Porvaristo ja sen opetuslapset
hokevat kaikkialla kultuurista ja edistyksestä, mutta
loppujen lopuksi he ovat itse omin käsin paiskanneet ihmiskunnan
sellaiseen veriryöppyyn, mihin verrattuina kaikki
vanhan ajan, keskiajan ja uudemman ajan sodat ja väkivallantyöt
vaalenevat. ]a jahka ihmiskunta oikein tahtoo
tutkia, mitä tämä sota, tämä kultuurin järjestetty hävittäjä,
maksaa, niin esiintyy summia, joiden vuoksi kauheinkin
köyhyys kalpenee. ]o nyt ovat nämä uhkaavat seuraukset
aivan selvinä silmiemme edessä. Sota on riistänyt
suurimman osan työläisiä ja talonpoikia koneittensa äärestä
ja auransa kurjesta, käskien heidät työskentelemään
toinen toisensa tuhoamisessa tai aseiden, räjähdysaineiden
ja ampumavarojen valmistuksessa, mikä aiheutti täydellisen
rappiotilan syömäviljan ja yleensä kaikkien ravintoaineiden
tuotannossa. Joskin kaikki puhe nälänhädästä
ennen tuntui epätodelliselta hourailulta? on kaikkein suurin
maailman valtiaista jo tullut alas maan päälle ja sen
valta on nopeasti leviävä kaikkeen maailmaan.

Kahdeksassakolmatta maailman maassa on viljan tuotanto
viiden vuoden (1911— 16) kuluessa vähentynyt yhteensä
14 prosentilla. Ranskassa on sato tärkeimmistä
viljalajeista (rukiista, vehnästä, ohrista, kauroista ja maissista)
kolmen ja puolen vuoden (1914—18) aikana vähentynyt
38 prosentilla, toisin sanoen luvusta 145,4 lukuun
90,9. Vehnän kylvöön käytetty maa-ala supistui 36 prosentilla.
Vuosina 1916—17 hupeni Englannin viljantuonti
melkein 50 prosenttiin, ja kokonaistarjonta leipämarkkinoilla
- yhdessä englantilaisen leivän (?) kanssa osoittaa
35 prosentin vähennyksen. Kaikkialla Europassa on
toimeenpantu valtion monopoli leipään nähden, mikä niukentaa
leipäannokset. Siitä huolimatta esiintyy meille
vielä uhkaavampiakin näkyjä ja perspektiivejä. Itävallassa,
Saksassa ja Pariisissa on määrätty viidennesnaulan nälkäannokset
päivää kohti taikka ei jaeta ylimalkaan mitään (!).
Kaikkialla Europassa käy nälkä-mielenosoituksien ja ryöstöjen
aaltoja. Aivan satumaisesti kohoavat ruokatarpeiden
hinnat. Tämän valaisemiseksi esitämme seuraavat luvut
hintojen noususta Englannissa.

Keskimääräiset hinnat 1901— 05 teestä, sokerista, voista,
leivästä, lihasta:     500   300
Heinäkuun lopulla 1914 579   350
Tammikuun lopulla 1915 786   413
Tammikuun lopulla 1916 946½  465
Tammikuun lopulla 1917 1310  561
Tammikuun lopulla 1918 1221½ 686
Toukokuun lopulla 1918 1247  777½

Samaan suuntaan kehittyvät asiat, mutta vielä räikeämmällä
tavalla, Europan muissa maissa. Viime tiedoitusten
mukaan on Saksassa äskeisinä aikoina harjoitettu laajaa
kauppaa itsekuolleiden eläinten lihalla, ja alituisesti varastetaan
makkaratehtaisiin ruumiita ruumishuoneesta.
Juoden kansojen verta palaa Europa vähitellen
ihmislihan syömiseen.

Mutta ei puutu ainoastaan leipää ja lihaa, vaan ylimalkaan
eivät mitkään tarvikkeet riitä. Eivät riitä pukimet
eivätkä jalkineet. Sensijaan tavataan kaikkialla yllinkyllin
granaatteja ja myrkyllisiä kaasuja. Kaikkialla, ei ainoastaan
sotaakäyvissä, vaan puolueettomissakin kapitalistimaissa
ovat kaikki tehtaat joutuneet sotateollisuuden palvelukseen;
rajoitetaan omaa tuotantoa tai suljetaan kokonaan
ne tehtaat, jotka valmistavat tavaroita kauppamarkkinoita
varten. Leivän asemesta ei voi ravita itseänsä
granaateilla ja shrapnelleilla. Englannissa oli vuonna 1917
valmistettujen ammuksien määrä neljä kertaa niin suuri
kuin maaliskuussa 1916 ja 28 kertaa niin suuri kuin maaliskuussa
1915; ja näiden kahden vuoden kuluessa kasvoi
tykkien valmistus kaksikymmenkertaiseksi. Samalla ajalla
vähentyi kivihiilituotanto kymmenellä prosentilla ja kutomateollisuuden
aloilla vallitsi suuri työttömyys. Ranskassa
on räjähdysaineiden valmistus 1. päivästä elokuuta
1914 maaliskuun 30. päivään 1915 enentynyt 44-kertaiseksi.
Metallituotannon suhteen tehdyistä tutkimuksista
kävi selville, että kaikkialla työskenneltiin vain sotaa varten
ja työskenneltiin kuumeisella kiireellä ja mitä tarmokkaimmin
yöt päivät (Pariisissa, Bordeuxissa), eikä Bordeauxissa

pidetty edes sunnuntaita vapaana. Pariisissa
työskenteli vuoden 1916 alussa kaksisataatuhatta ihmistä
ammuksien ja muiden tykistötarpeiden valmistuksessa.
Samoin on laita Saksassa. Samanaikaisesti työskentelivät
kaikki rauta- ja kemikaalitehtaat sodan päämääriä silmälläpitäen;
ja työntekijäin luku on, kaikkia sotapalveluskutsuntoja
mukaan laskematta, sodan alusta vuoteen 1916
vähentynyt 1,459,000 ihmisestä 1,180,000 edellisessä ja
15,042 henkilöstä 14,914 henkeen jälkimäisessä teollisuudessa.
Rakennus- ja kutomateollisuudessa sekä kulkulaitoksen
alalla on myöskin tapahtunut melkoinen vähentyminen.
Nykyisin ravitsee ihmiskunta itseänsä raudalla
ja ampumavaroilla eikä leivällä. Kaikille kapitalistisille
hallituksille on kyllä hyvä, että tulot lisääntyvät. Ne eivät
ravitse ihmiskuntaa ainoastaan kuolleilla raadoilla -- vieläpä
ne ovat valmiit elävältä paistattamaan omat lapsensa,
kunhan se vain tuottaa niille vähintäinkin 100 prosentin
voiton. Saksalaisen sotateollisuuden voitoista antavat seuraavat
numerot selvän todistuksen:

Teollisuushaarat Osinkoprosentti Puhdas ylijäämä
1913—14, 1915—16, 1913—14, 1914—15
Kemikaalioita 20,9 17,8 85,5 90,9
Ampumavaroja 14,2 22,8 10,e 45,o
Metalleja 9,9 20,7 26,3 85,4

Yhdessä vuodessa on osinkojen keskiarvo noussut viidestätoista
prosentista 20,4 prosenttiin, ja puhdas voitto
kaikki mahdolliset kirjanpitäjäin kähveltelyt poisluettuina,

on kohonnut melkein kahdenkertaiseksi. Ja menestyvätkö
Amerikan ruutikuninkaat huonommin? Esimerkiksi Dunanin(?)
ruutitehtaat jakoivat vuonna 1915 osinkoina kaikkiaan
200 prosenttia pääomasta. Vastaavasti nousee osakkeiden
hinta. Niinpä maksoivat osakkeet eräässä Yhdysvaltain
isoimmista ruutitehtaista, The Bethlehem Co., Ltd.,
heinäkuun 1. p:nä 1914 yksiviidettä dollaria, heinäkuun
30. p:nä 1915 oli niiden arvo kohonnut 259 dollariin ja
toukokuun 25. p:nä 1916 aina 458 dollariin, toisin sanoen
kahdessa vuodessa yksitoistakertaiseksi. Amerikalaisen
Terästrustin ansiot vuoden 1916 alkupuoliskolla olivat
kolmikertaiset siitä, mitä ne olivat samaan aikaan vuonna
1915. Niin, kanuunakuninkailla ei ole huonot päivät.
]a sen käsittää porvaristo oivallisesti. »Jos nyt muutamme
koko maan jättiläissuureksi asetehtaaksi* -- haaveilee
saksalaisten teollisuusharrastusten äänenkannattaja
Plutus isänmaallisen uutteruuden hurmassa -- »ja senjälkeen
pidämme huolen siitä, että muu maailma ei lakkaa
sotia käymästä, ja jos aseet tilataan meiltä, niin voimme
tietysti tehdä loistavia kauppoja.» Miksei myöskin pidetä
huolta siitä, että sotaa kestäisi loppumattomiin, koska se
kerran avaa niin loistavia näköaloja kultuurille? Mutta
puhuuko tämä sotateollisuuden kukoistaminen meille mitään
maailman tuotantovoimien kehittymisestä, mitään yhteiskunnallisen
varallisuuden kartuttamisesta? Ah, ei,
kaikki sotapäämääriä silmällä pitävä tarveaineiden ja teollisuustuotteiden
valmistus on hedelmätöntä tuotantoa. Miljaardit
ovat ammutut ilmaan niiden jättämättä mitään elävää
jälkeä kansojen varallisuuteen. Ne kilisevät vain hauskasti

kanuunakuninkaiden taskuissa. Mutta tätä lukuunottamatta
vähentää sotaakäyvien maiden varallisuutta jokainen
uusi laukaus, jokainen uusi räjähdys. »Nykyinen
teollisuuden kukoistus on harhakuva», huudahtaa Englannin
työläisten edustaja Snowden, ja samassa äänilajissa
kirjoittaa porvarillinen Frankfurtin lehti: »Kuten räjähtäneille
granaateille, käytetyille ampuma varoille, rautaromuksi
ruhjotuille automobiileille, rikkikuluneille sotilaspuvuille —
samaten käy kaikelle muullekin.» Tositeossa kaikki, mitä
maahan jää jälelle, on vain mahtava velka ainoana oleellisena
näkyväisenä tosiseikkana. Mutta saksalaisen teollisuuden
puhetorvi Plutus valittaa katkerasti: Ennemmin
tai myöhemmin saamme kuitenkin todeta sen tappion,
minkä olemme kärsineet monilla rahaliikkeemme ja teollisuutemme
aloilla. Ennen kaikkea puuttuu meiltä suurin
osa välttämätöntä kansallista pääomaamme sekä raaka-aineiden
ja puolivalmisteiden varastoja, mitkä meillä oli ennen
sotaa.

Koneiden pauhinassa ja sorvauspenkkien surinassa puuhaa
miljoonittain työläisiä aamusta iltaan shrapnelleja valmistamassa.
Granaatit räjähtelevät ja ihmisiä kaatuu,
päivä päivältä kasvavat vuoriksi kohoavat ruumisröykkiöt,
veri- ja kyynelvirrat paisuvat. Maailman tuotantovoimat
ehtyvät, valtiovelka ei kartu päivittäin, vaan joka silmänräpäys.
Vampyyrien tapaan imee porvaristo ihmiskunnan
verta ja vihaa jokaista, ken yrittää kirvoittaa niskoiltaan
kirotun sodan iestä. Tuhansin tavoin koettaa kapitalismi
vetää neuvosto-Venäjää sodan pyörteisiin. Mahtava imperialismi
ei kuule köyhälistön nostaman myrskyn kumeata

ukkosenjyrinää. Soban ruudinsavun usva kätkee köyhälistön
heräämisen, sen aatteellisen urheuden ja taistelujanon
imperialismin silmiltä. Maailmanpommituksen tukehduttavien,
imperiallististen kaasujen kehystämässä jyrinässä
järjestyvät työläisten rivit. Jolleivät tänään, niin
huomenna lyövät Europan työläisjoukot neuvosto-Venäjän
kanssa veljenkättä ja ravitsevat raudalla niitä, jotka pakottivat
heidät leivän asemesta elättämään itseänsä raadoilla
ja ruumiilla. Älkää syyttäkö työläisiä, jos kapitalistit
silloin muutetaan raadoiksi ja ruumiiksi.

Voimme taata ainoastaan sen, että työläiset eivät häpäise
heidän ruumiitansa, vaan jättävät ne kalmanmatojen ravinnoksi. *)

*) Lukija on tällä välin kenties unohtanut, että ylläoleva on
sananmukainen käännös, jonka hämäryyteen ja epäjohdonmukaisuuteen
ei minulla ole mitään osaa.

Tekijän huomautus.

XX

Pieniä pääkirjoituksia punaisessa sanomalehdistössä.

1. Punaiselle armeijalle olemme kaiken velkaa.

Talvi lähestyy. Oivallisten punakaartilaistemme, jotka
panevat henkensä alttiiksi suuren lokakuun-vallankumouksen
puolesta, täytyy ehkä viettää osa talvea juoksuhaudoissa.

Meidän, rintaman selkäpuolella olevien, tulee mitä voimakkaimmin
heitä tukea. Punaisen armeijan sotilaiden
täytyy olla lämpimästi puettuja. Turkkeja, lämpimiä silkkialusvaatteita,
plyyshi-vuodepeitteitä, kaikkea tuollaista on
anastettava porvaristolta punaisen armeijan käytettäväksi.

Ensimäinen askel on jo astuttu. Eilen on Pietarin neuvosto
tehnyt päätöksen lämpimien vaatteiden keräämisestä.
Tämä päätös astuu voimaan aivan lähimmässä tulevaisuudessa.

Kaikki on otettava pois porvarillisilta vetelehtijöiltä. Jos
osoittautuu välttämättömäksi, annamme heidän pitää ainoastaan
kotitohvelinsa.

Mutta kaikki hyvät lämpimät jalkineet ja paraat talvipukimet
lähetämme rintamalle.

Punainen armeija uhraa kaikki vallankumouksen eteen,
ja meidän on uhrattava kaikki oivallisen punaisen armeijan
hyväksi.

2. Vartijat aseihin!

Herrat porvarilliset ovat vielä kerran päättäneet vetää
köyhälistöä nenästä. Kuultuaan, että heidän asuntonsa
sisustuksineen joutuisi työväenluokan haltuun, alkoivat he
kiireesti myydä huonekalujaan ja ikäänkuin pahantekijät,
joilla on varastettua tavaraa, he ovat valmiit myymään
nopeasti parhaaseen mahdolliseen hintaan.

Kaikki sanomalehtien ilmoituspalstat ovat täynnä ilmoituksia
huonekalujen ja arvoesineiden myynnistä, joita tarjotaan
kaupaksi »heti» ja »melkoisesti alle todellisen hinnan».

Työläiset! Älkää ajatelko noiden huonekalujen ostamista.
Joutuvathan ne kerran kuitenkin teidän käsiinne.
]a jotta siitä ei voisi olla mitään epäilystä, niin pyytäkää
neuvostoa kieltämään vieraan perinnön myynti.

Ne myyvät meidän omaisuuttamme!

Pieniä kapineita ne varastavat ja vievät mukanaan.

Meidän on toimittava ripeästi!

3. Ei rauhaa, vaan -- petosta.

Sähkölennätin tuo mitä hämmästyttävimmän uutisen. Itävalta
ehdottaa kaikille sotaakäyville valloille rauhankeskustelujen
alkamista. Onko sen johöosta riemuittava? Laulettava
ja juhlittava?

Rauhanenkeli on palannut Europaan, niin kirjoittaisivat
porvariston sanomalehdet. Me katselemme asiaa hieman
toisessa valossa. Meille ei ole tärkeätä, mitä toinen rosvo
tarjoo toiselle tuttavallisessa neuvottelussa perustavista
periaatteista, jotka eivät ole sitovia rauhaan nähden. Moista
kaupanhierontaa kansojen verestä on jo kauan tuttavallisesti
harjoitettu. Ei rauhan vuoksi, vaan työläisjoukkojen
pettämiseksi on tuo huomiota herättävä uutinen julaistu.
Silloin, kun työväki ja talonpojat täällä voittivat oman
porvaristonsa, esitti neuvostohallitus aselepoa kaikille
maille. Ei ainoatakaan pisaraa kansojen verta olisi vuodatettu
niin kauan kuin tuo aselepo olisi ollut voimassa.
Aselevosta ei mainita sanaakaan Itävallan julistuskirjassa.
Neuvostohallitus ehdotti, että kaikki esittäisivät vaatimuksensa
ja sota päämääränsä avoimesti ja mitään peittämättä.
Kuninkaallis keisarillinen hallitus kutsuu salaisiin neuvotteluihin

12 päivänä joulukuuta 1916 tehdystä rauhantarjouksesta.
Kuinka paljon vettä onkaan siitä ajasta vierinyt
ajan virrassa, kuinka paljon maailma onkaan muuttunut!
Ja porvaristohallitus esittää vanhat, vastenmieliset
ehdot! Miksi neuvotellaan rauhasta näillä ehdoilla ? Jotta
Saksa tietäisi, ettei tarjous ole vakavassa mielessä tehty!
Työväestön, sotamiesten ja talonpoikain rauhoittamiseksi.
Heidän uneen tuudittelemisekseen. Tahdotaan uskotella
heille, että rauha ei ole rauhanneuvotteluilla saavutettavissa,
vaan että se voidaan ainoastaan taistelemalla
hankkia.

Neuvostohallitus irroitti Venäjän veljestaistelusta. Kuninkaallinen
ja keisarillinen Itävallan hallitus ryhtyy tähän
seikkailuun valmistaakseen ihmisjoukkoja viidennen sotatalven
uusiin koettelemuksiin.

4. Toimeen!

On^tehty monta oivallista päätöstä, sanottu vielä useampi
oivallinen sana, -- nyt on aika käydä toimeen. Työläisten
on hyljättävä matalat kellarikäytävänsä ja kosteat nurkkansa
suojissa, joissa neljä asuu yhdessä. Työläisten
lasten tulee kasvaa isoissa, puhtaissa ja päivänpaisteisissa
huoneissa, missä on raitista ilmaa. Työläisten vaimot saavat
nauttia kaikista hyvin järjestetyn asunnon mukavuuksista.
Tämä on hetikohta pantava elämässä täytäntöön,
ja tässä, kuten yleensä kaikessa, on välttämätöntä, että
kansanjoukot itse käyvät asiaan käsiksi. Ei tule odottaa,
että joku saapuisi kehoittamaan teitä muuttamaan kellarikerroksesta
mukavampaan asuntoon. Työläisten on itse

lähdettävä neuvostonsa puheille ja vaadittava muuttoa.
Työläisten on itse osoitettava neuvostolle, minkä asunnon
he haluavat. Pois kaikki hempeämielisyys ja turha arastelu.
Miksi odottaa siihen asti, kun asunnot tulevat tyhjiksi?
Jos porvaristo-asunto miellyttää työläistä, niin se
seikka riittää. Porvariperhe voi muuttaa naapurinsa luo.
Supistakoot he tilojaan. )a tyhjentyvät asunnot joutuvat
työläisperheille. Jos huoneusto on riittävän suuri, voihan
pari kolmekin työläisperhettä siihen muuttaa. Toimeen,
toverit!

Tänä talvena työläisten ei tarvitse tietää mitään kosteudesta,
liasta tai vedosta. Uudenajan herrat, työläiset,
ovat elävät uudella tavalla.

5. ]o tulee!

Bulgariassa ja Turkissa on vallankumous. Kansanjoukot,
työläiset, talonpojat ja sotilaat, kieltäytyvät vuodattamasta
vertansa, näkemästä nälkää ja menehtymästä sortajiensa
hyväksi. Ne kieltäytyvät ampumasta venäläisiä,
ranskalaisia, italialaisia, englantilaisia ja amerikalaisia veljiänsä,
ne kääntävät pistimensä todellisia vihollisiansa
vastaan.

Heidän porvaristonsa näki Venäjän porvariston malliin
alussa paljon vaivaa liikkeen tukehduttamiseksi ja valtansa
ylläpitämiseksi. Mutta kokemuksien Venäjän vallankumouksesta
täytyy olla Bulgarian ja Turkin kansanjoukoille
riittävänä oppina, jotteivät anna pyydystää itseänsä porvariston
onkeen. Itävalta ja Saksa koettavat voimakkailla
pistimillään pakottaa Bulgarian ja Turkin työläiset ja talonpojat

jatkamaan vallanhimoista sotaa. Turkkilaiset sotilaat
ponnistelevat tukehduttaakseen venäläisen vallankumouksen,
itävaltalaiset sotilaat rientävät tukehduttamaan
Turkin vallankumousta, ja saksalaiset sotilaat koettavat
tukehduttaa kansannousua Itävallassa. Maailman imperialismin
rivit horjuvat. Liekit leimahtelevat maailman
palosta.

Se edistyy, se edistyy " suuri yleismaailmallinen vallankumous.

6. Yhä eteenpäin!

Olemme siihen jo tottuneet. Jos olisi tapahtunut pari
kuukautta sitten, että 40,000 saksalaista sotamiestä olisi
noussut kapinaan Ukrainassa, kuinka silloin olisimmekaan
riemuinneet! Tai jos Samara olisi vallattu! Onhan se
kuitenkin arvaamattoman tärkeä tapaus. Ja nyt luemme
siitä, puhumme siitä melkein välinpitämättöminä. No niin,
Samara on vallattu, 40,000 saksalaista sotilasta on noussut
kapinaan; niinhän täytyi käydäkin, muulla tavoin ei
voinut käydä. No, nyt ei ole enää pitkältä lupaustemme
täyttämiseen, pitkältä siihen, mitä pidettiin liioitteluna tai
kiihoittajain lauseina. Nyt tuo jokainen päivä tietoja vallankumouksen
uusista voitoista, ja me otamme ne vastaan
levollisesti ja aivan luonnollisena asiana. Se ei meitä
enää kummastuta. Nyt emme enää tyydy keisarikuntaa
pienempään neuvostotasavaltaan. Ja sen saamme. Samoin
kuin saamme leipää, samoin kuin eristetyt maakunnat
jälleen yhdistetään meihin.

Kaikki tuo tulee. Mutta ei itsestään. On taisteltava.
On ponnisteltava kauan ja uupumatta. Nyt on jokaisen
oltava työmies, järjestelijä, agitaattori, taistelija.

Siinä täydellisen ja nopean voiton pantti.

XXL

Punainen armeija.

Kun silmänräpäys tulee, jolloin bolshevikien on lyötävä
ratkaiseva iskunsa, riippuu kaikki punaisesta sotajoukosta.
Sen avulla voi heidän valtansa pysyä pystyssä ja sen kanssa
se kukistuu. Vain sen avulla on tähän asti ollut mahdollista
käy teliä valtaa ja toteuttaa »ihanteita».

Punainen armeija on raa'an voiman järjestäminen köyhälistön
diktatuurin ylläpitämiseksi. Se on koko järjestelmän
selkäydin ja turvana ulkoisia ja sisäisiä vihollisia
vastaan. Tämän turvan voimasta ja luonteesta voi saada
käsityksen, kun ajattelee, miten se on syntynyt, kokoonpantu
ja kehittynyt.

Vähää ennen lokakuun-vallankumousta perustettiin useimmissa
tehtaissa, varsinkin Pietarissa, työväenliittoja. Nämä
liitot saivat nimekseen »punainen kaarti», ja niiden päätarkoituksena
oli vapauden ja vallankumouksen puolustaminen
mahdollisilta vastavallankumouksellisilta hyökkäyksiltä.
Täten oli melkein jokaisella tehtaalla punainen kaartinsa,
jonka yksityiset jäsenet saivat erityistä lisäpalkkaa
tehtailta ja joka päivä pitivät sotaharjoituksia.

Punainen kaarti joutui ensimäiseen sotatehtäväänsä Kornilovin
marssiessa Pietaria vastaan. Kaikki osastot asetettiin
liikekannalle ja yhdistettiin; kaivettiin juoksuhautoja
kaupungin ympärille ja rakennettiin katusulkuja. Koska
Kornilovin sotilaat nopeasti siirtyivät punakaartilaisten
puolelle, ei kuitenkaan syntynyt mitään mainittavaa taistelua;
Kornilov itse vangittiin, ja hänen ponnistuksensa
raukesivat täten tyhjiin. Näin mobilisoidun punakaartin
valtasi vähitellen bolshevikilainen henki, samalla kun pidettiin
väliaikaista hallitusta kapitalistisena ja vaadittiin hallitusvallan
siirtämistä yhteisesti toimiville työläis- ja sotilasneuvostoille.
Tämä vaatimus ajettiin punakaartilaisten,
merisotilaiden ja Pietarin linnaväen avulla asevoimin perille
lokakuun 25 päivänä 1917. Ryhdyttiin heti luomaan
tuollaisia edustajista kokoonpantuja neuvostoja, joiden käsiin
annettiin koko hallitusvalta. Kaikilla vastuunalaisilla
paikoilla käytettiin yksinomaan luotettavia punakaartilaisia,
jotka olivat neuvostohallituksen puolella. Brestin rauhansolmiamisen
ja vanhan sotajoukon kotiinlaskemisen jälkeen
päätti komisaarien neuvosto luoda tehtaan työläisistä
ja talonpojista punaisen armeijan, joka oli neuvostohallitukselle
uskollinen, muodostaakseen täten suojan vastavallankumouksellisten
yrityksien varalta ja taistellakseen
porvaristoa vastaan.

Punakaarti ristittiin punaiseksi armeijaksi, ja alettiin perustaa
rykmenttejä. Lättiläisiä rykmenttejä ei Saksan kanssa
solmitun rauhan jälkeen järjestetty uudestaan, vaan menivät
ne kokonaisuudessaan neuvostovallan palvelukseen,

niiden miehistön enemmistö kun oli kommunisteja. Samaan
aikaan tapahtui sotateollisuuden demobilisoiminen,
ja isonlainen joukko työläisiä eri tehtaista erotettiin. Kun
näiden ihmisten oli mahdotonta hankkia itselleen työtä ja
he siis näkivät olemassaolonsa uhatuksi, kirjoittautuivat
he melkein kaikki punaiseen armeijaan, missä saivat vaatetusta,
ruokaa ja palkkaa. Tällä tavoin luotiin noin
200,000 miehen suuruinen sotajoukko, mikä kuitenkaan
ei ollut läheskään riittävä täyttääkseen niitä vaatimuksia,
joita sille sittemmin asetettiin. Kun bolshevikit kehuskelivat
sulkeneensa rintaman, vastattiin heille, että sensijaan
olivat avanneet kymmenen uutta. Nyt oli nimittäin
taisteltava sekä yksityisiä Kornilovin rykmenttien osia ja
tshekko-slovakkeja vastaan idässä Uralin tienoilla että
englantilaisia ja ranskalaisia vastaan pohjoisessa Muurmannin
rannikolla; ja last but not least oli suurin uhrein
tuettava luokkataistelua Suomessa. Neuvostohallitus päätti
senvuoksi koota miljoonan miehen armeijan.

Tässä tarkoituksessa toimeenpantiin sotaväenotto useissa
kaupungeissa ja kuvernementeissa. Työläisistä, talonpojista
ja sellaisista, joilla ei ollut mitään varmaa ansiota
tai toimeentuloa, perustettiin täten noin 800,000 miehen
sotavoima. Tältä punaiselta armeijalta puuttui alussa täydellisesti
kaikki järjestys, ja se oli kokoonpantu etupäässä
sissijoukkueista, joiden miehistöllä ja johtajilla ei ollut
minkäänlaista tietopuolista enempää kuin käytännöllistäkään
käsitystä sotatekniikasta. Niiden taistelu- ja vastustuskyky
oli senvuoksi perin vähäinen. Kurittomina ja
ilman järjestelmällistä johtoa ne olivat helppo saalis viholliselle.

Heikoimmankin tykistötulen alaisina hajaantuivat
osastot hurjassa paossa kaikille ilmansuunnille; taistelussa
lyhyeltä matkalta ne useimmiten kokonaan tuhottiin. Kävi
siis välttämättömäksi koettaa pontevalla järjestävällä ja
opettavalla työllä näitä puutteellisuuksia poistaa.

Tällä hetkellä on punainen armeija kokonaisempi. Se
on nyt muodostettu säännöllisistä rykmenteistä eri aselajeja,
kuten jalkaväestä, ratsuväestä, tykkiväestä sekä tarpeellisista
sapööri- ja etappijoukoista. Päälliköt ovat osaksi
entisen keisarillisen sotaväen upseereja ja aliupseereja,
osaksi neuvostohallituksen sotilaskurssin suorittaneita sivilihenkilöitä.
Ylimmässä johdossa on punaisia upseereja,
toisin sanoen hallitukselle uskollisia työläisiä, joiden sotilaalliset
tiedot ja kunto perustuvat noihin kursseihin. Alempana
päällystönä on vanhan armeijan nuoria upseereja ja
aliupsereeja, jotka osaksi ovat kutsutut lippujen alle, osaksi
vapaaehtoisesti astuneet punaisen armeijan riveihin.
Miehistöstä saavat naimattomat 150 ruplan kuukausipalkan
ja naineet 250 ruplaa kuussa. Päälliköt palkitaan seuraavan
kaavan mukaan: osaston johtajat saavat 350 ruplaa,
ruodun päälliköt 450 ruplaa, komppanian päälliköt
550 ruplaa, pataljoonanpäälliköt 600 ruplaa. Vaatetus on
tavallisisille sotamiehille ilmainen, mutta päälliköiden täytyy
siitä suorittaa määrätty maksu. Ravintona on naula leipää
päiväksi, teetä, lämmintä päivällisruokaa, tavallisesti
kaalikeittoa ja puuroa sekä illaksi lämmintä lientä.

Pontevasti toimeenpannuilla yhä toistuneilla kutsunnoilla
on sotajoukon lukumäärä vähitellen saatu nousemaan noin
miljoonaan mieheen. Tämän sotavoiman taistelukelpoisuutta

arvosteltaessa on otettava huomioon etusijassa seuraavat
seikat: Sen johto on enimmäkseen henkilöiden
käsissä, joilta melkoisessa määrässä puuttuu ammattitietoja
ja -kehitystä ja joilla ei siis ole suuria edellytyksiä
voidakseen menestyksellisesti taistella hyvin järjestettyä
nykyaikaista, viimeisten neljän vuoden kokemusten kouluttamien
kykyjen johtamaa sotajoukkoa vastaan. Varustus
on epäsäännöllistä ja kokoon haalittu vanhan armeijan
ei aina oivallisten varustusten tähteistä. Samaten on
ihmisaines ruumiillisesti ja sielullisesti kehnoa. Miehistö
on enimmin suosittujen asemassaankin epäilemättä riittämättömästi
ravittu. Sitäpaitsi on kehitys tuonut mukanaan,
että kaikki yleensä ja jokainen erikseen, ylemmistä
alempiin, ovat enemmän tai vähemmän joutuneet ajan ja
olosuhteiden »siveellisen mielipuolisuuden» (moral insanity)
alaisiksi, ja jokainen, joka vähänkin on tullut kosketuksiin
sotamiesten kesken vallitsevan hengen kanssa,
tietää, kuinka arvaamaton ja epäluotettava tekijä ne voivat
olla ratkaisevassa silmänräpäyksessä Rautainen kuri, jota
vielä kyetään ylläpitämään kovalla, raa'alla jyrkkyydellä,
on usein rikkoutumaisillaan, kun palkkojen maksu tai
ruoka-annosten hankkiminen käy tiukalle. Haluttomuus
sodan käyntiin ei aselevon jälkeen suinkaan ole vähentynyt,
ja kaiken koossa pitämiseksi tarvitsee hallituksen
tehdä väsymätöntä innostuttamistyötä kansankiihoittajain
ja sanomalehdistön välityksellä.

Tuskin on vaikeata antaa tälle armeijalle isku sydämeen
valtaamalla sen päämajat eli boishevikien johtajain
pesäpaikat, Pietari ja Moskova. On mahdollista, että

asettamalla parikymmentä miestä, Lenin ja Trotski niiden
oikealle siivelle, seinää vasten ja ampumalla heidät voidaan
saada koko tämä armeija antautumaan.

Kun tämän talven nälkä ja vilu yhä enemmän on heikontanut
vastustusvoimaa, niin tuskin Ententen väliintulo
keväällä, Saksan ollessa puolueettomana tai kukaties liittoutuneena
selkänojana, kohtaa voittamattomia vaikeuksia. *)

*) Esittämäni numerot, samoinkuin asialliset yksityiskohdatkin,
antoi minulle eräs punaisessa armeijassa palveleva upseeri marraskuussa
1918, jolloin yllä olevan kirjoitin. -- Kuten myöhemmin
on osoittautunut, on arvostelu punaisen armeijan taistelukunnosta
ollut perin erilainen. -- Lopuksi näkyy siis ainoastaan
Tanskan pietarilaisella lähettiläällä olleen samansuuntainen käsitys
kuin minulla.

Tekijän huomautus.

XXII

Au revoir.

Olen nyt saanut luvan ostaa sen lyijykynän, jolla kirjoitan
tämän. Paperia ja kuoria oli minulla jumalankiitos
ennakolta. Muutoin olisi minun myöskin ollut hankittava
kirjallinen lupa niiden ostamiseen paperikauppiaaltani. Sellaisissa
olosuhteissa ei edes sanomalehtimies voi työskennellä,
ja nyt kun säiliökynäni on ehtynyt, päätän minäkin
lopettaa työni.

Menen senvuoksi ulos jättääkseni hyvästit kaupungille
ja ystävilleni. Tapaan useitakin näistä yhteisessä kantakahvilassamme.

Jok'ainoan mieli on täynnä itse kutakin
viimeksi kohdanneiden hankaluuksien johdosta.

Entinen luutnantti pienine vietikkamaisine rouvineen,
jonka kotiin aina ennen oli sydämellisesti tervetullut joka
torstai, kun he vastaanottivat tuttavallisen piirin nuoruutta
ja kauneutta, on luisunut surullisesti alamäkeä, senjälkeen
kun varat ovat tyhjentyneet. Seurakykyjen muistoja täytyy
nyt tehoa taloudellisesti hedelmää kantaviksi varieteessä,
missä hän soittaa ja rouva laulaa. Sitten on siellä
arkkitehti, joka on toipumistilassa paikallisissa vankiloissa
läpikäymänsä nälkäparannuksen jälkeen. Hän oli saanut
toimekseen kaupungin sairaalain korjauksen, ja sitävarten
myönnettiin juokseviin menoihin 50,000 ruplan summa etukäteen.
Mutta kun hän saapui päärahastoon nostaakseen
rahat, luultiin häntä keinottelijaksi ja hänet vangittiin huomauttamalla:
»Vai aiotte te petkuttaa valtiota!» Kesti
kahdeksan päivää ennenkuin väärinkäsitys selvitettiin. Erään
Pietarin nyttemmin suljetun suurimman yökahvilan johtaja
elättää itseänsä kanuuna-valokuvaajana. Mutta hänen kohtalonsa
on erikoisen surullinen siksi, että hänen nyt on
mahdotonta matkustaa kotiinsa Sveitsiin. Eipä niin, ettei
hän voisi haalia kokoon siihen tarvittavia rahoja tai saada
matkalupaa. Mutta koska hänen maansa ei ole tunnustanut
bolshevikihallitusta ja sen lakeja ja hän näiden nojalla
on hakenut eron vaimostaan ja mennyt uusiin naimisiin,
vangitaan hänet kaksiavioisuudesta samassa silmänräpäyksessä,
kun hän jalallaan koskettaa isänmaansa
pintaa.

Kysyn nuorelta aviomieheltä, kuinka hänen pieni, hento
kolmen kuukauden vanha tyttärensä voi. Valitettavasti
ei äiti kykene imettämään lastansa, ja koska on äärettömän
vaikeata hankkia maitoa, on hänen täytynyt käydä
maalla ostamassa vuohi tuhannen ruplan hinnasta. Suurella
vaivalla hän on saanut sen kaupunkiin tuoduksi ja
sijoittanut sen puukellariin, missä sitä ruokitaan perunankuorilla.
Tuon vuohen elämästä ja terveydestä huolehditaan
yhtä valppaasti kuin aikoinaan tsaarin valtaistuimen
ainoasta perillisestä. Mutta entä nyt, kun perunat loppuvat?
Lapsen henki, vanhempain ja kodin tulevaisuudenonni
riippuu tuon naarasvuohen ruuansulatuselimien
säännöllisestä toiminnasta.

Suuren koneliikkeen johtaja valittaa hätäänsä. Kuten
isäntä on vuokralaistensa vallassa, on hänkin työläistensä
muodostaman komitean käsissä, joka valvoo hänen toimiaan
pienimpiin yksityiskohtiin asti. Ilman heidän hyväksymistään
hän ei voi ostaa tai myydä mitään tavaraa
eikä nostaa rahoja pankista. Hänen on pidettävä hyväksyttyä
tilikirjaa ostoista ja myynneistä, mikä säännöllisesti
on annettava tarkastettavaksi ja minkä perusteella hänelle
itselleen myönnetään pienoinen prosentti palkaksi ja ansioksi.
Kahdeskymmenes osa liikkeen palveluksessa olevista
voidaan ilman edelläkäypää ilmoitusta käskeä yleisiin
töihin. Ulkomaalaisena voi hän itse ostaa itsensä
siitä vapaaksi määrätystä kuukausimaksusta. Asuntonsa
vuokraa hän ei voi suorittaa, koskei voi ulosottaa rahoja
pankista ja koska kieltäydytään vastaanottamasta maksuosoitusta.

--

160

Mihin hänen on ryhdyttävä? Jollei hän maksa
kolmen vuorokauden kuluessa, hänet häädetään asunnostaan.
Tätä taustaa vasten kuulostaa lystikkäältä, että rouva
kiukuttelee, kun voi ostaa ainoastaan yhden hatun joka
vuodenaika. Nainen pysyy aina naisena. Hänen ajatuksenjuoksunsa
on sokkelo, missä vain hän itse voi eksymättä
liikkua. Aviomiestä yritän lohduttaa sillä, että hänen
valvojakomitealleen kyllä käy samaten kuin kävi eräälle
toiselle, josta eilen saimme lukea sanomalehdissä. Sen
pankkitili oli noussut niin pelottavasti, että koko joukko
vangittiin keinottelijoina ja kapitalisteina» Piirre, johon
sisältyy syviä enteitä bolshevismin vastaiseen kehitykseen
nähden. -- Nousemme pöydästä, kohotamme lasimme ja
juomme tavanmukaisen maljamme: "Gott hute uns vor
den Bolschewiken!" *)

*) »Jumala varjelkoon meitä bolshevikeista!»

Kävelin Nevskiä pitkin saadakseni viimeisen elävän vaikutelman
sen hermostuneesta, kirjavasta elämästä. Erään
raitiovaunujen sähköjohtoja kannattavan pylvään on täyttä
vauhtia porhaltava kuorma-auto ajanut kumoon. Se on
kuin juurineen maasta riuhtaistu puu; katusilloitus on särkynyt,
kiskot ovat käyristyneet ja johdot viruvat kadulla.
Raitiotievirkailijat koettavat pitää esiintulvehtivaa tietämätöntä
ihmisjoukkoa loitolla johtojen kuolettavasta voimavirrasta.
Kuorma-auto törröttää sivulla keskeltään murskattuna
ja puolittain litistynein moottorein. Ohjaajan
ruumis on ajurinkärryissä kuljetettu pois.

Joka viiden minuutin päästä kohtaa ohikulkija kadulle

sortuneen henkitoreissaan nytkähtelevän hevosen. Ajaja
on sen riisunut valjaista ja itse vetänyt kärryt kotiin. Kun
hän huomenna saapuu raatoa korjaamaan, näkee hän, että
siitä yön kuluessa on leikattu yksi tai useampi lihamöhkäle.
Useissa paikoissa poistetaan ilmoituskilpiä, joissa
tarjotaan kaupaksi sitä tai tätä. Se on kiellettyä. Sotii
hallituksen periaatteita vastaan. Valtio itse tahtoo tehoa
kaikella kauppaa. Tai myöskin kuljetetaan pois katukauppiaita,
sitte kun heidän tavaransa ovat takavarikoidut.
Vartiokierrolla olevat punakaartilaiset pysähdyttävät työvr
''kureita tarkastaakseen, onko kuljetuslupaa. Toisilla
punakaartilaisilla on toimenaan ilotyttöjen pyydystäminen,
jotka sitten myöskin lähetetään yleishyödylliseen kunnan
tai valtion työhön. Viisivuotiaat ajurit ja sanomalehdenmyyjät
herättävät ohikulkijain huomiota tarmokkuudella ja
tungettelevaisuudella, joka ehkä juuri niiden silmäänpistävän
nuoruuden vuoksi on tavatonta siihen katsoen, mitä
muuten saa nähdä.

Ja kuitenkin joudun pian rattoisan pienen välikohtauksen
todistajaksi, mikä osoittaa, ettei vanhuksiltakaan puutu
toimintatarmoa. Kaksi iäkästä kerjäläisakkaa on katselijapiiristä
välittämättä todellisessa kaksintaistelussa huimien
toisiaan hurjasti kepeillään, samalla kun syytävät
suustaan kirouksia, joita ei käy mainitseminen. Erikoisen
mielellään he tähtäilevät toistensa kasvoihin. Vihdoin lähtee
toinen pakoon verisin nenin. -- Edelläni kulkee vanhanpuoleinen
mies, ulkonäöstä päättäen käsityöläinen. Hän
kumartuu poimimaan omenan siemenkodan kadun loasta
ja pyyhittyään sitä hiukan hihaansa alkaa sitä heti ahnaasti

pureskella. Housuissa on hänellä leveä, kolmea
korttelia pitkä reikä. Mutta se ei näy herättävän pienintäkään
huomiota. Tulen ajatelleeksi Kööpenhaminaa, joka
niin mielellään tahtoo esiintyä suurkaupunkina. Mutta eikö
suurkaupunki ole sellainen, missä mies voi haikailematta
kulkea jollakin pääkadulla housut takapuolta vailla, saamatta
luikkaavaa katupoikaparvea kintereilleen?

Kotimatkallani tapaan useita naissotilaita, noita nykyajan
amatsooneja, jotka aina tuntee kannellisista koroistaan,
ellei muusta. Moika-joen varrella on muutamia hyvinpuettuja
porvarinaisia pinoomassa halkoja, joita heidän
miehensä heille rantavallin yli kurottelevat virralla ole-
vista proomuista. Hyvä, että minä olen päättänyt matkustaa
pois, sillä tunnen selvästi: »apres moi le deluge". *)

*) Minun jälkeeni vedenpaisumus.

Parin päivän päästä vietetään lokakuun-vallankumouksen
muistoa. Kaupunki pukeutuu juhla-asuun. Tarkoitukseen
on myönnetty 25 miljoonaa ruplaa. Järjestetään
ilmaiset juhlapäivälliset koko köyhälistöväestölle. Käytetään
kaksisataatuhatta metriä punaista kangasta ja ripustetaan
kuudenkymmenen virstan pituudelta köynnöksiä.
Talojen julkisivuille kohotetaan jättiläislippuja, joille nuoret
kiihoitustyön palvelukseen antautuneet taiteilijat hurmaavin
värein ovat loihtineet kapitalismin helvetin ja bolshevismin
paratiisin. Mutta päivän loistonumerona, jonka
vielä vain erityisesti asiain perillä olevat tietävät, on oleva
ilotulitusnukkeja luonnollisessa koossa, joita vanhan hallituskauden
huomattavimpia henkilöitä kuvaavina laahataan

katuja pitkin ja jotka lopuksi kansanjoukon riemunulvonnan
mölyssä räjähdytetään ilmaan.

Huomenna lähtee höyrylaiva, ja minä jätän tämän merkillisen
maan, jossa ihmisiä katoaa kuin nuppineuloja ja
kuolee kuin kärpäsiä, mutta jolla nälästä ja pakkasesta
huolimatta, koleeran, espanjantaudin, bolshevismin ja muiden
senlaatuisten kulkutautien uhallakin on oma käsittämätön
tenhonsa, niin että melkein kaipaa sinne- takaisin
ennenkuin on sieltä matkustanutkaan.

XXIII

Viimeiset selkkaukset.

Venäläiseltä alueelta lähteminen vaatii pitkiä valmistuksia,
ja siinä kohtaa monet vaikeudet. Mutta kun viikon
herkeämättömän touhun jälkeen olin ehjin nahoin päässyt
valvovien ja tarkastavien virastojen kiirastulen läpi ja seisoin
satamalaiturilla puolensadan muun matkustajan kanssa,
jotka minun tapaani olivat katsoneet tarkoituksenmukaisimmaksi
käyttää tilaisuutta hyväkseen, ennenkuin säännöllinen
höyrylaivayhteys oli kokonaan katkennut, odotti
meitä aavistamattomat seikkailut. Matkasta Pietarista Tukholmaan
Svea-yhtiön pienellä »Carl XV» nimisellä laivalla
tuli varsinainen pieni Odysseia. Tiistai oli ilmoitettu
lähtöpäiväksi, ja jos kaikki kävi hyvin, saatoimme
laskea olevamme Tukholmassa viimeistään neljän vuorokauden
päästä. Mutta alusta pitäen seurasi meitä kova
onni, höyrylaiva kun saapui liian myöhään laiturille ja tullivirkailijat

lähettivät meidät kaikkine matkalaukkuinemme
jälleen kotiin. Se merkitsi toimetonta päivää, kaksinkertaisia
kuljetusmaksuja ja vielä uusien hyvästien sanomista
ystäville ja tuttaville.

Koko seuraava iltapäivä kului perinpohjaiseen ja pitkälliseen
tullitarkastukseen. Viisi, kuusi komisaaria ryhtyy
työhön, mikä ilmeisesti on heille rakas velvollisuus. Heidän
tehtävänään on ennen kaikkea pitää huolta siitä, ettei
mitään' arvokasta viedä maasta, ja tässä tulevat tietysti
etupäässä kysymykseen rahat, metallit ja taide-esineet
Mutta mikäpä ei saisi arvoa tähän asti kovinta köyhyyttä
kärsineen proletaarin silmissä, varsinkin kun hänellä on
tilaisuus pistää takavarikoidusta omaisuudesta aina jotakin
omiinkin taskuihinsa. Meidän kaikkien täytyy uhrata
jotakin tälle Molokille. Vähitellen kerääntyy kokoon oikea
rihkamakauppiaan varasto. Mikä menettää perityn merenkultaisen
imukkeensa, minkä täytyy luopua mandoliinista,
valokuvauskoneesta, turkeista tai pienille sisaruksille joululahjoiksi
ja leluiksi aiotuista pikkuesineistä. Hiukan
nokkeluutta käyttäen pääsen itse sillä, että minulta otetaan
pois Venäjän »keisarikunnan» kartta. Nyt seuraa
ruumiintarkastus, jolloin viedään kirjeet ja ulkomaalaiset
rahat. On kielletty ottamasta mukaan muuta kuin tuhat
ruplaa käteistä rahaa, ja täytyy siis astua maihin Tukholmassa
ilman äyriäkään taskussa. Senvuoksi koettavat
miltei kaikki viedä salaa myöskin suuremman tai pienemmän
määrän Ruotsin kruunuja mukanaan. Köyhältä naiselta,
joka matkustaa hennon lapsen kanssa, tavataan ja
otetaan pois neljä ruotsalaista sadan kruunun seteliä, jotka

hänen oli onnistunut haalia kokoon myymällä kaiken tärkeimmän
omaisuutensa.

Vastattuamme laivalääkärin kysymyksiin ja toimitettuamme
tavaramme alukseen nostimme ankkurin ja suuntasimme
ulos virralle ajatuksissamme kuvitellen hauskaa
pientä merimatkaa tuossa mukavassa höyrylaivassa. Siististi
katetut pöydät ja hyvä ruotsalainen ruoka tekivät
muutoksen heti tuntuvaksi* Nyt tunsi jälleen olevansa
euroopalaisella pohjalla; hermostuttava painostus, mikä
meitä pitkät ajat oli rasittanut, alkoi haihtua, ja aamulehtien
tuoma tieto siitä, että Saksa oli katkaissut diplomaattiset
suhteensa Venäjän kanssa, joten sotatila oli odotettavissa,
vahvisti vakaumustamme, että olimme valinneet
oikean hetken puhöistaaksemme kaiken venäläisen tomun
jaloistamme -- ainakin toistaiseksi. Mutta kukaan ei
tunne päivää ennen auringonlaskua, ja niin kauan kuin
emme vielä olleet sivuuttaneet Kronstadtia, oli vaarallista
kaivaa esille salatut aarteensa sukanvarsista, turkiskauluksista,
savukelaatikoista -- tai minkä paikan kukin oli
valinnut parin ruotsalaisen kymmenkruunusen kätköksi,
voidakseen niillä suorittaa ensimäiset ja välttämättömimmät
menonsa.

Kronstadt on itsessään pieni autonominen valta, ja

täällä täytyi meidän iltapäivällä laskea ankkuri, jotta meidät
vielä kerran tarkastettaisiin. Vartiolaiva laski meidän
sivullemme, miehistö kiipesi alukseemme tarkastaen nopeasti
sen sekä passimme, päästäkseen mahdollisimman
pian ruokasaliin siellä tarjotut tavanomaiset konjakkiryyppynsä
naukkaamaan.

Tällä välin oli tullut liian pimeä purjehtiaksemme ulos
miinavyöhykkeen läpi, ja senvuoksi sovittiin, että luotsi
saapuisi laivaan seuraavana aamuna kello kahdeksalta.
Kun hän kuitenkin antoi itseänsä odottaa, pani kapteeni
muitta mutkitta koneen käyntiin, mutta silloin lähti heti
kimakasti viheltävä moottorivene meidän jälkeemme ja
pysähdytti meidät ilmoittaen, että yöllä tulleiden kipinä
sähkösanomien vuoksi, joiden sisältöä ei tarkemmin voitu
selostaa, ei toistaiseksi voitu sallia meidän purjehtia pois.

Mitä oli tapahtunut ? Työnsimme veneen vesille, ja kapteeni,
eräs venäläinen kuriiri, eräs tanskalainen, ruotsalainen
ja hollantilainen sousivat maihin päästäkseen yhteyteen
ulkoasiainministeriön ja eri lähetystöjen kanssa.
He palasivat tuoden vain sen tiedon, että toistaiseksi oli
jokaisen laivan lähtö venäläiseltä alueelta kielletty.

Kaksi vuorokautta viruimme täällä odottamassa aavistamatta,
mitä ympärillämme tapahtui, kaikenlaisten arvaamisien
saaliina -- ja vain lyhykäisen matkan päässä rajalta.
Aika kului etanan vauhdilla. Usean kerran päivässä
lähetimme veneen maihin kuulemaan uutisia, mutta
Pietarissa vietettiin lokakuun vallankumouksen muistoa
eikä jouduttu meitä ajattelemaan.

Vihdoin kolmannen päivän iltapuolella seisoimme kaikki
komentosillalla tähystäen aluksen paluuta. Kaukoputkilla
näimme, kuinka sieltä viittasivat Pietaria kohti. Meidän
täytyi siis lähteä takaisin, mutta miksi? Pitkän matkan
päästä huudettiin meille: »Diplomaattinen yhteys Saksan
kanssa on katkaistu. Sotaväki on miehittänyt lähetystöt

Kukaan ulkomaalainen ei saa lähteä Venäjältä. Meidät
pidätetään panttivankeina!»

Painostava äänettömyys seurasi. Tässä silmänräpäyksessä
kävi sama väristys meidän kaikkien sielumme läpi.
Mereltä kuuluvat jäätävät äänet sammuttivat luvatun joulukuusen
kynttilät. »Nyt kirposi Norjan valtakunta käsistäsi
», virkoin vierustoverilleni, eräälle norjalaiselle, joka
meidän muiden lailla oli iloinnut odotetusta joulunvietosta
kotona. Sitten aloimme juoda viiniä ja samppanjaa ikäänkuin
olisimme olleet kuolemaan tuomittuja. Aimo lovi
tehtiin ruokavarastoon, mikä jo oli jaettu annoksiin, koska
se oli laskettu vain neljän päivän matkaa varten.

Mutta sitten pamahti pommi. Kaikki oli ollut karkeata
pilaa. Tai ainakin osittain, sillä me olimme ulkoasiainministeriltä
Moskovasta saaneet sähköteitse matkustusluvan.
Mutta lähetystömme oli maalla ollessaan viettänyt
kymmenen minuuttia hermojännityksessä, joka veljellisesti
haluttiin jakaa meidän muiden kanssa. He olivat näet
ensiksi saaneet saman tiedonannon kuin mekin; mutta
tiellä satamaan sivuutti heidät Kronstadtin komendantti
polkupyörällä ajaen ja huusi ohimennessään:

»Odottakaahan hiukan, olen saanut pikasähkösanoman,
kenties koskee se teitä.»

Se oli matkalupa. Yöksi täytyy meidän hyökyaalloissa
ankkuroida keskelle miinakenttää. Laivamme hinaama
huvipursi menetti mastonsa. ]a aamulla sivuutimme
vihdoin Londonskin punalippuisen majakkalaivan.
Sen nähdessämme toivoimme, ettemme sitä enää koskaan
näkisi.

Tuskin olimme ehtineet kansainväliselle merialueelle,
kun meidät pysähdytti saksalainen torpeedonhävittäjä, joka
kuitenkin salli meidän häiritsemättä jatkaa matkaamme.

Räävelissä tulivat saksalaiset satamapoliisit laivaan, joukossa
kaksi etelä-jyllantilaista. Vasta nyt kuulimme aselevosta
ja keisari Wilhelmin epävirallisesta valtaistuimestaluopumisesta.
Passitarkastuksen jälkeen suuntasimme kulkumme
pyryttävässä myrskyssä Helsinkiä kohti ja purjehdimme
hiukan ruokavaroja ja tullitarkastajan laivaan
saatuamme Suomen saariston läpi.

Viimeisen yön juhlimme laivalla. Venäläinen oopperalaulajatar
Kusnetzova lauloi meille ja tanssi espanjalaisia
tansseja viinin virratessa. Se oli vastavaikutus kuukausien
hermostuttavan ja pingoittavan jännityksen jälkeen.

Puoliyön aikaan nousen laivan kannelle. Olemme heittäneet
ankkurin Ahvenanmaan saarien luona. Mitä ihmeellisin
panoraama leviää ympärillämme. Onpa oivallista
lääkettä ärsyttyneille hermoille ja järkkyneelle mielelle painautua
telttatuolille turkin kaulus nostettuna korviin ja
kahden ajastajan kuluttua jälleen unohtaa itsensä ja läheisimmät
tarpeet antautumalla ympäröivän maiseman syvään
hiljaisuuteen, hypnotisoivaan kauneuteen ja rauhaan.
Mikä vastakkaisuus, mikä harppaus sekasortoisen kurjuuden
ja meluavan raakuuden maailmasta tähän romantiikkaan,
jonka outo todellisuus vaikuttaa harhanäön tavoin
aivan kuin ihmeen ihana teatterikoriste.

Täällä vallitsee haudanhiljaisuus kuin erämaassa, ei tunnu
tuulenhenkäystäkään. Tähtien täplittämältä taivaalta luo
kuu säteitään kuvastinkirkkaaseen merenpintaan, ja ihmisten

läheisyydestä muistuttaa ainoastaan valaistu ikkuna*
ruutu rantakaistaleella olevassa puuhökkelissä. Joka taholla
ympäröivät meitä kuusia kasvavat luodot, joiden terävät
ääriviivat piirtäytyvät sirosti opaalinharmaata taivaanrantaa
vasten. Ilma on miellyttävän viileä, raikas ja suolalta
tuoksahtava.

Kaikki henkii lepoa.

Seuraavana aamuna heräämme Tukholman edustalla.
Kahdeksan vuorokauden matkan jälkeen astumme vihdoin
ruotsalaiselle maaperälle. Kummastumme nähdessämme
jälleen lakeijan ja korkean hatun. Ja mahdollisimman
nopeasti hyökkäämme sanomalehtien kimppuun.

Hyörivä elämä on niellyt meidät jälleen pyörteisiinsä.

--

"Kariston klassillinen kirjasto"

on Suomen käännöskirjallisuuden huomattavin hanke, ilmestyen
yhtenäisen suunnitelman mukaan toimitettuna
sanana, johon liitetään maailmankirjallisuuden pysyväisimpiä
huippuja, yleisen kansalaissivistyksen pohjateoksia,
ajanmukaisina ja selityksillä varustettuina suomennoksina,
kaikin puolin ensiluokkaisessa asussa. Ensimäisinä
numeroina ovat valmistuneet:

1. Kuninkaitten aarteet, kirj. John Ruskin, hinta
2:50. -- Hehkuvan kaunopuheisen oppineen opastelua
parhaan kirjallisuuden tajuamiseen ja oikean sivistyksen
hankkimiseen; näyte loisteliaasta kirjallisesta esitystavasta,
laatuaan johdanto koko sarjalle.

2. Vanhuudesta, kirj. Marcus Tullius Cicero, hinta 2
mk. -- Kuulun roomalaisen lohdullista elämänfilosofiaa
kysymyksistä, joista jokaisen ihmisen on kantansa muodostettava.

3. Aucassin ja Nicoiette, laulutarina, hinta 2 mk. -
Ihana romanssi keski-ajalta, todellinen hienoimman sepittelyn
helmi, meidän kirjallisuudessamme aivan uutta.

4. Ruhtinas, kirj. Niccolo Machiavelli, hinta 3:50. -
Kaiken valtiotaidon peruskirja, jonka ajatuksista on vuosi*
satoja kiivaasti väitelty.

5. Yhteiskuntasopimuksesta, kirj. Jean Jacques
Rousseau, hinta 4:50. -— Suuri vallankumouksen kirja
jonka todistelu on tunnettava nyt meilläkin uutta tulevaisuutta
luotaessa.

6. Sallimus, itämainen kertomus, kirj. Francois Marie
Voltaire, hinta 3:50. -- Nerokkaan valistusfilosofin säihkyvää
huumoria.

7. Ihmisen velvollisuudet, kirj. Giuseppi Mazzini,
hinta 4:50. -- Ylevän vapausmiehen henkinen testamentti
kansanvallan edustajille ja nimenomaan työläisille yhteiskunnallisten
olojen sopusuhtaisesta järjestämisestä.
Tämä nopeasti jatkuva kansalaiskasvatuksen aartehisto
on kaikkiin sivistysrakkaisiin koteihin varattava.

ARVI A. KARISTO OY.

Hämeenlinnassa.

Valioromaaneja.

Uudet »vihreäkulmaiset kirjat», joita syyskaudesta 1918
alkaen näkyy Suomen kirjakaupoissa, ovat saaneet tämän
tunnusmerkkinsä ilmaistakseen yleisölle, että ne edustavat
erityistä tasoa kaunokirjallisuudessa: ne ovat nykyaikaisen
kerronnan korkeimpia saavutuksia, -- niitä teoksia,
jotka meidän päiviemme sivistyneiden ihmisten tulee
tuntea muiden edellä, ollakseen yleismaailmallisen henkisen
kehityksen tasalla. Ne ovat Euroopan nykyisten kuuluisuuksien
päätuotteita.

Kansan suosikki (Maurin des Maures), romaani Provencesta,
kirj. Jean Aicard, ranskankielestä suom. Eino
Palola, hinta 10 mk. -- Humoristinen sankarikuvailu, joka
ainoalaatuisena henkisen virkistyksen lähteenä viehättää
pohjoismaistakin mieltä.

Riivattu (Mjelki bfes), kirj. Fjodor Sologub, 7. venäläisestä
painoksesta suom. Werner Anttila, hinta 10 mk.

- Uudemman venäläisen kaunokirjallisuuden huomattavin
ilmiö, kuuluisa syventymisestään slaavilaisen virkamiessielun
olemukseen.

Meri (Das Meer)t kirj. Bernhard Kellermann, 40.
painoksesta suom. Aukusti Simelius, hinta 8 mk. -- Mukaansatempaavan
voimallinen kuvaus alkuperäisen luonnon
ja ihmisyyden myllerryksistä.

Severin Imbodenin rakkaus (Die Liebe des Severin
Imboden), kirj. Ernst Zahn, saksankielestä suom.
Vilho Elomaa, hinta 10 mk. -- Sveitsin suosituin kirjailija
on mestari esittämään todella eläviä ihmisiä; nyt hänen
tuotannostaan suomennettu teos on sukua »Laululle tulipunaisesta
kukasta», mahtavassa Alppi-ympäristössä.

»Vihreäkulmaiset kirjat» ovat saaneet osakseen mitä
lämpimintä suosittelua julkiselta arvostelulta. Niistä saa
jokainen kirjastoonsa arvokkaimman ja mielenkiintoisimman
lisän ulkomaisen kaunokirjallisuuden alalta.

ARVI A. KARISTO OV

Hämeenlinnassa.

Dumas'n historialliset romaanit

ovat maailmankirjallisuuden jännittävintä lukemista ja ilmestyvät
meidän kustannuksellamme erityisenä jatkuvana
sarjana, lyhentämättöminä ja tarkistettuina
käännöksinä. Ensimäisinä on tässä koottujen teosten
painoksessa valmistunut seitsemän vallankumous- romaania,
joissa kiehtovasti kuvaillaan Ranskan mahtavan
mullistuksen alkuaiheita ja kehitystä.

Suuren painosmäärän avulla on nämä kaikkien kansankerrosten
suosimat seikkailuromaanit voitu julkaista harvinaisen
huokeahintaisina, niin että jokainen kykenee
niistä vähitellen muodostamaan erikoisen kotikirjaston,
jota lueskellaan uudestaan ja yhä uudestaan. Ne ovat
saatavissa kaikki seitsemän (3,019 paljonsisältävää sivua)
yksitellenkin ostaen nidottuina taikka kovissa kansissa
allamainittuihin hintoihin:

I. Lääkärin muistelmia suom. Joel Lehtonen, 488
siv., hinta 4 mk., sid. 10: —.

II. Josef Dalsamo suom. Joel Lehtonen, 562 siv.,
hinta 5 mk., sid. 10: —.

III. Neiti öe Taverney suom. Valfrid Hedman, 512
siv., hinta 5 mk., sid. 10:—.

IV. Rouva de la Otatte suom. Werner Anttila, 448
siv., hinta 5 mk., sid. 10:—.

V. Kuningattaren kaulanauha suom. Werner Anttila,
363 siv., hinta 5 mk., sid. 10: —.

VI. Bastiljin valloitus suom. Jalmari Finne, 326 siv.,
hinta 5.mk., sid. 10:—.

VII. Ange Pitou suom. Jalmari Finne, 320 siv., hinta
5 mk., sid. 10:—.

Yhdenkään kirjallisuudenlukijan ei sopisi jättää käyttämättä
tätä tilaisuutta maailman hauskimman kertojan pääteoksien
hankkimiseen.

ARVI A. KARISTO OY.

Hämeenlinnassa,

Valmistunut
Arvi A. Karisto Oy:n kirjapainosta

22. 5. 1919.

